SunOnline: Unoosha aai Barchy ge ''Udhuhilaa'' huriha kudakudhin ah\nއުނޫޝާ އާއި ބާޗީގެ "އުދުހިލާ" ހުރިހާ ކުޑަކުދިންނަށް\nއައިމިނަތު ލުބާ 08 Aug 2019, 12:20\nއުދުހިލާގެ ކަވާ: މި އަލްބަމް ހާއްސަކޮށްފައިވަނީ ކިޑީގެ ދަރިފުޅަށާއި ހުރިހާ ކުޑަކުދިންނަށް--- ފޮޓޯ/ ފޭސްބުކް\nމަރިޔަމް އުނޫޝާ (ކިޑީ) އަކީ މިވަގުތު ރާއްޖޭގެ މިއުޒިކީ ދުނިޔޭގެ އެންމެ އުހުގައި ފިޔަޖަހަމުން އަންނަ އެއް ތަރިއެ އެވެ. ކިޑީގެ ކޮންމެ ލަވައަކަށް ވެސް އެހުންތެރިން އިންތިޒާރު ކުރެ އެވެ.\nމިފަހަރު ދައްކަން މިއުޅެނީ ލަވަ އަލްބަމެއްގެ ވާހަކައެއްނޫނެވެ. އެކަމަކު ނާނާ އަލްބަމެއްގެ ވާހަކަ އެވެ. މިއީ މިއުޒީޝަން ބާޗީ އާއި ކިޑީގެ ފުރަތަމަ އަލްބަމެވެ. މި އަލްބަމް ހާއްސަކޮށްފައިވަނީ ކިޑީގެ އަލަތު ދަރިފުޅަށާއި ހުރިހާ ކުޑަކުދިންނަށެވެ.\n"އުދުހިލާ" އަލްބަމް އާ ގުޅޭގޮތުން އުނޫޝާގެ ފިރިމީހާ އަދި މެނޭޖަރު އިބްރާހިމް ހަމީޝް (ހަމީ) ބުނީ މި އަލްބަމްގައި ހިމެނޭނީ ހުސްވެސް އަމިއްލަ ރާގުގެ ނާނާތަކެއް ކަމަށާއި އަލްބަމަކީ 100 އިންސައްތަ ދިވެހި އުފެއްދުމެއް ކަމަށެވެ.\n"އަސްލު ގިނައީ އިނގިރޭސި ނާނާތައް. ދިވެހި ނާނާ ވަރަށް މަދު. އެހެންވެ އަސްލު ބޭނުންވީ ދިވެހި ނާނާ އުފައްދަން. މި އަލްބަމްގައި ޖުމްލަ ހަތް ނާނާ ހިމެނޭ،"\nހަމީޝް ބުނީ އަލްބަމް ރިލީޒްކުރާނީ އަންނަ ސެޕްޓެމްބަރު މަހުގެ ތެރޭގައި ކަމަށެވެ.\nމި އަލްބަމްގެ ރިކޯޑިންގެ ގިނަ މަސައްކަތްތަކެއް ކުރިއަށްގޮސްފައިވަނީ އުނޫޝާ އޭނާގެ ދަރިފުޅަށް ބަލިވެ އިން ދުވަސްވަރުގައެވެ. އެހެންކަމުން މި ނާނާތަކުން މަންމައެއްގެ ލޯބި ވަރަށް ފުރިހަމައަށް ސިފަވެގެންދާނެ ކަމަށް އުންމީދު ކުރެވެއެވެ\nމި ހޯމަދުވަހުގެ ރޭ އުދުހިލާގެ ކަވާ އާންމުންނަށް ދައްކާލާފައިވާއިރު ގިނަ ބަޔަކު އަންނަނީ ކިޑީ އާއި ބާޗީގެ މި މަސައްކަތަށް ތައުރީފުކުރަމުންނެވެ.\nދިވެހި ގިނަ ނާނާތަކެއް މިޒަމާނާއި ގުޅޭނެހެން އަޑުއިވިގެންދާނެ އުދުހިލާ އަލްބަމަކީ ސައުންޑް ސްކުއާޑް އަދި ލޫޕްކްރާފްޓްގެ ޕްރޮޑަކްޝަނެކެވެ. އުދުހުލާގެ ކަވާ އަކީ އުނޫޝާ އާއި ލޫޕްކްރާފްޓްގެ ހިޔާލެކެވެ. ކަވާ ތައްޔާކޮށްފައިވަނީ ވެސް ކުޑަކުދިންނަށް އެންމެ އެކަށޭނެ ކޮށެވެ. ކަވާ ތައްޔާރުކުރީ ލޫޕްކްރާފްގެ ޓީމެވެ.\nއަލްބަމްގެ ކަވާގައި ފެނިގެންދަނީ ކުޑަ ފިރިހެން ކުއްޖެއް ދޫންޏެއްގެ މަތީ، ވިލާގަނޑުގެ ތެރޭގައި އުދުހިފައިދާ މަންޒަރެވެ.\nދާދި ފަހުން ކިޑީ ވަނީ މި އަލްބަމްގެ އެއް ނާނާ ރިލީޒްކޮށްފައެވެ. އެ ނާނާ ކިޔާފައިވަނީ އުނޫޝާއާއި އަދި އޭނާގެ މަންމަ އަދި ކުރީގެ މަޝްހޫރު ލަވަކިޔުންތެރިޔާ ޝަފީޤާއެވެ. މި ލަވައިގެ އޮރިޖިނަލް އަކީ 80 އާއި 90ގެ ތެރޭގައި ބޮޑު މަގްބޫލްކަމެއް ހޯދައިފައިވާ ޖޭމު ދޮންކަމަނަ ކިޔާފައިވާ ލަވައެކެވެ. މި ކަވާއަށް ސައުންޑް ކްލައުޑްގައި ބޮޑު ތަރުހީބެއް ލިބިފައިވާއިރު، މި އަލްބަމްގެ ދެން ހުރި ނާނާތައް އަޑުއަހާލުމަށް އަހަރެމެން މިތިބީ ކެތްމަދުވެފައެވެ. .


މިކުންފުންޏަށް 16-20 ސީޓުގެ ވެހިކަލެއް ގަންނަން ބޭނުންވެގެން ކުރި ނަންބަރު F4/IL/2013/08 އިޢުލާނާ ގުޅިގެން އަންދާސީހިސާބު ހުށަހަޅާފައިވަނީ އެންމެ ދެފަރާތުން ކަމަށްވާތީ، އެ އިޢުލާން ބާޠިލުކޮށް އަލުން އަންދާސީހިސާބު ހުށަހެޅުމަށް ފުރުޞަތު ހުޅުވާލަމެވެ.\nވީމާ، މިވެހިކަލް ވިއްކުމަށް ޝައުޤުވެރިވެލައްވާ ފަރާތްތަކުން 08 އެޕްރީލް 2013 ވާ ހޯމަ ދުވަހުގެ 13:00 އަށް މިކުންފުނީގެ އިދާރީ އޮފީހަށް (ޑޮމެސްޓިކް ޓަރމިނަލްގެ ދެކުނު) ވަޑައިގެން މަޢުލޫމާތު ސާފުކުރެއްވުމަށްފަހު 14 އެޕްރީލް 2013 ވާ އާދީއްތަ ދުވަހުގެ 14:00 އަށް އަންދާސީހިސާބު ހުށަހެޅުއްވުން އެދެމެވެ. މިކަމާ ބެހޭ މަޢުލޫމާތު ދިނުމަށް ހަމަޖެހިފައިވަނީ މަތީގައި ދެންނެވިފައިވާ ގަޑިއަށް ހާޒިރުވާ ފަރާތްތަކަށެވެ. އަދި މަޢުލޫމާތު ނެންގެވުމަށް ވަޑައިގަންނަވާ ފަރާތް ފިޔަވައި އެހެން ފަރާތެއްގެ ނަމުގައި މަޢުލޫމާތު ނުނެގޭނެ ވާހަކަ ދެންނެވީމެވެ.\n23 ޖުމާދަލްއޫލާ 1434\n04 އޭޕްރިލް 2013\nޕަބްލިޝްކުރި ގަޑި: 2120


Poise in kulhivaru kulhey faraaithakah haassakoh "Hot Ice...\nޕޮއިސްއިން ކުޅިވަރު ކުޅޭ ފަރާތްތަކަށް ޚާއްސަ "ހޮޓްއައިސް ސްޕޯޓްސް" ތައާރަފްކޮށްފި\n"ކޮންފިޓީ" ގެ ނަމުގައި އަންހެން ބޭފުޅުންގެ ސެންޓެއް ވެސް ވަނީ ތައާރަފްކޮށްފަ\nކ. މާލެ | 20 ޖުލައި 2017 | ބުރާސްފަތި 22:51 | 2,759\n"ހޮޓްއައިސް ސްޕޯޓް" ލޯންޗްކުރުން - ރާއްޖެއެމްވީ\nކުޅިވަރު ކުޅޭ ފަރާތްތަކަށް ޚާއްސަ ހޮޓްއައިސް ސްޕޯޓްސް ޕޮއިސްއިން ތައާރަފްކޮށްފިއެވެ.\nބުރާސްފަތި ދުވަހުގެ ރޭ ޗަންޕާ ސެންޓްރަލްގައި ބޭއްވި ޚާއްސަ ހަފްލާއެއްގައި ފުރަތަމަ ފަހަރަށް "ހޮޓްއައިސް ސްޕޯޓް" ރާއްޖެއަށް ތައާރަފްކޮށްދިނީ، ގައުމީ ޓީމްގެ އަމްދާން އަލީ އަދި އަސަދުﷲ އަބުދުﷲއެވެ.\nއަންހެން ބޭފުޅުންނަށްވެސް ޚާއްސަކޮށްގެން ސެންޓެއް ތައާރަފްކޮށްފައެވެ. "ކޮންފިޓީ" ގެ ނަމުގައި ތައާރަފް ކުރެވުނު މި ސެންޓް ލޯންޗްކޮށްދިނީ އެސްޓީއޯގެ ޕާޗޭސިން އެސިސްޓެންޓް މެނޭޖަރ އާމިނަތު ފަޒްލާއެވެ.\nޕޮއިސްގެ މެނޭޖިން ޑިރެކްޓަރު އިލްޔާސް މުހައްމަދު ވިދާޅުވީ ސްޕޯޓްސް ބޮޑީ ސްޕްރޭއެއް ތައާރަފްކުރީ ކުޅިވަރު ކުޅޭ ފަރާތްތަކަށް ޚާއްސަކޮށްގެންކަމަށެވެ. އަދި މީގެ ކުރިންވެސް ވަނީ އެމްއެންޑީއެފަށް ޚާއްސް ބޮޑީ ސްޕްރޭއެއްވެސް ތައާރަފްކޮށްފައެވެ. އޭނާ ވިދާޅުވީ ކުރިއަށް އޮތްތަނުގައި އަންހެން ބޭފުޅުންނަށްވެސް ޚާއްސަކޮށްގެން ސްޕޯޓްސް ބޮޑީ ސްޕްރޭއެއް ތައާރަފްކުރުމަށް ވިސްނަވަމުންދާކަމަށެވެ. އަދި "ހޮޓްއައިސް ސްޕޯޓް" ވެސް ޕޮއިސްގެ އެހެނިހެން ބޮޑީ ސްޕްރޭތައް ލިބެން ހުންނަ ރޭންޖްގައި ލިބެން ހުންނާނޭކަމަށް އޭނާ ވިދާޅުވިއެވެ.\nޖެނުއަރީމަހު މަޖީދީ މަގުގައި ހުޅުވިގެން ދިޔަ ޕޮއިސްގެ އާ ޝޯ ރޫމާއެކު އެކުންފުނީގެ ވިޔަވާރިވެސް ދުވަހުން ދުވަހަށް ދަނީ ފުޅާކުރަމުންނެވެ. އެގޮތުން މާލެ އާއި މުޅި ރާއްޖޭގެ ހުރިހާ ކަންކޮޅަކުން ވެސް ޕޮއިސް އިން ވިއްކާ ސެންޓާއި ބޮޑީ ސްޕްރޭގެ ބާވަތްތައް ހެޔޮ އަގުގައި ލިބެން ހުރެއެވެ.\nދިވެހިންގެ ތެރޭގައި މަގްބޫލްކަން ހޯދަމުން އަންނަ ހޮޓް އައިސް، ޕެރިސްވެލީގެ އިތުރުން ލުއިސް ކާޑިންގެ ސެންޓް އަދި ބޮޑީ ސްޕްރޭގެ ހޯލް ސޭލް ވިޔަފާރިވެސް ކުރަމުން އަންނަ ޕޮއިސްގެ ފިހާރަތަކަކީ ލުއި އަގެއްގައި މީރުވަސް ދުވާ ސެންޓް ވިއްކުމުގައި މަޝްހޫރުކަން ހޯދާފައިވާ ވިޔަފާރިއެކެވެ.


Noosverinnah Lampard faadukiyaifi | Mihaaru\nދުނިޔޭގެ ކުޅިވަރު / ޗެލްސީ\nނޫސްވެރިންނަށް ލަމްޕާޑް ފާޑުކިޔައިފި\n23 ޖެނުއަރީ 2021 - 11:47\nލަންޑަން (ޖެނުއަރީ 23) - އޭނާ އާއި ޗެލްސީއާ ބެހޭގޮތުން ދައްކާ ވާހަކަތަކުގައި ހަމަހަމަކަމެއް ނެތްކަމަށް ބުނެ ނޫސްވެރިންނަށް ޗެލްސީގެ ކޯޗު ފްރޭންކް ލަމްޕާޑް ފާޑުކިޔައިފި އެވެ.\nއެންމެ ފަހުން އިނގިރޭސި ޕްރިމިއާ ލީގުގައި ޗެލްސީ ކުޅުނު އަށް މެޗުގެ ތެރެއިން ފަސް މެޗުން ބަލިވެފައިވާއިރު މީޑިއާގައި އެންމެ ބޮޑަށް ދެކެވެނީ ޗެލްސީގައި ލަމްޕާޑްގެ މުސްތަގުބަލުގެ ވާހަކަ އެވެ. ޗެލްސީ ކޯޗުކަމުން ލަމްޕާޑް ވަކިކުރަން އުޅޭ ކަމަށް އިނގިރޭސި މީޑިއާ ރިޕޯޓްތައް ބުނެ އެވެ.\nއެފްއޭ ކަޕްގައި ލޫޓަން ޓައުންއާ ދެކޮޅަށް މާދަމާ ކުޅޭ މެޗުގެ ކުރިން އޮތް ނޫސްވެރިންގެ ބައްދަލުވުމެއްގައި ދި އެތުލެޓިކް ނޫހުގެ ޗެލްސީގެ ރިޕޯޓަރު ލިއަމް ޓްވޯމޭގެ ސުވާލެއްގެ ޖަވާބުގައި ލަމްޕާޑް ބުނީ މީޑިއާ އިން މަސައްކަތްކުރަނީ ބޭނުންވާ ސުވާލެއްކޮށްގެން އަމިއްލަ މަންފާ އަށް ކަމަށެވެ.\n"ހަގީގަތަށް ބުނާނަމަ ތި މީހުން (ނޫސްވެރިން) ތި ލިޔާ ހަބަރުތައް ކުޅުންތެރިންނަށް ފެންނަނަމަ އެ ކުޅުންތެރިންގެ ކޮންފިޑެންސަށް ވަރަށް ބޮޑަށް އަސަރުކުރާނެ. ބައެއް ހަބަރުތައް އަހަރެން ކިޔަން އޭގެއިން ފެންނަނީ މެޗުތަކާ ބެހޭގޮތުން ވިޔަސް އެ ލިޔާ ނޫސްވެރިއަކު ބޭނުންވާ އެއް ފަރާތް ގެނެސްދީފައިވާތަން. އެއީ ސޯޝަލް މީޑިއާ ޕަންޑިޓުން އުޅޭ ގޮތަށް ނެގެޓިވް ކަންތައް ފެތުރުން ފަދަ ކަމެއް،" ހިތްހަމަނުޖެހިފައި ހުރެ ލަމްޕާޑް ބުންޏެވެ. "އަހަރެން ވީހާވެސް ބޮޑަށް ބަލަނީ މީޑިއާގެ މި ކަހަލަ ކަންތައްތަކާ ދުރުގައި ކުޅުންތެރިން ގެންގުޅެވޭތޯ"\nއޭނާ ބުނީ ޗެލްސީ ރަނގަޅަށް ކުޅެމުންދިޔައިރު އެ ޓީމުން ކުރި ރަނގަޅު މަސައްކަތް މީޑިއާ އިން ގެނެސްދީފައިނުވާތީ އެއީ ވެސް ކަންބޮޑުވާކަމެއް ކަމަށެވެ. ލަމްޕާޑަށް ޕްރެޝަރު ބޮޑުވެފައިވާ މި ދަނޑިވަޅުގައި ސަޕޯޓަރުންގެ އިތުބާރު އޮތްކަން ދެއްކުމުގެ ގޮތުން ޗެލްސީގެ ސަޕޯޓަރުންގެ ގްރޫޕުން ވަނީ ހާއްސަ ބެނާއެއް ދަނޑަށް ވައްދައިފަ އެވެ. ލަމްޕާޑް ވަނީ އެ ކަމަށް ޝުކުރުއަދާކޮށްފަ އެވެ.\nލަމްޕާޑް ބުނީ ކުޅުންތެރިއެއްގެ ގޮތުގައި އޭނާ ޗެލްސީ އަށް ހޯދައިދިން ކާމިޔާބީގެ އަގުވަޒަންކުރުމުގައި އަބަދުވެސް ސަޕޯޓަރުން ނަމޫނާ ދައްކާ ކަމަށެވެ. މިހާރު ބޭނުންވަނީ ސަޕޯޓަރުންގެ އިތުބާރާ އެކު ކޯޗެއްގެ ގޮތުގައި ރަނގަޅު މަސައްކަތްތަކެއް ކުރަން ކަމަށް ލަމްޕާޑް ބުންޏެވެ.\n"އަހަންނަކީ ފަސޭހައިން ދޫދޭނެ މީހެއް ނޫން. ކުޅުންތެރިއެއްގެ ގޮތުގައި ވެސް ހުރީ އެ ރޫހުގައި. މިހާރު ވެސް މި ހުރީ އެ ހިތްވަރާ އެކީ ނުކުމެ. އަހަރެން ރިޓަޔާކުރުމަށް ފަހު ބޭނުންވި ނަމަ މީޑިއާގައި ވެސް މަސައްކަތްކުރަންވީ. ނޫނީ ފުޓްބޯޅައިން އެއްކޮށް ދުރަށް ވެސް ދެވެން އޮތް. އެކަމަކު އަހަރެން ބޭނުންވީ އަލުން ފުޓްބޯޅައިގެ ތެރޭގައި އުޅެން،" ލަމްޕާޑް ބުންޏެވެ.\nލީގުގައި އެންމެ ފަހުން ކުޅުނު މެޗުތަކުގެ ނަތީޖާ އަށް ފަހު ޗެލްސީ އޮތީ 19 މެޗުން 29 ޕޮއިންޓް ހޯދައިގެން އަށް ވަނައިގަ އެވެ. ލީގުގެ އެއް ވަނައިގައި އޮތް މެންޗެސްޓާ ޔުނައިޓެޑާއި ޗެލްސީއާ ދެމެދު 11 ޕޮއިންޓުގެ ފަރަގެއް އެބައޮތެވެ.\nމީގެ ދެ ސީޒަން ކުރިން ދެ ވަނަ ޑިވިޝަނުގެ ޑާބީ ކައުންޓީން ޕްރޮފެޝަނަލް ކޯޗިން ކެރިއަރު ފެށި ލަމްޕާޑް ޗެލްސީއާ ހަވާލުވީ 2019 ވަނަ އަހަރު އެވެ. ރިޕޯޓްތައް ބުނާގޮތުގައި ޗެލްސީން މަސައްކަތްކުރަނީ މި ސީޒަނަށް ފަހު ލަމްޕާޑްގެ މުސްތަގުބަލާ ބެހޭގޮތުން ވާހަކަ ދައްކާށެވެ. އެކަމަކު ފެބްރުއަރީ މަހުގެ ނިޔަލަށް ލަމްޕާޑަށް ޗެލްސީގެ ހާލަތު ރަނގަޅު ނުކުރެވިއްޖަނަމަ އޭނާ މަގާމުން ދުރުކުރާނެ ކަމަށް މީޑިއާ ރިޕޯޓްތައް ބުނެ އެވެ.\nފްރޭންކް ލަމްޕާޑް ޗެލްސީ


Midhiya Mahu Import Aai Export Aai Aamdhanee Ves Mathi - Vaguthu\nކޮވިޑް-19: މާލޭގެ އަދަދު އެއްވަރެއްގައި! - 10 ގަޑިއިރު ކުރިން\nމިދިޔަ މަހު އިމްޕޯޓާއި އެކްސްޕޯޓާއި އާމްދަނީ ވެސް މަތި\n1 އަހަރު ކުރިން ( އޮކްޓޯބަރ 9, 2019 )\nމިދިޔަ ސެޕްޓެމްބަރު މަހު އިމްޕޯޓްކުރި މުދަލާއި އެކްސްޕޯޓް ކުރި މުދާ ވެސް އިތުރުވެ އާމްދަނީ އިތުރުވެފައިވާ ކަމަށް ކަސްޓަމްސް އިން ވިދާޅުވެއްޖެއެވެ.\nމިއަދު ކަސްޓަމްސް އިން އާންމުކޮށްފައިވާ ސެޕްޓެމްބަރ މަހުގެ ތަފާސް ހިސާބުތަކުން ދައްކާ ގޮތުގައި އިމްޕޯޓް ކުރެވުނު މުދަލުގެ ސީ.އައި.އެފް އަގު މިދިޔަ އަހަރުގެ ސެޕްޓެމްބަރ މަހާ އަޅާބަލާއިރު4އިންސައްތަ އިތުރުވެފައެވެ. މިދިޔަ އަހަރުގެ ސެޕްޓެމްބަރ މަހު ރާއްޖެއަށް 3.7 ބިލިއަން ރުފިޔާގެ މުދާ އިމްޕޯޓް ކޮށްފައިވާއިރު، މިއަހަރު ސެޕްޓެމްބަރ މަހު މި އަދަދުވަނީ 3.8 ބިލިއަން ރުފިޔާއަށް އިތުރުވެފައެވެ.\nއަދި ފާއިތުވި ސެޕްޓެމްބަރ މަހު ދައުލަތަށް ލިބިފައިވާ އާމްދަނީ މިދިޔަ އަހަރުގެ ސެޕްޓެމްބަރ މަހާ އަޅާ ބަލާއިރު9އިންސައްތަ ވަނީ އިތުރުވެފައެވެ. އެގޮތުން މިދިޔަ އަހަރު ވަނީ 262 މިލިއަން ރުފިޔާ ދައުލަތައް ލިބިފައިވާ އިރު މިދިޔަ މަހު ލިބިފައިވަނީ 286 މިލިއަން ރުފިޔާއެވެ.\nއެކްސްޕޯޓް ކުރެވުނު މުދާ ނުވަތަ އެފް.އޯ.ބީ އަށް ބަލާއިރު މި އަހަރުގެ ސެޕްޓެމްބަރުގައި 166 މިލިއަން ރުފިޔާގެ މުދާ އެކްސްޕޯޓްކޮށްފައި ވެއެވެ. މިއީ މިދިޔަ އަހަރާއި ބަލާއިރު 22 އިންސައްތަ އިތުރުވުމެވެ. މިދިޔަ އަހަރުގެ މި މުއްދަތުގައި އެކްސްޕޯޓް ކޮށްފައި ވަނީ 136 މިލިއަން ރުފިޔާގެ މުދަލެވެ.\nފާއިތުވި މަހު ރާއްޖެއަށް އެންމެ ގިނައިން މުދާ އެތެރެކޮށްފައިވާ ގައުމުތަކަށް ބަލާއިރު ހިމެނެނީ ޔޫ.އޭ.އީ، ޗައިނާ، އަދި އިންޑިއާއެވެ. ޔޫ.އޭ.އީން 720 މިލިއަން ރުފިޔާގެ މުދާއެތެރެކޮށްފައިވާއިރު ޗައިނާއިން ވަނީ 703 މިލިއަން ރުފިޔާގެ މުދާ އެތެރެކޮށްފައެވެ. އަދި އިންޑިއާއިން އެތެރެކޮށްފައިވަނީ 370 މިލިއަން ރުފިޔާގެ މުދަލެވެ.


ގާތްގަޑަކަށް 200 އަހަރުފަހުން ގުރީސްގެ އެތެންސްގައި ފުރަތަމަ މިސްކިތް ގާތްގަޑަކަށް 200 އަހަރުފަހުން ގުރީސްގެ އެތެންސްގައި ފުރަތަމަ މިސްކިތް\nގާތްގަޑަކަށް 200 އަހަރުފަހުން ގުރީސްގެ އެތެންސްގައި ފުރަތަމަ މިސްކިތް\nގްރީސްގެ އަތަންސްގައި އަލަށް ހުޅުވި މިސްކިތުގައި ހުކުރު ނަމާދުކުރަނީ.- ފޮޓޯ: ރޮއިޓަރސް\nގާތްގަޑަކަށް 200 އަހަރުފަހުން އެތެންސްގައި މިސްކިތެއް ބިނާކޮށް އެ މިސްކިތުގައި އާއްމުކޮށް ނަމާދުކުރަން ފަށައިފިއެވެ. 1833ވަނަ އަހަރު ފެށިގެން އިމާރާތްކުރަމުން އަންނަ މި މިސްކިތް އާއްމުކޮށް ހުޅުވާލީ އިއްޔެގެ ހުކުރު ނަމާދާއިއެކުއެވެ.\nގުރީސްގެ އެތެންސްގައި ގިނަ ޢަދަދެއްގެ މުސްލިމުން ދިރިއުޅެއެވެ. ޕާކިސްތާނާއި ސޫރިޔާއާއި އަފްޣާނިސްތާނާއި ބަންގުލަދޭޝްގެ އެތައް ހާސް މުސްލިމުންނެއް ގުރީސްގައި ދިރިއުޅެއެވެ. ނަމަވެސް މީގެ 200 އަހަރު ކުރިން އޮއްޓޮމަނުންގެ ކިބައިން އެތެންސް އަތުލި ފަހުން އެ ސިޓީގައި ރަސްމީ މިސްކިތެއް ނުހުރެއެވެ. ގިނަ އަހަރުތަކެއް ވަންދެން އެކި ފަރާތްތަކުގެ ފިއްތުންތަކުގެ ސަބަބުން ގުރީސްގެ ސަރުކާރުން ޚަރަދުކޮށްގެން މިސްކިތެއް ހުޅުވުމަށް ކުރަމުންދިޔަ މަސައްކަތުގައި ހުރަސްތައް ދިޔައީ ކުރިމަތިވަމުންނެވެ.\nއެތެންސްގައި މިސްކިތެއް އެޅުމުގެ ރޭވުންތައް ފުރަތަމަ ވުޖޫދަށް އައީ 1890ގައެވެ. ނަމަވެސް ގުރީސްގައި ދިރުއުޅޭ ނަޞާރާ އޯތޮޑޮކްސް އާބާދީއާއި ނެޝަނަލިސްޓުންގެ އިތުރުން ނިޒާމުގައި ހުރި މައްސަލަތަކެއްގެ ސަބަބުން މިސްކިތުގެ ރޭވުންތައް ޔަޤީންކުރުމަށް އެތައް އަހަރެއް ހޭދަވެގެން ދިޔައެވެ. އޭގެފަހުން މިސްކިތް ހުޅުވުން ލަސްވެފައިވަނީ އެ ޤައުމަށް ކުރިމަތިވެފައިވާ އިޤްތިޞާދީ ހީނަރުކަމުގެ ސަބަބުންނެވެ.\nކޯވިޑް-19 ބަލިމަޑުކަމުގެ ތެރޭގައި މިސްކިތެއް މިހާރު ހުޅުވާފައިވާއިރު އަޅުކަންކުރުމަށް މިސްކިތަށް މީހުން ހާޒިރުވެފައިވަނީ ރައްކާތެރިކަމުގެ ފިޔަވަޅުތަކާއިއެކުގައެވެ. އެގޮތުން އަޅުކަމުގައި ބައިވެރިވުމުގެ ފުރުސަތު ލިބިފައިވަނީ އިޖުތިމާޢީ ގައި ދުރުކަން ބަހައްޓާ މާސްކު އަޅައިގެން ތިބި މަދު ޢަދަދެއްގެ މީހުންނަށެވެ.\nމިސްކިތް ހިންގުމާއިބެހޭ ކައުންސިލުގެ މެންބަރެއްކަމަށްވާ ހައިދަރު އާޝިރު ވިދާޅުވީ މިއީ އެތެންސްގައި ދިރިއުޅޭ މުސްލިމުންނަށް ތާރީޚީ ދުވަހެއްކަމަށާއި މިސްކިތެއްގެ އިންތިޒާރުގައި މުސްލިމުން ތިބޭތާ ގިނަ ދުވަސްތަކެއް ވެފައިވާކަމަށެވެ. މިނިވަންކަމާއެކު އަޅުކަންކުރެވޭނެ މިސްކިތެއް ލިބުމުން އެކަމަށް ހަމްދުކުރާކަމަށް އޭނާ ވިދާޅުވިއެވެ.\nގްރީސްގެ އަތަންސްގައި އަލަށް ހުޅުވި މިސްކިތުގައި ބޭރުން ފެންނަ ގޮތް. މިސްކިތުގެ އިމާރާތާއި މެދު އެޤައުމުގެ މުސްލިމުން އަންނަނީ ކަންބޮޑުވުން ފާޅުކުރަމުން.- ފޮޓޯ: ރޮއިޓަރސް\nނަމަވެސް ބައެއް މުސްލިމުންވަނީ މިސްކިތް އިމާރާތާއިމެދު ހިތްހަމަ ނުޖެހުން ފައުޅުކޮށްފައެވެ. އެއްވެސް ގުއްބެއްފަދަ އެއްޗެއް ނެތް ވަރަށް އާދައިގެ އިމާރާތެއް މިސްކިތެއްގެ ގޮތުގައި ބޭނުންކުރާތީ އެކަމާއިމެދު ބައެއް މުސްލިމުން ތިބީ ނުރުހިފައެވެ. ވިލާތުގައި ހުންނަ އެހެން މިސްކިތްތަކުގައި ހުންނަ ހައިބަތު އެ މިސްކިތުގައި ނެތްކަމަށް އެ ފަރާތްތަކުންދަނީ ބުނަމުންނެވެ. ބޭނުންވާ ފެންވަރަށް މިސްކިތް ކުރިއެރުވުމަށް މަސައްކަތްކުރުމުގައި ދެމި ތިބޭނެކަމަށް އެ ފަރާތްތަކުން ބުންޏެވެ.\nކޯވިޑް-19ގެ ސަބަބުން ގުރީސް މިވަގުތު ފުރަބަންދުކޮށްފައިވާތީ މިސްކިތުގައި އަޅުކަންކުރުން ރަސްމީކޮށް ފެށޭނީ ނޮވެމްބަރު މަހުގެ 30ވަނަ ދުވަހަށް ފަހުގައެވެ.


Male' Ga Veeraanaa Vefa Huri Park Thah Anna Aharu Maraamaathu Koh Ninmanee - Vaguthu\nމާލޭގައި ވީރާނާވެފައި ހުރި ޕާކްތައް އަންނަ އަހަރުގެ މެއި މަހުގެ ކުރިން މަރާމާތުކޮށް ނިންމުމަށް މާލެ ސިޓީ ކައުންސިލުން އަމާޒު ހިފައިފިއެވެ.\nސިޓީ ކައުންސިލުން މިއަދު ބޭއްވި ނޫސްވެރިންގެ ބައްދަލުވުމެއްގައި މާލޭގެ މޭޔަރު ޑރ. މުހައްމަދު މުއިއްޒު ވިދާޅުވީ ކާނިވާ ސަރަހައްދުގައި އޮންނަ ޕާކާއި އިސްކަންދަރު މައިޒާން ފަދަ، ޕާކްތައް ހެދުމުގެ މަސައްކަތް ފެށިފައިވާ ކަމަށެވެ. އަދި މަސައްކަތް ކުރައްވަނީ މާލެ ސިޓީ ކައުންސިލްގެ ދައުރުގެ ފުރަތަމަ އަހަރު ނިމުމުގެ ކުރިން ވީރާނާވެފައިވާ ހުރިހާ ޕާކްތަކެއް މަރާމާތުކޮށް ރައްޔިތުންނަށް ބޭނުން ކުރެވޭ ތަންތަނަށް ހަދަން ކަމަށް އޭނާ ވިދާޅުވިއެވެ.\n"އޭގެ ތެރޭގައި ސަލްޓަން ޕާކް ވެސް ހިމެނޭ. ސަލްޓަން ޕާކްގެ ތެރޭގައި އެބަހުރި ވަރަށް ބޮޑަށް ހަލާކުވެފައި ހުރި ތަންތަން،" މުއިއްޒު ވިދާޅުވިއެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި ހައުސިން މިނިސްޓަރަކަށް މުއިއްޒު ހުންނެވި އިރު، އެންމެ ބޮޑަށް މަސައްކަތް ކުރެއްވީ މާލެއަކީ ހިތްފަސޭހަ، ރީތ ސާފުތާހިރު ސިޓީއެއްގެ ގޮތުގައި ހެދުމަށެވެ. އެގޮތުން މާލޭގެ އެކި ސަރަހައްދުތަކުގައި އެކި ނަން ނަމުގައި ޕާކްތަކާއި މައިޒާންތައް ހެދިއެވެ.\nއެކަމަކު، ޔާމީންގެ ވެރިކަން ނިމުނު ފަހުން، އެ ތަންތަން ނުބެލެހެއްޓުމުގެ ނަތީޖާއަކަށްވީ ތަންތަން ވީރާނާވެގެން ދިއުމެވެ. މިހާރު އެ ތަންތަން ބޭނުން ނުކުރެވޭތީ އާންމުންގެ ފާޑު ކިއުންތައް ވަނީ އަމާޒުވެފައެވެ.\nމުއިއްޒު ވިދާޅުވި ގޮތުގައި، މާލޭގެ މަލަމަތީގެ ގޮތުގައި އޮންނަ އަދި މުހިންމު ގައުމީ ޖަލްސާތަކާއި އެކިއެކި އިވެންޓުތައް ބާއްވާ ޖުމްހޫރީ މައިދާން އޮތީ ވީރާނާވާން ދޫކޮށްލެވިފައެވެ. އެ ތަން ވެސް މަރާމާތު ކުރަން ފަށާފައިވާ ކަމަށް މުއިއްޒު ވިދާޅުވިއެވެ.\n"މިހާރު ވިނަ އިންދައި ނިމިއްޖެ. ދެން ފައުންޓެއިން ވެސް ހުރީ ހަލާކުކޮށްލާފައި. ފައުންޓެއިން ހަދަން ބަޔަކު ހޯދަން އިއުލާންކޮށްފައި ވާނީ. އުންމީދު ކުރަނީހުރިހާ މަރާމާތެއް ނިންމައި އާކޮށްފައި ޖުމްހޫރީ މައިދާން ކުރީގައި ހުރި ފެންވަރަށް އަދި އިރާދަކުރެއްވިއްޔާ އެއަށް ވުރެ ރަނގަޅަށް ރިނޮވޭޓްކޮށްފައި ޑިސެމްބަރު 20 ގައި ހުޅުވާނަން،" މުއިއްޒު ވިދާޅުވިއެވެ.\nމީގެއިތުރުން ރާވެރިބޭ މައިޒާން މަރާމާތު ކުރުމުގެ މަސައްކަތް ވެސް ފަށާފައިވާ ކަން މުއިއްޒު ފާހަގަކުރެއްވިއެވެ. އެއީ ކުޑަކުދިން ވަރަށް ގިނަ އިން ދާ ތަނެއް ކަން ފާހަގަ ކުރައްވައި އެތަން ވީރާނާވާން ދޫކޮށްލީ ކީއްވެކަން ސާފުވެވަޑައިގެންފައި ނުވާ ކަމަށް މުއިއްޒު ވިދާޅުވިއެވެ. ނަމަވެސް އާ ކައުންސިލެއް ގެނައީ މިކަންކަން ބަދަލު ކުރަން ކަމަށްވާތީ އެ ތަން ވެސް މަރާމާތުކޮށް އަންނަ ޖެނުއަރީގައި ބޭނުން ކުރެވޭ ހާލަތަށް ގެންނާނެ ކަމަށް ވިދާޅުވިއެވެ.\nމުއިއްޒު ވިދާޅުވީ މާލޭގެ ޕާކްތަކުގެ އިތުރުން މިސްކިތްތައް މަރާމާތު ކުރުމަށް ސަރުކާރުން ދީފައި ވަނީ އެއް މިލިއަން ރުފިޔާ ކަމަށެވެ. އެކަމަކު، ސިޓީ ކައުންސިލުން ސާވޭ ކުރިއިރު މާލޭގެ މިސްކިތްތައް މަރާމާތު ކުރުމަށް ގާތްގަނޑަކަށް 14 މިލިއަން ރުފިޔާ އަރާ ކަމަށް މުއިއްޒު ވިދާޅުވިއެވެ. އެހެންވެ މިސްކިތްތައް މަރާމާތު ކުރުމަށްޓަކައި ފަންޑު ހޯދުމުގެ މަސައްކަތް ކުރަން ހަރަކާތްތަކެއް ރާވާފައިވާ ކަމަށް ވެސް އޭނާ ވިދާޅުވިއެވެ.\nނޮވެމްބަރު 29, 2021 17:17\nސާބަހޭ ބުނާނީ، މުއިއްޒު ވަރެއް ނެތް


Mihaathanah China fathuruveringe 1400 ahvure gina booking cancel kohffi\nމިހާތަނަށް ޗައިނާ ފަތުރުވެެރިންގެ 1400އަށްވުރެ ގިނަ ބުކިންގ ކެންސަލްކޮށްފި\nކޮރޯނާ ވައިރަސް ފެތުރެން ފެށިފަހުން ޗައިނާއަށް ނިސްބަތްވާ 1400އަށްވުރެ ގިނަ ފަތުރުވެރިން ރާާއްޖެއަށް އަންނަން އޮތް ބުކިންގތައް ކެންސަލްކޮށްފައިވާކަމަށް ޓޫރިޒަމް މިނިސްޓަރ އަލީ ވަހީދު ވިދާޅުވެއްޖެއެވެ.\nއެބޭފުޅާ މިފަދައިން ވިދާޅުވީ މިރޭ ރައީސުލްޖުމްހޫރިއްޔާގެ އޮފީހުގައި ބޭއްވި ނޫސްވެރިންގެ ބައްދަލުވުމެއްގައި ވާހަކަފުޅު ދައްކަވަމުންނެވެ.\nމިނިސްޓަރ ވިދާޅުވީ އެ ވައިރަސް ފެތުރެން ފެށި ހިސާބުން 2000އަށްވުރެ ގިނަ ބުކިންގތައް ކެންސަލްކޮށްފައިވާ ކަމަށާއި، އޭގެ ތެރެއިން އެންމެ ގިނައީ ޗައިނާާ ފަތުރުވެރިންގެ ބުކިންގކަމަށެވެ. އެގޮތުން މިހާތަނަށް 1466 ކެންސަލޭޝަން ޗައިނާާއިން އައިސްފައިވާކަމަށް އަލީ ވަހީދު ވިދާޅުވިއެވެ.\nއަލީ ވަހީދު ވިދާޅުވީ ވޫހާންއިން ރާއްޖެއަށް ޑައިރެކްޓް ފްލައިޓެއް ނޯންނާނެކަމަށާއި، ނަމަވެސް ހާލަތާާއި ގުޅިގެން އެވަގުތަށް އަޅަންޖެހޭ ފިޔަވަޅުތައް ޑަބްލިޔުއެޗްއޯގެ ލަފަޔާއި އިރުޝާދުގެ މަތިން އަޅަމުންދާނެކަމަށެވެ. އަދި އެންމެ ފުރަތަމަ އިސްކަން ދެނީ ރައްޔިތުންގެ ސަލާމަތާއި ރައްކާތެރިކަމަށް ކަމުގައި އެބޭފުޅާ ވިދާޅުވިއެވެ.\nމިނިސްޓަރ އިތުރަށް ވިދާޅުވީ ޓޫރިޒަމް އިންޑަސްޓްރީގެ ބޭފުޅުންނާ ރައީސް ޞާލިހު މާދަމާ ބައްދަލު ކުރައްވާނެކަމަށާއި އެ ބައްދަލުވުމުގައި މަޝްވަރާކޮށް ނަގަން ޖެހޭ ނިންމުމެއް ނަންގަވާނެކަމަށެވެ.\nއެބޭފުޅާ ވަނީ ޓްރޭވަލް އެޑްވައިޒަރީ ނެރެން ޖެހޭ ހާލަތެއްގައި އެކަންވެސް ކުރާނެކަމަށާއި އެކަމަކު އަދި އެ ހާލަތަކަށް ނުދާކަމަށްވެސް ވިދާޅުވެފައެވެ.\nﷲގެ ކުޅަދުންވަންތަ ކަން މިމީހުން ޓޫރިޒަމް ބޮއިކޮޓް ކުރަން ގޮވީ ...އިބުރަތެއް..\n12 ބިލިޔަން ރުފިޔާއިން ބަޖެޓް ދަރަނިވެރިވާނެކަމަަށް ލަފާކުރެވޭ: އަމީރު049 minutes ago


ޚާރިޖީ ވުޒާރާގައި ހުރި ސަރުކާރުގެ ލިޔުންތަކެއް ވަގަށް ނެގި މައްސަލަ ފުލުސް އޮފީހަށް ހުށަހަޅައިފި – Maldivian Democratic Party\nޚާރިޖީ ވުޒާރާގައި ހުރި ސަރުކާރުގެ ލިޔުންތަކެއް ވަގަށް ނެގި މައްސަލަ ފުލުސް އޮފީހަށް ހުށަހަޅައިފި\nގުއަންޓަނާމޯބޭ ޖަލުން ރާއްޖެއަށް ގެންނަ މީހުންނާބެހޭ ސަރުކާރުގެ ސިއްރު ލިޔުންތަކެއް ވަގަންނަގައި ބަހަމުންގެންދާތީ، މިމައްސަލަ ބަލައިދިނުމަށް އެދި ޚާރިޖީ ވުޒާރާއިން ފުލުސްއޮފީހަށް ހުށަހަޅައިފިއެވެ.\nއިއްޔެ ފޮރިންމިނިސްޓްރީގައި އޮތް ނޫސްވެރިންގެ ބައްދަލުވުމުގައި ޚާރިޖީ ވަޒީރު ޑރ.އަހުމަދު ޝަހީދު ވިދާޅުވީ، ވަގަށް ނަގާފައިވާ ދެ ލިޔުމަކީ، ގުއަންޓަނާމޯބޭ ޖަލުގައިހުރި ގައިދީއަކު ރާއްޖެ ގެނައުމާއިގުޅޭގޮތުން އެމެރިކާ ސަރުކާރުން ފޮނުވުމަށްފަހު އަލުން އަނބުރާ ގެންގޮސްފައިވާ ނޯޓަކާއި، ޚާރިޖީ ވުޒާރާއިން ބަންޑާރަނާއިބްގެ އޮފީހަށް މިކަމާއިގުޅޭ ލަފާފުޅެއް ހޯއްދެވުމަށް ފޮނުވާފައިވާ ސިޓީއެއް ކަމަށެވެ.\nއަދި މި ލިޔެކިޔުންތައް ވަގަށްނަގާފައިވާކަން އެބޭފުޅުންނަށް އެނގިވަޑައިގަތީ ރައްޔިތުންގެ މަޖިލީހުގެ ގައުމީސަލާމަތާބެހޭ ކޮމިޓީން މެމްބަރުންނަށް ފޮނުވާފައި ހުރި ލިޔުންތަކުންކަމަށާއި، އެވުޒާރާއިން ބަންޑާރަނައިބަށް ފޮނުވިސިޓީއަކާއި، އަދި އެމެރިކާ ސަރުކާރުން ދިވެހިސަރުކާރަށް ފޮނުވުމަށްފަހު އަނބުރާ ގެންގޮސްފައިވާ ނޯޓެއް ބޭރުތެރޭ ބަހަމުންދާތީކަމަށް ޝަހީދުވިދާޅުވިއެވެ.\nޚާރިޖީވަޒީރު ވިދާޅުވީ ވަގަށް ނަގާފައިވާ ލިޔުންތަކަށް އުނިއިތުރު އައިސްފައިވާކަމަށް ގަބޫލު ފުޅުކުރައްވާކަމަށާއި، މިމައްސަލާގައި ރައްޔިތުން އެހާބޮޑު ހާސްކަމެއްގެ ތެރޭގައި އުޅޭސަބަބަކީ، މިލޔުންތައް އަރަން ނުވާ ބައެއްގެ އަތްމައްޗަށް އަރައި ތަފާތު ގޮތްގޮތަށް އެޚަބަރު އާންމުކުރެވެމުންދާތީ ކަމަށް ވެސް ޚާރިޖީ ވަޒީރު ވިދާޅުވިއެވެ. އަދި މީގެ ސަބަބުން، މިކަމާގުޅޭގޮތުން ވާހަކަދައްކަމުންދިޔަ އެކުވެރި ބައެއް ދައުލަތްތަކަށްވެސް ކޮންމެވެސްކަހަލަ އަސަރެއް ކުރާނެކަމަށް ދެކިވަޑައިގަންނަވާކަމަށް ޚާރިޖީ ވަޒީރު ވިދާޅުވިއެވެ.\nޑރ.ޝަހީދު ވިދާޅުވީ ފުލުސް އޮފީހުގައި އެދިވަޑައިގެންފައިވަނީ އެލިޔެކިޔުންތައް ވަގަންނެގީކާކުތޯއާއި، ލިޔުންތައް ބަހަމުންދަނީ ކިހިނެއްތޯ ބަލައިދިނުމަށް ކަމަށެވެ.\nޚާރިޖީ ވުޒާރާއިން ވަގަށް ނަގާފައިވާ ކަމަށް ޑރ.ޝަހީދު ވިދާޅުވާ ލިޔެކިޔުންތައް މަޖިލީހުގެ ކޮމިޓީއަށް ހުށަހަޅުއްވާފައިވަނީ ޑީއާރުޕީގެ ނައިބު ޒައީމް، އަދި އއ.ތޮއްޑޫ ދާއިރާގެ މެންބަރު އަލީ ވަހީދު އެވެ.


ދޫކޮށްފައި ދިޔައީ އަހަރެން ކޮންކުށެއް ކޮށްގެން ހެއްޔެވެ؟ – Esfiya\nހަޤީޤީ ހިތާމަ ލޯބި5mins ago\nދޫކޮށްފައި ދިޔައީ އަހަރެން ކޮންކުށެއް ކޮށްގެން ހެއްޔެވެ؟\nދުވަސްވަރަކީ ސްކޫލު ނިންމުމަށްފަހު މަތީ ތަޢުލީމު ހާސިލުކުރުމަށް ކޮލެޖަށް ދިޔަ ދުވަސްވަރެވެ. އަހަރެންނާއި ޢަލީ ދިމާވީ ކޮލެޖުންނެވެ. ފުރަތަމަ ފެނުނު ވަގުތުވެސް ތަފާތު އިހުސާސެއް ކުރެވުނެވެ. ފުރަތަމަ އެކަން ސިއްރުކުރީމެވެ. ދުވަސް ފާއިތުވަމުން ދިޔަވަރަކަށް ދެމީހުންގެ ދެމެދުގައި އޮތް ރަހުމަތްތެރިކަން ދިޔައީ ލޯތްބަށް ބަދަލުވަމުންނެވެ.\nއެންމެފަހުން ކައިވެނި ކުރީމެވެ. ދުވަހަކުވެސް ވަކި ނުވާނެ ކަމަށް ދެމީހުންވެސް ވައުދުވީމެވެ. ދެ އޮފީހެއްގައި ދެމީހުން ވަޒީފާ އަދާކުރަމުން ދިޔައިރު އެކަކު އަނެކަކަށް ބޭނުންވާ ވަގުތު ދިޔައީ ހުސްކުރަމުންނެވެ. ކައިވެންޏަށް5އަހަރު ވާން ގާތްވެފައި ވަނިކޮށް ލޯބި ލޯބި ފިރިހެން ކުއްޖަކު ލިބުނެވެ. ކުޑަ ދަރިފުޅާއިއެކު އަހަރެމެންގެ އާއިލާއަށް އިތުރު އުފާވެރިކަމަކާއި ހިތްހަމަޖެހުން ލިބިގެން ދިޔައެވެ.\nއެހެންނަމަވެސް މާގިނަ ދުވަހަކަށް އެ ހިތްހަމަޖެހުމެއް ދެމިއޮންނަ ގޮތެއް ނުވިއެވެ. ދުވަހެއް ދުވަހަކަށް ގެއިން ބޭރުގައި ޢަލީ ހޭދަކުރާ ވަގުތު އިތުރުވާން ފެށިއެވެ. ކުރާ އިތުބާރެއްގެ ބޮޑުކަމުން ފުރަތަމަ ދުވަސްކޮޅު ސުވާލެއް ނުކުރަމެވެ. އެހެންނަމަވެސް ކެތް ނުވާވަރު ވުމުން ސުވާލު ކުރަން ފެށީމެވެ. އެއިރު އަހަރެންނަށް ދިޔައީ އެކި ގޮތް ގޮތަށް ތަފާތު ވާހަކަތައް އަޑު އިވެމުންނެވެ. ގެއިން ބޭރުގައި ޢަލީ އެހެން އަންހެނަކު ގޮވައިގެން އުޅޭގޮތުގެ ވާހަކައެވެ. ސައިކަލު ބުރު ޖަހާލަން ގޮސް ރެސްޓޯރެންޓަށް ދާ ވާހަކައެވެ.\nއަހަރެންގެ ހިތަށް ކެތްވާވަރެއް ނުވިއެވެ. އަހަރެންނަށް ބޭވަފާތެރިވީ ކީއްވެގެންތޯ ސުވާލުކުރީމެވެ. ޢަލީ ދިޔައީ އިވެމުންދާ އަޑުތަކަކީ ދޮގެއް ކަމަށް ބުނަމުންނެވެ. އިތުރު ވާހަކައެއް ދައްކާކަށް ނަހަދައެވެ. ކުރުކޮށް ޖަވާބު ދިނުމަށްފަހު މައުޟޫ ބަދަލުކުރެވޭތޯ ބަލަނީއެވެ.\nއެންމެފަހުން އަހަރެންގެ ކެތްތެރިކަން ކޮޅުންލިއެވެ. އެއް ރެއެއްގައި ދަރިފުޅު ޢާއިލާ މީހަކާއި ހަވާލުކުރުމަށްފަހު ޢަލީގެ ފަސްފަހަތުން ނުކުތީމެވެ. އެއީ އަހަރެންގެ ހަޔާތުގައި އައި އެންމެ ހިތްދަތި ވަގުތުކޮޅޭވެސް ބުނެވިދާނެ އެވެ. ޢަލީ ގޮސް އެވަނީ އެހެން އަންހެނެއްގެ ގެއަށެވެ. ރަނގަޅަށް މަޢުލޫމާތު އޮޅުން ފިލުވިއިރު ޢަލީ ވަނީ އެއަންހެން މީހާއާއި ކައިވެނިވެސް ކޮށްފައެވެ. އެއީ ތަނަވަސް މީހެކެވެ. ދަރިއެއް ނެތެވެ. މާލޭގައި ގެދޮރު ހުރެއެވެ. ފައިސާއާއި އަރާމުގައި ޢަލީ އަށް ދިރިއުޅެވޭނެ މަގު އެމީހާ ވަނީ ފަހިކޮށްދީފައެވެ.\nއެކަނިވެރިކަން އެވަގުތު އިހުސާސް ކުރެވުނެވެ. މައިންބަފައިންގެ ކައިވެނި ރޫޅި ޢާއިލާ އަކީ ތަނަވަސް ޢާއިލާއަކަށް ނުވުމުން މާބޮޑު އެހީތެރިކަމެއް ޢާއިލާ އިން އަހަރެންނަކަށް ނުލިބެއެވެ. ކުޑަކުޑަ ދަރިފުޅުގެ ހައްގުގައި ވެސް ކައިވެނި ރޫޅުނަ ނުދީ ވޭތޯ ހިތްވަރާއިއެކު މަސައްކަތް ކުރަން ބޭނުންވިއެވެ. އަހަރެން ބޭނުންވާ ގޮތަކަށް ކަންތައްތައް ނުވިއެވެ. މި ވަގުތީ ދުނިޔޭގައި އެންމެފަހުން ފިރިމީހާ ނިންމީ އަހަރެން ވަރިކުރާށެވެ. ސަބަބަކަށްވީ އެ އަންހެން މީހާ އެގޮތް ބޭނުންވުމެވެ. އަހަރެންނާއި ކުޑަ ދަރިފުޅު އެކަނިވީއެވެ.\nދަރިފުޅަށް6މަސް ފުރުމުން ވަޒީފާ އަށް ނުކުތީމެވެ. ވަޒީފާ އަށް ދާ ގަޑީގައި އިތުބާރު ހިފޭވަރު މީހަކާއި ދަރިފުޅު ހަވާލު ކުރުމަށްފަހު، މިއަދު އަހަރެން ވަޒީފާ އަދާ މިކުރަނީ އެ ދަރިފުޅަށް ރަނގަޅު ތަޢުލީމެއް ހޯދައިދިނުމުގެ ބޭނުމުގައެވެ. އެ ދަރިފުޅުގެ ބައްޕަގެ ފަރާތުން މާބޮޑު އެހީތެރިކަމެއް ނުލިބޭއިރު އަހަރެން ވަޒީފާ ދޫކޮށްފިނަމަ އަހަރެމެން ދިރިއުޅޭނެ އިތުރުގޮތެއް ނެތެވެ.\nމިއަދުވެސް ހިތާ ހިތާ ކިޔާލެވެއެވެ. އަހަރެން ދޫކޮށްފައި ތިދިޔައީ އަހަރެން ކޮން ކުށެއް ކޮށްގެން ހެއްޔެވެ. އެއްފަހަރު ނަމަވެސް އަހަރެން ކައިރީގައި ބުނެލިނަމައެވެ. އަދިވެސް ވަރަށް ލޯބިވެއެވެ. އެކަމަކު ފަސްއެބުރި ބަލަން ބޭނުމެއް ނުވެއެވެ. އިރާދަ ކުރެއްވިއްޔާ މިންވަރަށް ޝުކުރު ކޮށްގެން ދަރިފުޅާއި އެކު އުފާވެރި ދިރިއުޅުމެއް ވޭތުކުރެވޭތޯ ގަދައަޅައި މަސައްކަތް ކުރާނަމަވެ.\nބަދު ނަސީބުގެ ހިޔަނި އެޅުމުން (4)\nހިތާމަ ބިރުވެރި ލޯބި January 22, 2021\nނޭދެމޭ ވަކިވުމެއް…ހާދަހާ ލޯބިވޭ 35\nލޯބި January 8, 2016


ޔަހޫދީން ހުޅަނގު އައްސޭރީގެ މިސްކިތެއް އަންދާލައިފި | Dhiislam | Dhiislam\nލިޔުނީ: އަލްއަޚް އިބްރާހީމް ނާޒިމް\nފަލަސްޠީނުގައި މުސްލިމުންގެ ބިންތަކަށް ވެރިވެގަނެގެން އުޅޭ ޞަހުޔޫނީންގެ މީހުން ހުޅަނގު އައްސޭރީގެ މިސްކިތެއްގައި ހުޅުޖަހައި އަންދާލައިފި އެވެ. ހައްދުފަހަނާއަޅާފައިވާ ޔަހޫދީންގެ މިބައިގަނޑު މިސްކިތުގެ ތެރެއަށް ވަދެގަނެ އެތަނުގައިވާ ތަކެތި ތަޅާ ސުންނާފަތިކޮށް، ޤުރުއާން މުސްޙަފްތައް ވީދައި ހަދާފައި މިސްކިތުގައި އަލިފާންޖެހީ އެވެ. މިކަންކުރި ޔަހޫދީންނަކީ ހުޅަނގު އައްސޭރީގައިވާ މުސްލިމުންގެ ބިންތަކަށް ވެރިވެގަންނަން އައިސްގެން އުޅޭ ހަތިޔާރުއެޅި ޒަޔަނިސްޓުންނެވެ.\nއަންދާލެވުނު މިސްކިތް ހުންނަނީ ހުޅަނގު އައްސޭރީގެ އަވަށެއްކަމުގައިވާ ޔަސޫފްގަ އެވެ. އެތަނަށް ޔަހޫދީންތައް ވަދެގަތީ ރޭގަނޑެއްގަ އެވެ. ވަދެ މިސްކިތުގެ ފާރުގައި ސްޕްރޭ ދަވާދުން ނުބައި އެއްޗެހި ލިޔެ، މިސްކިތުގެ ލައިބްރަރީގައި ހުޅުޖެހީ އެވެ. މި މައްސަލަ ބަލައިދިނުމަށް އެދި ފަލަސްޠީނު މީހުން އިސްރާޢީލްގެ ސަރުކާރުގައި އެދުމުން ބުނެފައި ވަނީ އެކަމައިގެން އުޅޭނެ ކަމަށެވެ. މިހެން ބުނިއިރު އެކަންކުރި މީހުންގެ ތެރެއިން އެކަކު ކަމުގައިވާ 17 އަހަރުގެ ޔަހޫދީ ޒުވާނަކު ހައްޔަރުކުރުމަށްފަހު ވަނީ ދޫކޮށްލާފަ އެވެ. މިކަމާއި ގުޅިގެން ފަލަސްޠީނު މީހުން މަގުތަކަށް ނުކުމެ މުޒާހަރާކުރަން ފެށުމުން އިސްރާޢީލްގެ ފުލުހުން ވަނީ އެބައިމީހުންނަށް ކަރުނަގޭހުން ހަމަލާދީފަ އެވެ.\nހުޅަނގު އައްސޭރިން ޔަހޫދީ ޒަޔަނިސްޓުންނަށް ދިރިއުޅޭނެ ގޯތިގެދޮރު ބޭނުންވާކަމަށް ބުނެ މުސްލިމް ޢަރަބީން އެބައިމީހުންގެ ގެދޮރުން ބޭރުކުރުމުގެ ޙަރަކާތެއް އިސްރާޢީލުން ވަނީ ފަށައިގެންފަ އެވެ. މިކަމާއި ގުޅިގެން ޤުދުސް އާއި ހުޅަނގު އައްސޭރީގައި ވަނީ ހަމަނުޖެހުން އިތުރުވާން ފަށާފަ އެވެ. މިދިޔަ އޮކްޓޯބަރު މަހު ހައްދުފަހަނާއަޅާފައިވާ ޔަހޫދީންގެ މީހުން ވަނީ މަސްޖިދުލް އަޤްޞާގެ ތަންތަނަށް ގެއްލުންތަކެއް ދީފަ އެވެ. އެ މިސްކިތަކީ މުސްލިމުންނަށް ޙުރުމަށްތެރިވެގެންވާ މާތް ތަނެއްކާމާއިމެދު ޝައްކުކުރާނެ އިސްލާމަކު ނުހުންނާނެ އެވެ. އެކަމަކު އިސްލާމީ ދުނިޔޭގައިވާ މުސްލިމް ޤައުމުތަކަށް ކުރެވުނު ހަމައެކަނި ކަމަކީ އެކަން 'ކުއްވެރިކޮށްލުމެވެ'. ނުވަތަ އެކަމާމެދު 'ރުޅިވެރިކަން' ފާޅުކޮށްލުމެވެ.\nޔަހޫދީންނާއި މުސްލިމުންގެ މެދުގައި ތަޅާފޮޅުން އިތުރުވަމުންދާތީ އިސްރާޢީލްގެ ފަރާތުން ވަނީ 'ވަގުތީގޮތުން' މުސްލިމުންގެ ބިންތަކުގައި ޔަހޫދީން ވަޒަންވެރިކުރުވަން ގެދޮރުއެޅުން ހުއްޓާލާފައިވާކަމަށް އިޢުލާންކޮށްފަ އެވެ. މިގޮތުން އެކަން މެދުކަނޑާލީ އެންމެ 10 މަސްދުވަހުގެ މުއްދަތަށްކަމަށް ބުނެފައި ވެއެވެ. އެކަމަކުވެސް ޞަހުޔޫނީންގެ މީހުންތައް ވަނީ މިކަމާއި ރުޅިއައިސްފަ އެވެ. އެހެންކަމުން ޔަހޫދީން ފަލަސްޠީނު ރައްޔިތުންނަށް ހަމަލާތައްދިނުން ވަނީ އިތުރުކޮށްފަ އެވެ. މިކަމާއި ފަލަސްޠީނުގެ ވެރިން ވަނީ ކަންބޮޑުވާކަން ހާމަކޮށްފަ އެވެ. ފަލަސްޠީނުގެ އޮފިޝަލުން ބުނާގޮތުގައި އިސްރާޢީލްގެ ސަލާމަތީ ބާރުތައް ވަނީ މިފަދަ ކަންތައްތަކުން ޢަރަބީން ހިމާޔަށްކޮށްދިނުމަށް ނުކުޅެދިފަ އެވެ.\nއިސްރާޢީލުން ފަލަސްޠީނުގެ މުސްލިމް ޢަރަބީންގެ ދިފާއުގައި އެއްވެސް ކަމެއް ނުކުރާނެކަން އެންމެންނަށް ވެސް އެނގެ އެވެ. މިހެން ކަންހުރިއިރު މަހުމޫދު ޢައްބާސްގެ ސަރުކާރުން އިސްރާޢީލް ސަރުކާރުގައި ފަލަސްޠީނުގެ ރައްޔިތުން ޔަހޫދީ ވަޒަންވެރިންގެ ކިބައިން ހިމާޔަތްކޮށްދިނުމަށް ގޮވާލާގޮވާލުމަކީ ބޮޑު ޖޯކެކެވެ. ހައްދުފަހަނާއަޅާފައިވާ ޔަހޫދީ ވަޒަންވެރިން އަމިއްލަ އަށް ދިފާޢުވާންޖެހޭނެ ކަމަށް ބުނެ އެބައިމީހުންނަށް ހަތިޔާރު ދީގެން އުޅެނީ ވެސް އިސްރާޢީލް ސަރުކާރުންނެވެ.


SeaQueen boat ge dhathuruthah mimahu 25 ga alun fashanee\nސީކުއީން ބޯޓްގެ ދަތުރުތައް މިމަހު 25 ގައި އަލުން ފަށަނީ\nސީކުއީން ބޯޓްގައި ހިނގި އަލިފާނުގެ ހާދިސާއަށް ފަހު، ބޮޑެތި މަރާމާތުތަކެއްކޮށް އަލުން ދަތުރުތައް ފަށަން ތައްޔާރުވެއްޖެ އެވެ. ދާދި ފަހުން ކުޅުދުއްފުއްޓާއި މާލެއާ ދެމެދު ދަތުރުކުރަން ފެށި މިބޯޓްގައި އަލިފާނުގެ ހާދިސާއެއް ހިނގާފައިވަނީ މިއަހަރުގެ މާރޗުމަހު 15 ވީ ހުކުރު ދުވަހުގެ މެންދުރު 12:28 ހާއިރު ކުޅުދުއްފުށީ އުތުރު ބަނދަރުގައި އޮތްވަ އެވެ.\nބޯޓް ދުއްވާ ސީކުއީން ކޮމްޕެނީގެ އޮފިޝަލަކު ކޭއޯއަށް ވިދާޅުވީ ބޯޓްގެ ދަތުރުތައް އަލުން ފަށަން ޝެޑިއުލްކޮށްފައިވަނީ މިމަހު 25 ވަނަ ދުވަހު ކުޅުދުއްފުށިން މާލެއަށް ކަމަށެވެ. ޝެޑިއުލް މިހާރު އާންމުކޮށްފައިވާއިރު ޓިކެޓް ވިއްކަން ފަށާނީ މާދަމާ ކަމަށް އެފަރާތުން މައުލޫމާތުދެ އެވެ.\nމިބޯޓްގައި ފަސެންޖަރުންނަށް ދެ ކެޓަގަރީއެއްގައި ޓިކެޓް ލިބެން ހުރެ އެވެ. އެއީ ގޮނޑިތަކުންނާއި އެނދުންނެވެ. މިއީ ކުޅުދުއްފުއްޓާއި މާލެއާ ދެމެދު ދަތުރުކުރާ ބޯޓެއްގައި ގޮނޑި ޖަހައި ޓިކެޓް ވިއްކާ ފުރަތަމަ ފަހަރެވެ. ގޮނޑިތަކުން 250ރ ޓިކެޓް ވިއްކަމުންދާއިރު އެނދުން ޓިކެޓް ވިއްކަމުންދަނީ 400ރ އަށެވެ.\nޒަމާނީ ފަރުމާއަކަށް ބަނދެފައިވާ މި ބޯޓުގައި ފަސެންޖަރުންނަށް ހަމަ އިސްކޮޅަށް ހިނގާލެވެ އެވެ. އަދި ބޯޓްގެ އެތެރެވެސް ތަނަވަސްވެފައިވާ ހިތްގައިމެވެ.\nސީކުއީން ބޯޓްގެ ޓިކެޓް އޮފީސް “އޯރިންގ” ހުންނާނީ ބަންޑާރަމަގު، ކުޅުދުއްފުށީ ރީޖަނަލް ހޮސްޕިޓަލް ކުރިމަތީގަ އެވެ. ސީކުއީން ބޯޓްގެ ޓިކެޓް އޮފީހުގެ ނަމްބަރުތަކަކީ 6527878 ، 6527979 އަދި 7237878 ނެވެ.\nއެމްއެޗް ފައުންޑޭޝަނުން ގޮއިދޫގައި ޒަމާނީ ފެންވަރުގެ ޖިމެއް ހުޅުވައިފި\nކައުންސިލަރުންގެ ކޮންފަރެންސްގެ ސަބަބުން ކައުންސިލްތަކުގެ ކުރިމަގަށް އާ އުންމީދުތަކެއް ލިބިއްޖެ\nފިލްމީ ދާއިރާއަށް އަބަދުވެސް ޝައުގުވެރިވި: ސާރާ


އިންޑިއާއަށް ދަތުރުކުރާ އަދި އިންޑިއާގައި ދިރިއުޅޭ ދިވެހިންގެ ސަމާލުކަމަށް - MFA\nއިންޑިއާއަށް ދަތުރުކުރާ އަދި އިންޑިއާގައި ދިރިއުޅޭ ދިވެހިންގެ ސަމާލުކަމަށް\nމުޅި ދުނިޔޭގައި ކޯވިޑް-19 ހަލުވިކަމާއެކު ފެތުރެމުން އަންނާތީ، އިންޑިއާ ސަރުކާރުން ވަނީ މި ބަލި އިތުރަށް ފެތުރުނަނުދިމަށްޓަކައި، މި މަހުގެ 22 ން 29 އަށް (އިންޑިއާ ގަޑިން 0530 އިން ފެށިގެން)، ފަސިންޖަރުން ގޮވައިގެން ދަތުރުކުރާ ބައިނަލްއަޤްވާމީ ކޮމާޝަލް އެއާލައިންތަކުގެ ދަތުރުތައް ވަގުތީގޮތުން ހުއްޓާލަން ނިންމާފައެވެ.\nވީމާ، މި ދުވަސްތަކުގައި އިންޑިއާއަށް ދަތުރުކުރަން ގަސްދުކުރާ ދިވެހިން މިކަމަށް ސަމާލުވުމަށް އެދެމެވެ. އަދި މި ފިޔަވަޅުތަކަށް ބަދަލުއައުން އެކަށީގެންވުމާއެކު، ދަތުރުކުރުމުގެ ކުރިން މައުލޫމާތު ސާފުކުރުމަށްވެސް އެދެމެވެ.\nމީގެ އިތުރުން، މި ދަނޑިވަޅުގައި ކޮންމެހެން ކުރަންޖެހޭ ދަތުރުތައް ފިޔަވައި، އެހެން ދަތުރުތައް ނުކުރުމަށް އިލްތިމާސްކުރަމެވެ. އަދި އިންޑިއާގައި މި ވަގުތު ދިރިއުޅެމުންދާ ދިވެހި ރައްޔިތުން އެޤައުމުގެ ސަރުކާރުގެ ނިންމުންތަކާއި އެންގުންތަކަށް ސަމާލުވުމަށްވެސް އިލްތިމާސްކުރަމެވެ.\nއަދި ރާއްޖޭން ބޭރަށް ދަތުރުކުރާ ދިވެހި ރައްޔިތުންނާއި ރާއްޖޭން ބޭރުގައި ދިރިއުޅޭ ދިވެހި ރައްޔިތުން، މި މިނިސްޓްރީގައާއި އެންމެ ކައިރީގައި ހުންނަ ރާއްޖޭގެ ޑިޕްލޮމެޓިކް މިޝަންގައި ރެޖިސްޓަރ ކުރުމަށްވެސް އިލްތިމާސްކުރަމެވެ. އެގޮތުން، އިންޑިއާއަށް ދަތުރުކުރާ، އަދި އެ ޤައުމުގައި ދިރިއުޅޭ ދިވެހި ރައްޔިތުން އިންޑިއާގައި ހުންނަ ދިވެހިރާއްޖޭގެ ހައި ކޮމިޝަން ނުވަތަ ތިރުވަނަންތަޕޫރަމްގައި ހުންނަ ދިވެހިރާއްޖޭގެ ކޮންސުލޭޓް ޖެނެރަލްގައި ރެޖިސްޓަރ ކުރުމަށް އެދެމެވެ.


Rulhi madu kuraany kihineh? - One Online\nރުޅި އަންނަން ޖެހޭ ކަންތައްތަކުގައި ރުޅި އަންނަންވެސް ޖެހެއެވެ. އެހެންނަމަވެސް، ރުޅި މާބޮޑަށް ގަދަވުމަކީ އެކަމުގެ ސަބަބުން، ތިމާއާއި ތިމާއާ އެކީގައި އުޅޭ އެހެން މީހުންނަށް އެކަމުގެ ސަބަބުން ހީނުކުރާ ވަރުގެ ބޮޑެތި ގެއްލުންތަކެއް ލިބޭ ކަމަކަށް ބައެއް ފަހަރުވެއެވެ. އެހެންކަމުން، ރުޅި މަޑުކުރުމަކީ ވަރަށް މުހިންމު ކަމެކެވެ. މި ސަބަބަށް ޓަކައި މި ކަމާ ގުޅޭ އެކި ކަހަލަ ދިރާސާތައް އަބަދުމެ ކުރަމުން ދެއެވެ. އަދި އެފަދަ ދިރާސާތަކުގެ އަލީގައި ރުޅި މަޑުކުރެވިދާނެ ގޮތްތައް އާންމުކުރަމުން ދެއެވެ.\nރުޅިމަޑު ކުރުމަށްޓަކައި ކުރެވިދާނެ ކަންކަމަށް ބަލާއިރު، ރުޅި އައިސްފައި ހުންނަ ގަޑީގައި ވާހަަކަ ނުދެއްކުމަކީ ވަރަށް މުހިންމު ކަމެކެވެ. ގިނަ ފަހަރަށް ރުޅި އައިސްފައި ހުންނައިއިރު ބުނެވޭ އެއްޗަކީ އެންމެ ރަނގަޅު އެއްޗަކަށް ނުވެދާނެއެވެ. ރުޅިގަދަވެފައި ހުރެ ދެއްކޭ ވާހަކައެއްގެ ސަބަބުން ވަރަށް ދެރަ ކަންކަންވެސް ހިނގާފައި އެބަހުއްޓެވެ. އެހެންކަމުން، ރުޅި މަޑުވުމުން ވާހަކަ ދައްކަން މަޑު ކުރާށެވެ.\nދެން އޮތް ކަމަކީ ރުޅި މަޑުވުމުން، ރުޅި އައި ސަބަބު ބުނެދިނުމެވެ. ކަމަކާ ރުޅިއައިސްގެން އެކަން ނުފޮރުވާށެވެ. އެވާހަކަ ދައްކައިގެން ހައްލު ކުރެވޭތޯ ބަލާށެވެ. އެހެން ނޫނީ ރުޅި އަންނަން ޖެހުނު ކަމެއް ތަކުރާރު ވެއްޖެނަމަ، އިހުނަށްވުރެ ބޮޑަށް ރުޅި ގަދަވުމަކީ އެކަށީގެންވާ ކަމެކެވެ. އޭރުން ދެން ޖެހޭ މައްސަލަތައް މާ ބޮޑުވާނެއެވެ.\nސީއެންއެންއިން ހޮވި ދުނިޔޭގެ އެންމެ މަގުބޫލު 12 ރިހައިގެ ތެރޭގައި ރާއްޖޭގެ މަސްރިހަ\nބައިނަލް އަގްވާމީ ލަގްޒަރީ ބްރޭންޑެއްގެ އިސްތިހާރެއް ކުޅޭ ފުރަތަމަ ބޮލީވުޑް ތަރިޔަކަށް ދީޕިކާ\nޓައިގާ އާއި ބައްޕަ ޖެކީ ޝްރޮފް އެކީގައި ފެންނަ ފުރަތަމަ ފިލްމަކަށް ބާގީ ތިނެއް


Vaki nuvane kamah bune bidi elhuvaigen ulhunu joadu, 123 dhuvahun vakivejje\nދުވަހުވެސް ވަކި ނުވާނެ ކަމަށް ބުނި އެލެކްޒެންޑްރަ އާއި ވިކްޓޯރިއާގެ އަތުގަ އަޅުވާފައިވާ ބިޑި ކަނޑާލަނީ\nދުވަހަކުވެސް ވަކި ނުވާނެ ކަމަށްބުނެ ބިޑި އަޅުވައިގެން އުޅުނު ޖޯޑު ވަކިވެއްޖެ\n19 ޖޫން 2021 - 16:56:15\nދުވަހަކުވެސް ވަކިނުވެ އެކީގައި އުޅޭނެ ކަމަށް ބުނި ޔޫކްރެއިންގެ ދެ ލޯބިވެރިން އެންމެ 123 ދުވަހަށް ފަހުވަކިވެއްޖެއެވެ.\nދަގާޑިއަން ނޫހުން ރިޕޯޓް ކުރާ ގޮތުގައި ދެލޯބިވެރިން ވަކިވީ އެތައް ފަހަރަކު އެތައް މައްސަލައެއް ޖެހުމަށް ފަހުއެވެ.\nޔޫކްރެއިންއަށް ނިސްބަތްވާ އެލެކްޒެންޑްރަ ކުޑްލޭ އަދި ވިކްޓޯރިއާ ޕުސްޓޮވިޓޯވަ ވަކިވި ކަން އިއުލާން ކުރީ އެގައުމުގެ ގައުމީ ޗެނަލުންނެވެ. ވަކިވިކަން އިއުލާނު ކުރަމުން އެމީހުން ބުނީ އެ އެކްސްޕެރިމަންޓުން އެކީގައި އުޅުމުގެ ހަޑި ހަގީގަތް އެނގިގެން ދިޔަ ކަމަށެވެ.\nމިއަހަރު ފެބްރުއަރީ މަހުގެ 14 ވަނަ ދުވަސް ނުވަތަ ލޯބިވެރިން ދުވަހު ދެމީހުން އެކީ ބިޑި އެޅުވުމަށް ފަހު އެމީހުންގެ ދިިރިއުޅުމުގެ ހުރިހާ ކަމެއް ކޮށްފައިވަނީ އެކީގައެވެ.\nއެލެކްޒެންޑްރަ އާއި ޕުސްޓޮވިޓޯވާ\nޕުސްޓޮވިޓޯވާ ބުނީ އެކީގައި އުޅުނު އިރު އޭނާ އެންމެ "މިސްވީ" އޭނާގެ "ޕާސަނަލް ސްޕޭސް" މަތިން ކަމަށެވެ. އެއީ ލޯބިވެރިޔާއެކު ޗެއިން ޖަހާފަ ހުރި ނަމަވެސް އޭނާ ބޭނުންވި ސަމާލުކަން ލޯބިވެރިޔާ ނުދޭތީ ކަމަށް ޕުސްޓޮވިޓޯވާ ބުނެއެވެ.\nޕުސްޓޮވިޓޯވާ (ކ) އާއި އެލެގްޒެންޑްރަ\nވަކިވާން ފުރަތަމަ ބޭނުންވީވެސް އޭނާ ކަން ޕުސްޓޮވިޓޯވާ ވަނީ ރޮއިޓާސް އަށް ގިސްލައި ރޮމުން ކިޔާދީފައެވެ.\n"އަހަންނަށް ހީވަނީ މިއީ އަހަރުމެންނަށް ލިބުނު ފިލާވަޅެއްހެން، އަދި އެހެން ޔޫކްރޭންގެ ލޯބިވެރިންނަށް ވެސް އަދި އެހެން ގައުމުތަކުގައި އުޅޭ ލޯބިވެރިންނަށް ވެސް އަހަރުމެން މިކުރި ކަންތައް ނުކުރަން." ޕުސްޓޮވިޓޯވާ ރޮއިޓާސް އަށް ދިން އިންޓަވިއުއެއްގައި ކިޔައިދިނެއެވެ.\nއެކީގައި އުޅުނު ދުވަސްތަކުގައި ކިތަންމެ އަޑުއަހަން ބޭނުންވި ނަމަވެސް އެލެގްޒެންޑްރަ އެންމެ ފަހަރަކުވެސް މިސްވާ ވާހަކައެއް ނުބުނާ ކަމަށް ޕުސްޓޮވިޓޯވާ ބުނެއެވެ.\nއެލެކްޒެންޑްރަ ބުނީ އެދެމީހުންނަކީ ވަަރަށް ތަފާތު ދެމީހުންކަން ބިޑި އަޅުވައިގެން އުޅުމުން އެނގިގެން ދިޔަ ކަމަށެވެ. އުމުރުން 33 އަހަރުގެ އެލެކްޒެންޑްރަ އަކީ ކާރު ސޭލްސްމެން އެކެވެ. އަދި 29 އަހަރުގެ ޕުސްޓޮވިޓޯވާ އަކީ ބިއުޓީޝަނެކެވެ.\nއެލެކްޒެންޑްރަ އާއި ޕުސްޓޮވިޓޯވާ ވަނީ އެކީ 123 ދުވަސް ހޭދަކޮށްފަ\nއެކީގައި އުޅުނު ދުވަސްކޮޅު އެމީުހުން ވަނީ 7،800 މީހުން ފޮލޯ ކުރާ އިންސްޓަގްރާމް އެކައުންޓް މެދުވެރިކޮށް ގިނަ ބަޔަަކަށް އެމީހުންގެ ދިރިއުޅުން ދައްކާލާފައެވެ.\nއެދެމީހުން ވަނީ އެކީގައި އުޅުނު ދުވަސްކޮޅު އަޅައިގެން އުޅުނު ބިޑި ނީލަން ކިޔަން ނިންމާފައެވެ. އަދި ނީލަން ކިޔަައިގެން ލިބޭ ފައިސާ އެހީގެ ގޮތުގައި މީހުންނަށް ހަދިޔާ ކުރަން ނިންމައިފައިވެއެވެ.\nޔޫކްރެއިން ބޭރު ދުނިޔެ


މާލޭ ދަފްތަރުގައި ރަޖިސްޓްރީ ވުމަށް މިދިޔަ ތިން ދުވަހުގެ ތެރޭގައި 1،800 އަށް ވުރެ ގިނަ މީހުން ފޯމު ނަގާފައިވާ ކަމަށް ހައުސިން މިނިސްޓްރީން މިއަދު ބުނެފި އެވެ.\nމާލޭ ދަފްތަރުގައި ރަޖިސްޓްރީ ވެފައިވާ މީހުންނަށް، ސަރުކާރުގެ ހިޔާ މަޝްރޫއުގެ ދަށުން ފްލެޓަށް ކުރިމަތިލާ އިރު ހިޔާރު ކުރެވޭނީ މާލޭގައި އުޅުނު މުއްދަތާއި ދަފުތަރުގައި އެ މީހަކު...\nމާލޭ ދަފުތަރުގައި ރަޖިސްޓްރީ ވެފައިވާ މީހުންނަށް، ސަރުކާރުގެ ހިޔާ މަޝްރޫއުގެ ދަށުން ފްލެޓް ދިނުމުގައި ޕޮއިންޓު ދޭނެ މިންގަނޑު އަނެއްކާ ވެސް ބަދަލު ކޮށްފި އެވެ.\nދަފުތަރުގައި ތިބި މީހުން ފްލެޓަށް އެދެން އާ ފޯމެއް\nދަފުތަރު މީހުންނަށް ޕޮއިންޓް ދޭ އުސޫލު އާންމުކޮށްފި\nމާލޭ ދަފުތަރުގައި ރަޖިސްޓްރީ ވެފައިވާ މީހުންނަށް، ސަރުކާރުގެ ހިޔާ މަޝްރޫއުގެ ދަށުން ފްލެޓް ދިނުމުގައި ބަލާނެ ކަންކަމާއި ޕޮއިންޓް ދޭ އުސޫލު އާއްމުކޮށްފި އެވެ.\nހަ ރަށެއްގައި ހައުސިން ޔުނިޓް އަޅާނެ ބަޔަކު ހޯދަނީ\nސޯޝަލް ހައުސިން ސްކީމްގެ ދަށުން ހަ ރަށެއްގައި 500 ހައުސިން ޔުނިޓް އަޅައިދޭނެ ބަޔަކު ހޯދަން ފިނޭންސް މިނިސްޓްރީން މިއަދު އިއުލާނުކޮށްފި އެވެ.


MDP ge PG bahdhaluvunthah hulhuvaalan hushahalhaifi\nއެމްޑީޕީގެ ޕީޖީ ބައްދަލުވުންތައް ހުޅުވާލަން ހުށަހަޅައިފި\nއެމްޑީޕީގެ ޕީޖީ ގުރޫޕްގެ ބައްދަލުވުމެއްގެ ތެރެއިން -- ފޮޓޯ: އަވަސް\nއެމްޑީޕީގެ ޕާލިމަންޓްރީ ގުރޫޕުގެ ބައްދަލުވުންތައް އާންމުކޮށް ހުޅުވާލައިގެން ކުރިއަށް ގެންދިއުމަށް ގޮވާލައި ގަރާރެއް ހުށަހަޅައިފި އެވެ.\nމި ގަރާރު ހުށަހެޅުއްވީ އެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެމްބަރު ހަސަން ލަތީފް އެވެ.\nގަރާރުގައި ބުނެފައިވަނީ ދެ ފުށް ފެންނަ ގޮތަކަށް ހުޅުވާލައިގެން ކަންކަން ކުރިއަށް ގެންދިއުމަކީ އެމްޑީޕީގެ ފަލްސަފާ ކަމަށެވެ. އެގޮތަށް އަމަލުކުރުމުން ރައްޔިތުންގެ އިތުބާރު ލިބި ހަގީގަތްތައް ސާފުވާނެ ކަމަށްވެސް ގަރާރުގައިވެ އެވެ.\nއެމްޑީޕީގެ ޕާލިމަންޓްރީ ގުރޫޕުގެ ބައްދަލުވުންތައް އާންމުކޮށް ހުޅުވާލައިގެން ކުރިއަށް ގެންދިއުމަށް ހުށަހެޅި ނަމަވެސް ޕީޖީ ގުރޫޕުން ބޭނުންވެއްޖެނަމަ ވަކި ބައްދަލުވުމެއް ނުވަތަ ބައްދަލުވުމުން ބައެއް ސިއްރު ކުރަން ހުރަހެއް ނެތް ކަމަށްވެސް ގަރާރުގައިވެ އެވެ. އެކަމަކު އެގޮތަށް ސިއްރު ކުރާނަމަ ޕީޖީ މެމްބަރުންނަށް ސަބަބު އަންގައިދޭން ވާނެ ކަމަށްވެސް ގަރާރުގައިވެ އެވެ.\nޕާލިމަންޓްރީ ގުރޫޕުގެ ބައްދަލުވުމެއް ސިއްރުކުރަން ޖުމްލަ މެމްބަރުންގެ ތިން ބައި ކުޅަ ދެ ބައިގެ މެންބަރުން އެދިވަޑައިގެންފިނަމަ އެ ބައްދަލުވުމެއް ސިއްރު ކުރަންޖެހޭނެ ކަމަށްވެސް ބުނެފައިވެ އެވެ.\nހަސަން ލަތީފްގެ ގަރާރަށް ތާއީދު ކުރައްވާފައިވަނީ ތުޅާދޫ ދާއިރާގެ މެމްބަރު ހިސާން ހުސައިން އެވެ.\nއެމްޑީޕީގެ ޕީޖީ ގުރޫޕްގެ ބައްދަލުވުންތައް ހުޅުވާލަން ހުށަހަޅާފައި މިވަނީ މެންބަރުންގެ މެދުގައި ހިޔާލުތަފާތުވުންތައް ބޮޑުވެ މަޖިލީހުގެ ތަޅުމާއި، ސޯޝަލް މީޑިއާގައި އެމްޑީޕީގެ ބައެއް މެންބަރުން އެއް ބޭފުޅަކު އަނެއް ބޭފުޅަކަށް ރައްދުދިނުން އާންމުވެފައި ވަނިކޮށެވެ.\nއެމްޑީޕީ ހަސަން ލަތީފް ހިިސާން ހުސައިން + ޕޮލިޓިކްސް


ކޮލިފިކޭޝަންސް އޮތޯރިޓީގެ ސީއީއޯއަކަށް ޑރ ޢަބްދުލްޙަންނާނު ކޮލިފިކޭޝަންސް އޮތޯރިޓީގެ ސީއީއޯއަކަށް ޑރ ޢަބްދުލްޙަންނާނު\nކޮލިފިކޭޝަންސް އޮތޯރިޓީގެ ސީއީއޯއަކަށް ޑރ ޢަބްދުލްޙަންނާނު\nމޯލްޑިވްސް ކޮލިފިކޭޝަންސް އޮތޯރިޓީގެ ސީއީއޯއަކަށް ޢައްޔަން ކުރެއްވި ޑރ ޢަބްދުލްޙަންނާން\nމޯލްޑިވްސް ކޮލިފިކޭޝަންސް އޮތޯރިޓީގެ ސީއީއޯގެ މަޤާމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، މިއަދު ބޭފުޅަކު ޢައްޔަންކުރައްވައި އެ އޮތޯރިޓީގެ އެޑްވައިޒަރީ ބޯޑު އުފައްދަވައި ބޯޑަށް މެންބަރުން ޢައްޔަންކުރައްވައިފިއެވެ.\nދިވެހިރާއްޖޭގެ މަތީ ތަޢުލީމާއި ތަމްރީނުގެ ޤާނޫނުގެ ދަށުން އުފައްދަވާފައިވާ "މޯލްޑިވްސް ކޮލިފިކޭޝަންސް އޮތޯރިޓީ"އަށް، އެ ޤާނޫނުގައި ބަޔާންކުރާ ގޮތުގެމަތިން، ޗީފް އެގްޒެކެޓިވް އޮފިސަރުގެ މަޤާމަށް ރައީސުލްޖުމްހޫރިއްޔާ މިއަދު ޢައްޔަންކުރައްވާފައި ވަނީ ދަފްތަރު ނަންބަރު 2968، ޑރ ޢަބްދުލްޙަންނާން ވަޙީދެވެ.\nޑރ ޢަބުދުލްޙަންނާން މި މަގާމަށް ޢައްޔަންކުރައްވާފައި ވަނީ ސްޓޭޓް މިނިސްޓަރުގެ މަގާމާއި އެއް ފެންވަރުގައެވެ. އަދި މި ޤާނޫނުގެ ދަށުން "މޯލްޑިވްސް ކޮލިފިކޭޝަންސް އޮތޯރިޓީ" އުފެއްދެވުމުގެ ކުރިން ވެސް އެ އޮތޯރިޓީގެ ޗީފް އެގްޒެކެޓިވް އޮފިސަރުގެ މަޤާމުފުރުއްވަމުން ގެންދެވީ ޑޮކްޓަރ ޢަބުދުލްޙަންނާނެވެ. މީގެ އިތުރުން ޓެކްނިކަލް އެންޑް ވޮކޭޝަނަލް އެޑިއުކޭޝަން އެންޑް ޓްރެއިނިންގ (ޓިވެޓް)ގެ ސީ.އީ.އޯގެ މަޤާމާއި އަދި ތައުލީމީ ދާއިރާގެ އެކިއެކި މަޤާމުތައް ޑރ ޢަބުދުލްޙަންނާން ފުރުއްވާފައިވެއެވެ. ޑރ ޢަބުދުލްޙަންނާން ޕީއެޗްޑީ ޙާޞިލުކުރައްވާފައި ވަނީ އެޑިއުކޭޝަންގެ ދާއިރާއިން އޮސްޓްރޭލިޔާގެ ކްއީސްލޭންޑް ޔުނިވަރސިޓީ އޮފް ޓެކްނޮލޮޖީ އިންނެވެ.\nމީގެ އިތުރުން ރައީސުލްޖުމްހޫރިއްޔާ މިއަދު ވަނީ "މޯލްޑިވްސް ކޮލިފިކޭޝަންސް އޮތޯރީޓީގެ އެޑްވައިޒަރީ ބޯޑް" އުފައްދަވައި އެ ބޯޑަށް މެންބަރުން އައްޔަން ކުރައްވާފައެވެ.\n"މޯލްޑިވްސް ކޮލިފިކޭޝަންސް އޮތޯރީޓީގެ އެޑްވައިޒަރީ ބޯޑް"\n1. ޑރ. ޢަބްދުލްޙަންނާނު ވަޙީދު، ދަފްތަރު. ނަންބަރު ރސ 2968 (ޗީފް އެގްޒެކެޓިވް އޮފިސަރ) (މޯލްޑިވްސް ކޮލިފިކޭޝަންސް އޮތޯރިޓީގެ ޗީފް އެގްޒެކެޓިވް އޮފިސަރ)\n2. ޚަދީޖާ އާދަމް، ގ.އަލަފަރު މިނިސްޓަރ އޮފް ސްޓޭޓް ފޮރ ހަޔަރ އެޑިޔުކޭޝަން (މިނިސްޓްރީގެ މުވައްޒަފުންގެ ތެރެއިން މިނިސްޓަރު ކަނޑައަޅާ 1 މެންބަރު)\n3. ޑރ އަޙްމަދު ޢަލީމަނިކު، މއ.މާނިކަ (މަތީ ތަޢުލީމާއި ތަމްރީނުގެ ދާއިރާގެ މާހިރުންގެ ތެރެއިން ޢައްޔަންކުރާ2މެންބަރުންގެ ތެރެއިން މެންބަރެއް)\n4. ޑރ. ޢާއިޝަތު ރީޝާ، މ.ސްނޯޑައުން ދިވެހިރާއްޖޭގެ އިސްލާމީ ޔުނިވަރސިޓީ (މަތީ ތަޢުލީމާއި ތަމްރީނުގެ ދާއިރާގެ މާހިރުންގެ ތެރެއިން ޢައްޔަންކުރާ2މެންބަރުންގެ ތެރެއިން މެންބަރެއް)\n5. ޑރ. މުޙައްމަދު ޝަރީފް، މ.ޏަމްޏަމްގެ ވައިސް ޗާންސެލަރ / ދިވެހިރާއްޖޭގެ ޤައުމީ ޔުނިވަރސިޓީ (ދިވެހިރާއްޖޭގައި ހިންގާ ޔުނިވަރސިޓީތަކުގެ ވައިސް ޗާންސެލަރުންގެ ތެރެއިން ޢައްޔަންކުރާ 1 މެންބަރު)\n6. އާދަމް ޙަލީމް، ދަފްތަރު. ނަންބަރު ރސ 2064 ޑިރެކްޓަރ އޮފް ޕްރޮގްރާމް / މޯލްޑިވްސް އިންސްޓިޓޫޓް އޮފް ޓެކްނޯލޮޖީ (ޓެކްނިކަލް އެންޑް ވޮކޭޝަނަލް ދާއިރާއިން ޢައްޔަންކުރާ 1 މެންބަރު)\n7. މޫސާ މުޙައްމަދުމަނިކު، ސޯސަންގެ/ރ.ފައިނު ޑިރެކްޓަރ / ވިލާ ކޮލެޖް (ދިވެހިރާއްޖޭގައި ހިންގާ މަތީ ތަޢުލީމު ފޯރުކޮށްދޭ އަމިއްލަ ކޮލެޖްތަކުގެ ހިންގުމުގެ ދާއިރާއިން ޢައްޔަންކުރާ 1 މެންބަރު)


Noorul-islam.NET :: ޙަޤީޤީ އެކްސްޓްރީމިސްޓުންނަކީ ކޮން ބައެއްތަ؟\nޙަޤީޤީ އެކްސްޓްރީމިސްޓުންނަކީ ކޮން ބައެއްތަ؟\nތާރީޚް:4އޮކްޓޯބަރ 2010\nޓެރަރިޒަމާއި ފަންޑަމެންޓަލިޒަމާއި މިއާގުޅޭ މިފަދަ އެހެން ބަސްތަކަކީ މިފަހަކަށް އައިސް ވަރަށް ގިނައިން އަޑުއިވެމުންދާ ބަސްތަކަކަށް މިވަނީ ވެފައެވެ. އަދިހަމަ އެހެންމެ މިއާ އިދިކޮޅު މާނަ ދޭހަކޮށްދޭ، "މެދުމިނާއި" "މަޢާފުކުރުމާއި" މިފަދަ ބަސްތަކަކީވެސް ތަކުރާރުކޮށް އިވެމުންދާ ބަސްތަކެކެވެ. މިފަދަ ބަސްތައް ތަކުރާރުކުރަމުންދާ ފަރާތްތަކުގެ އިސްސަފުގައި ތިބިތަން މި ފެންނަނީ ހުޅަނގުގެ ލީޑަރުންނާއި ހުޅަނގުގެ މީޑިޔާއެވެ. ދެން ހުޅަނގުގެ ލީޑަރުން ލެއްވި ކޮރަކަށް ކޮރެއް ލައްވަމުން ހިންގަވާ، ބައެއް އިސްލާމީ ޤައުމުތަކުގެ ލީޑަރުންނާއި ހުޅަނގުގެ ފިކުރުތަކުން ހިތް ކަޅިވެފައިވާ ބައެއް އިސްލާމީ ޢިލްމުވެރިންނާއި މުފައްކިރުންނެވެ. މި ފަރާތްތަކުން މިފަދަ ބަސްތައް ބޭނުންކުރަމުންގެންދަނީ އެ ބަސްތަކުގެ ޙަޤީޤީ މާނަ އޮޅޭ ގޮތަށެވެ. އެހެންކަމުން އިސްލާމްދީނުގެ އަޞްލު އުޞޫލުތަކުގައި ހިފަހައްޓާ، ސަރުކާރާއި މުޖްތަމަޢުގެ އަފްރާދުން އެ އުޞޫލުތަކުގައި ހިފުމަށް ގޮވާލާ، އިސްލާމީ ޤައުމުތައް އަޅުވެތިކޮށް އިސްލާމީ ޘަޤާފަތް ކިލަނބުކޮށް ހުޅަނގުގެ އިސްތިޢްމާރީ ދަލުގައި މުސްލިމުން ޖެއްސުމަށް ހިންގޭ މަކަރުވެރި ރޭވުންތަކާދެކޮޅަށް އަޑުއުފުލާ ކޮންމެ މީހަކީ އެފަދަ މީހުންގެ ނަޒަރުގައި "ފަންޑަމެންޓަލިސްޓް" އެކެވެ. ނުވަތަ "އެކްސްޓްރީމިސްޓް" އެކެވެ. ނުވަތަ "ޓެރަރިސްޓް" އެކެވެ. "މުއްލާ" އެކެވެ. ނަމަވެސް ހުޅަނގުގެ މަޞްލަޙަތަށް ބޯލަނބައި އެމީހުންގެ ސިޔާސަތާއެއްގޮތަށް ދައުލަތް ހިންގައި ހުޅަނގުން ބޭނުންވާގޮތަށް ދީނުގެ ފަތުވާތަށް ނެރޭ ޢިލްމުވެރިންނާއި ވެރިންނަކީ "މެދުމިނު އުޞޫލުގެ މީހުން" ނެވެ. ނުވަތަ "ނަމޫނާ ލީޑަރުން" ނެވެ. ނުވަތަ "ޕްރޮފެސަރުން" ނެވެ. <?xml:namespace prefix = "o" ns = "urn:schemas-microsoft-com:office:office" />\nއިސްލާމްދީނުގެ އަޞްލު އުޞޫލްތަކުގައި ހިފަހައްޓާ މީހުންނަށް ހުޅަނގުގެ މީހުން "އެކްސްޓްރީމިސްޓު"ންނޭ ކިޔާއިރު ކީރިތި ޤުރްއާނާއި ލޮބުވެތި رَسُوْلُ اللَّهِ صَلَّى اللهُ عَلَيْهِ وَسَلَّمَ ގެ ސުންނަތުގައި ގޮވާލެވިފައިވަނީ އުޞޫލުތަކުގައި ގަދަފަދައަށް ހިފެހެއްޓުމަށެވެ. ދީނުގައި ކަނޑައެޅިފައިވާ ޙުދޫދުތައް ފަހަނަޅާ ނުދިއުމަށާއި އެއަށް ފަރުވާކުޑަކޮށް ނަގައި އެއްލައިނުލުމަށެވެ. ކީރިތި ޤުރްއާނުގައި މާތްﷲ ޥަޙީކުރައްވާފައިވެއެވެ. ﴿ خُذُواْ مَا آتَيْنَاكُم بِقُوَّةٍ ﴾ الأعراف١٧١ މާނައީ: "ތިމަންރަސްކަލާނގެ ތިޔަބައިމީހުންނަށް ދެއްވި ފޮތުގައިވާ ޙުކުމްތަކުގައި ގަދަފަދައަށް ހިފަހައްޓާށެވެ." ޢިލްމުވެރިން ވިދާޅުވާގޮތުގައި "ގަދައަށް ހިފެހެއްޓުމަކީ" އެ ޙުކުމްތަކާމެދު ފަރުވާކުޑަނުކޮށް ފުރިހަމައަށް ޢަމަލުކުރުމެވެ. رَسُوْلُ اللَّهِ صَلَّى اللهُ عَلَيْهِ وَسَلَّمَ ޙަދީޘްކުރެއްވިއެވެ. [إِنَّ اللهَ حَدَّ حُدُوْدًا فَلاَ تَعْتَدُوْهَا، وَفَرَضَ فَرَائِضَ فَلاَ تُضَيِّعُوْهَا، وَحَرَّمَ مَحَارِمَ فَلاَ تَنْتَهِكُوْهَا...] رواه الدارقطني وغيره . މާނައީ: "ހަމަކަށަވަރުން ﷲ ސުބްޙާނަހޫ ވަތަޢާލާ ވަނީ އިންތަކެއް ކަނޑައަޅުއްވާފައެވެ. ފަހެ ތިޔަބައިމީހުން އެ އިންތައް ފަހަނަޅައި ނުދާށެވެ! އަދި އެ އިލާހު ވަނީ ކަންތައްތަކެއް ފަރުޟުކުރައްވާފައެވެ. ފަހެ ތިޔަބައިމީހުން އެ ފަރުޟުތައް ނަގައިނުލާށެވެ. އަދި އެ އިލާހު ވަނީ ކަންތައްތަކެއް ޙަރާމްކުރައްވާފައެވެ. ފަހެ ތިޔަބައިމީހުން އެ ކަންތައްތަކަށް އަރައިނުގަންނާށެވެ.......". މި ދަލީލުތަކާއި މިއާ ގުޅޭ އެހެނިހެން ދަލީލުތަކުގެ އަލީގައި ދެންނެވެންއޮތީ ޙަޤީޤީ ހައްދުފަހަނަޅާފައިވާ "އެކްސްޓްރީމިސްޓުން" ނަކީ ދީނުގައި ކަނޑައެޅިފައިވާ ޙުދޫދުތަކާމެދު ފަރުވާލެއް ނުބަހައްޓާ އެ ޙުދޫދުތައް ނައްތާލައި ދީން ފުނޑުފުނޑުކޮށްލުމަށް މަސައްކަތްކުރާ މީހުން ކަމަށެވެ. އަދި ދީނުގެ އުޞޫލުތަކުގައި ހިފެހެއްޓުމަށް ޤުރްއާނާއި ސުންނަތުގައި ބާރުއަޅުއްވާފައިވާއިރު އަދި ދީނުގައި ކަނޑައެޅިފައިވާ ޙުދޫދުތަކާއި ވާޖިބުކުރައްވާފައިވާ ކަންތައްތަކަށް ޢަމަލުކުރުމުގައާއި ނަހީކުރައްވާފައިވާ ކަންތައްތަކުން ދުރުވެގަތުމަށާއި އެފަދަ އެއްވެސް ކަމަކަށް ފަރުވާ ކުޑަކޮށް ފަސޭހަވެނުގަތުމަށް އަމުރުވެވިގެންވާއިރު އެ އުޞޫލުތައް ހިފަހައްޓާ މީހުންނަށް "ފަންޑަމެންޓަލިސްޓުން"ގެ ލަޤަބުދީ، އެފަދަ މީހުންނާ ދިމާކޮށް މަލާމާތްކޮށް ހެދުމަކީ ﷲއާއި އެ އިލާހުގެ ރަސޫލާ ޞައްލަﷲ ޢަލައިހި ވަސައްލަމް އަށް ކުރެވޭ މަލާމާތެއްކަމުގައިނޫނީ ނުވާނެއެވެ.\nއަޅުގަނޑުމެން މުސްލިމުން އަޅުގަނޑުމެންގެ ދީނުގެ ކަންތައްތަކުގައި ހިފަންޖެހެނީ ހުޅަނގާއި މުސްލިމުންގެ ތެރެއިން ހުޅަނގުގެ ހިޔަންޏަށް މުޑިނަގައިގެން އުޅޭ މަދު ބަޔަކު ބުނާހާ ގޮތަކަށްނޫނެވެ. ޙަޤީޤީ މުސްލިމުންނަކީ އެއަށްވުރެ މާ ހަރުދަނާ، އެހާމެ ސާބިތުކަންމަތީ ތިބޭ ބައެކެވެ. އެމީހުންގެ އެސާބިތުކަމުގެ ބިންގަލަކީ އެމީހުން ހެއްދެވި ޚާލިޤުވަންތަ އިލާހާއި އެމީހުންނާ ގުޅުވައިދޭ ވަރުގަދަ ޢަޤީދާއާއި އީމާންކަމެވެ. އެހެންކަމުން ބަޔަކުމީހުން ކޮންމެ ނަމެއް ކިޔައިގެން ދީނުގެ ކަންތައްތައް އޮޅުވާލަން މަސައްކަތް ކުރިކަމުގައިވިޔަސް ފުރިހަމަ މުސްލިމަކު ހަމަ ހިލާ އެފަދަ އެއްވެސް ވާހަކައެއް ޤަބޫލެއް ނުކުރާނެއެވެ. (ނިމުނީ)


Ithuru film akun furusathu dhee Nahula ge thaureef Azza ah\nއިތުރު ފިލްމަކުން ފުރުސަތުދީ ނަހުލާގެ ތައުރީފް އައްޒައަށް\n4426ގެ ޕްރިމިއާގަ ނަހުލާ އަދި އައްޒަ. --\nފިލްމީ ދާއިރާގަ މިހާރު އެންމެ ގަދައީ ބަތަލާ މަރިޔަމް އައްޒަގެ އަޑެވެ. އެންމެ ގިނަ ފިލްމުތަކުން ޖާގަ ހޯދާ އެންމެ ގިނަ ބެލުންތެރިންގެ ހިތަށްވެސް ވެރިވެގަނެގެން އުޅެނީ އައްޒަ އެވެ. އައްޒަގެ ރީތި ކަމުގެ އިތުރުން އެކްޓު ކުރުމަށް އައްޒަ މޮޅު ވާހަކައަކީ އޭނާގެ ފޭނުން އަބަދުވެސް ދައްކަމުން އަންނަ ވާހަކަ އެވެ.\nއެ ވާހަކަތައް އަނެއްކާވެސް އިތުރުވެގެން މިއުޅެނީ އަށް ވަނަ ފިލްމު އެވޯޑްސް ގެ ނޮމިނޭޝަންތައް އިއުލާނު ކުރިއިރު އައްޒަގެ ނަން އެއްވެސް ކެޓަގަރީއަކުން ހިމެނިފައި ނެތުމުންނެވެ. މިދިޔަ އަހަރު ޕްރޮޑިއުސަރު / ޑައިރެކްޓަރު ފާތިމަތު ނަހުލާގެ "4426"ގައި އައްޒަ ދައްކުވައިދިން އެކްޓިން އަށް އެވޯޑް ހައްގު ކަމަށް ގިނަ ބަޔަކު އަންނަނީ ބުނަމުންނެވެ.\nޕްރޮޑިއުސަރު ފާތިމަތު ނަހުލާވެސް އުންމީދު ކުރީ އެގޮތަށެވެ. އެ ފިލްމުން އައްޒަ އެވޯޑެއް އުފުލާލާނެ ކަމަށެވެ. އެހެން ނަަމަވެސް ނޮމިނޭޝަންތައް އިއުލާނުކޮށް ނިމުނު އިރުވެސް އައްޒަގެ ނަން ގޮވާނުލުމުން އެންމެ ބޮޑު ޝޮކެއް ލިބުނު އެކަކަކީ ނަހުލާ އެވެ. ނަހުލާ އަކީ މީގެ ކުރިން އޭނާގެ ފިލްމުތަކަށް އެތައް އެވޯޑެއް ހޯދި ޕރޮޑިއުސަރެކެވެ. އެކަން ނަހުލާ ސިފަކުރީވެސް މި އަހަރުގެ ބޮޑު ޖޯކުގެ ގޮތުގަ އެވެ. ނަހުލާ ބުނީ އައްޒަ އަދި ޝީލާ ނަޖީބު 4426 ގަ ދެއްކި ޕާފޯމަންސް އަށް އެވޯޑް ހައްގު ކަމަށެވެ.\nނަހުލާގެ މާސްޓަޕީސް 4426 ގަ އައްޒަ ދެއްކި އެކްޓިން އާ ގުޅޭގޮތުން މިއަދު ނަހުލާ ކުރި ޕޯސްޓެއްގައި ބުނެފައިވަނީ އެ ފިލްމުން އައްޒައަށް، އެތައް ބައެއްގެ ލޯތްބާއި ސްޕޯޓް އަދި އިހްތިރާމް ލިބިފައިވަނީ އެތައް އަހަރެއް ވަންދެން ފިލްމީ ދާއިރާގަ ހަރަކާތްތެރިވެގެންވެސް ތަރިންނަށް ނުލިބޭ މިންވަރަކަށް ކަމަށެވެ. އަދި މި ވަގުތަކީ އައްޒަ ދަށްކޮށްލައި، އައްޒައާ ދޭތެރޭ ހަސަދަވެރިވާ މީހުންނަށް ލިބުނު ރަނުގެ ފުރުސަތެއް ކަމަށެވެ.\n"އެވޯޑެއް ލިބުމަކީ ރާއްޖޭގެ އެންމެ މޮޅު އެކްޓްރެސްގެ މަގާމު ލިބޭނެ ސަބަބެއް ނޫން، އެވޯޑް ލިބުމަކީ ފަހުރުވެރިވާންޖެހޭ ކަމެއްވެސް ނޫން، ފަހުރުވެރިވާންވީ މި ކުޑަ މުއްދަތުގެ ތެރޭގައި އައްޒައަށް ލިބުނު ލޯތްބާއި ސަޕޯޓަށް،" ނަހުލާ ބުނެފައިވެ އެވެ.\nނަހުލާ ވަނީ އައްޒައަށް މާޔޫސްނުވެ ދާއިރާއިން ކުރިއަށްދިއުމަށް ހިތްވަރު ދީފަ އެވެ. އޭގެ އިތުރުން ނަހުލާ ވަނީ އައްޒައަށް އަނެއްކާވެސް ކްރިސްޓަލް އެންޓަޓެއިންމަންޓުގެ ފިލްމަކުން ފުރުސަތު ދީފަ އެވެ. އެހެން ނަމަވެސް އެ ފިލްމުގެ ނަން އަދި ފިލްމާ ބެހޭ އިތުރު ތަފްސީލެއް ނަހުލާ ނުދެ އެވެ.\nބެލުންތެރިންގެ ބޮޑު މަގުބޫލުކަމެއް ލިބުނު 4426 ލައްވާލީ ހަތަރު ނޮމިނޭޝަނެއްގަ އެވެ. އެއީ އެންމެ މޮޅު އެކްޓަރުގެ އެވޯޑަށް 4426 އިން އިބްރާހިމް ޖިހާދު (ޖިމީ)، ވިޝުއަލް އިފެކްޓްސް އެވޯޑަށް ޝިނާނު، މޭކަޕް އިން އިސްމާއިލް ޖުމެއިހް، އަހްމަދު ފަޔާޒް އަދި ކޮސްޓިއުމް ޑިޒައިނުން ރަޒީނާ ތައުފީގް އަދި ނަހުލާ އެވެ.\nމީގެ 12 ވަރަކަށް އަހަރު ކުރިން ރާއްޖެ ސިއްސުވާލި މަރުގެ ހާދިސާއެއް ކަމުގައިވާ، އަޒްލީނާ ނަފީސު މަރާލި ހާދިސާއަށް އެންސީއޭގެ ކޯޑިނޭޓަރު އަދި ފިލްމީ ތަރި އަބްދުﷲ މުއާޒް (މުއާ)ހަދާ ފިލްމު "ލީނާ"ގައި އަޒްލީނާގެ ރޯލަށް އައްޒައަށް ފުރުސަތު ދީފަ އެވެ.\nމި މަހުގެ 19 ވަނަ ދުވަހުގެ ރޭ ފިލްމު އެވޯޑްސް އޮންނަ އިރު އެންމެ ގިނަ އެވޯޑަށް ނޮމިނޭޓްވެފައިވަނީ ޑާކްރެއިން އެންޓަޓެއިންމަންޓުގެ ފިލްމުތަކެވެ.\nސަރޯޖް ޚާންގެ ބައޮޕިކް އެއް ރޭމޯ އުފައްދަނީ\n"ދިލް ބޭޗާރާ" މަސައްކަތް ފަރާ ހާން ކޮށްދިނީ ހިލޭ\nކަންގަނާ ޕޫޖާ ބަޓްއާ ވެސް އަރާރުންވަނީ


Pakistan gai gaanoon negehehtifai othathee ufaakuran: America\nޕާކިސްތާންގައި ގާނޫން ނެގެހެއްޓިފައި އޮތަތީ އުފާކުރަން: އެމެރިކާ\nޖެން ސާކީ: އެމެރިކާ ވައިޓް ހައުސްގެ ތަރުޖަމާން\nޕާކިސްތާންގައި ގާނޫނީ ބާރު ސުލްހަވެރި ކަމާއެކު ދެމެހެއްޓިފައި އޮތުމަކީ އުފާ ކުރަން ޖެހޭ ކަމެއް ކަމަށް އެމެރިކާ ބުނެފި އެވެ. ވައިޓް ހައުސްގެ ތަރުޖަމާން ޖެން ސާކީ ވިދާޅުވި ގޮތުގައި ޕާކިސްތާން ހަމަމަގަށް އަޅުވަން ސިޔާސީ ޕާޓީތަކުން ކުރާ މަސައްކަތްތަކަށް އެމެރިކާ ތާއީދުކުރެ އެވެ.\nޖެން ސާކީ ވިދާޅުވީ ވަކި ޕާޓީއެއް އެމެރިކާއާ މާ ގާތް ބޮޑު ނޫން ކަމަށާއި ސުލްހަވެރިކަމާ އެކު ދަމަހައްޓާ ސިޔާސަޔަށް އެމެރިކާ ތާއީދު ކުރަނީ ކަމަށެވެ.\nޕާކިސްތާންގެ ބޮޑުވަޒީރުގެ މަގާމުން އިމްރާން ހާން ދުރު ކުރުމަށް ފަހު އެ މަގާމަށް އާ ބޮޑުވަޒީރަކު ވަނީ އައްޔަން ކޮށްފަ އެވެ. ގާނުންހަދާ މަޖިލީހުގައި އަޣުލަބިއްޔަތު އޮތް ކަަމަށް ސާބިތު ކޮށްދެވުމާއެކު ޝެހެބާޒް ޝަރީފް މިހާރު ވަނީ ބޮޑުވަޒީރުގެ މަގާމަށް އިސްކޮށްފަ އެވެ.\nއިމްރާން ހާން ވިދާޅުވި ގޮތުގައި ބޮޑުވަޒީރުގެ މަގާމުން އޭދާ ދުރުކުރަން އިދިކޮޅު ޕާޓިތަކުން މަސައްކަތް ކުރީ އެމެރިކާއާ ގުޅިގެން ކަމަށެވެ. އެމެރިކާ ބުނާ ގޮތުން ޕާކިސްތާން ސަރުކާރު ވައްޓާލަން އެ ގައުމުން އެއްވެސް ކަމެއް ނުކުރެ އެވެ.\nއިމްރާނަނީ އެމެރިކާއަށާއި އެގައުމުގެ ސިޔާސަތަށް ވަރަށް ފާޑުވިދާޅުވާ ބޭފުޅެކެވެ. ޝެހެބާޒް ޝަރީފް ވިދާޅުވި ގޮތުގައި ޕާކިސްތާންގައި ވެރިކަން ކުރައްވާނީ އެންމެންނާ ވެސް ގުޅިގެން އަދި ގައުމަށް ފައިދާ ބޮޑު ގޮތަށެވެ.\nއެމެރިކާ އަކީ ވެސް ގާތް ގައުމެއް ކަމަށް ވިދާޅުވެ ޝެހެބާޒް ވިދާޅުވީ އެންމެ ގާތީ ޗައިނާއާ ތުރުކީ ކަމަށެވެ. އަދި ސަރަހައްދީ އެއްބާރުލުމެއް އުފައްދަން މަސައްކަތް ކުރައްވާނެ ކަމަށް ވެސް ވިދާޅުވި އެވެ.\nޖެން ސާކީ ވިދާޅުވި ގޮތުގައި ޕާކިސްތާނަކީ އެމެރިކާއަށް މުހިންމު ގައުމެކެވެ. އެމެރިކާގެ ސިޔާސަތު ތަންފީޒު ކުރުމުގައި ވެސް ޕާކިސްތާނަކީ ބައިވެރިއެއް ކަމަށް ވިދާޅުވި އެވެ.\nއޭނާ އަދި ވިދާޅުވީ އެމެރިކާއިން ސިޔާސަތު ކަނޑައަޅަނީ އެ ގައުމެއްގައި ވެރިކަމަށް ބަލައިގެން ނޫން ކަމަށާއި މަގާމެއްގައި ވަކި ބޭފުޅަކު ހުރުމަކީ މައްސަލައެއް ކަމަށް ނުދެކޭ ކަމަށެވެ.\nއެމެރިކާ ޕާކިސްތާން އިމްރާން ޚާން + ޕޮލިޓިކްސް


ލުތުފީ ގެންނަން ސީއައިޑީގެ ހުއްދަ ލިބިއްޖެ، ހަރަދުވާނީ 3000 ޑޮލަރު: ރައީސް – Haftha\nThu,2July, 2020, 9:59 am\nލުތުފީ ގެންނަން ސީއައިޑީގެ ހުއްދަ ލިބިއްޖެ، ހަރަދުވާނީ 3000 ޑޮލަރު: ރައީސް\nތިނެއް ނޮވެމްބަރު 1988 ވަނަ އަހަރު ރާއްޖެއަށް ދިން އުދުވާނީ ހަމަލާގައި އެންމެ އިސްކޮށް އުޅުނު ހ. ހާޖަރާގޭ އަބްދުﷲ ލުތުފީ ރާއްޖެ ގެނައުމަށް ސްރީ ލަންކާ ފުލުހުންގެ ސީއައިޑީން އެގައުމުގެ ސަރުކާރަށް ހުއްދަ ދީފައިވާ ކަމަށް ރައީސް އިބްރާހިމް މުހއްމަދު ސޯލިހު ވިދާޅުވެއްޖެ އެވެ.\nރައީސް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި ލުތުފީ ރާއްޖެ ގެނެވޭނީ ކޮންއިރަކުންތޯ ނޫސްވެރިއަކު ކުރި ސުވާލަކަށް ޖަވާބު ދެއްވަމުން ރައީސް ވިދާޅުވީ، ވަރަށް އަވަހަށް އޭނާ ރާއްޖެ ގެނެވޭނެ ކަމަށާއި ނަމަވެސް ގެންނާނީ ސްރީ ލަންކާގެ ގާނޫނާ އެއްގޮތަށް ކަމަށެވެ.\nއެގޮތުން ލަންކާ ފުލުހުންގެ ސީއައިޑީ ޑިޕާޓްމަންޓަށް ލުތުފީ ހާޒިރުކޮށް އޭނާގެ ބަޔާނެއް މިހާރު ނަގައި، ލަންކާއިން ފުރުވާލުމަށް އެއްވެސް މައްސަލައެއް ނެތް ކަމަށް ބުނެފައިވާ ކަމަށް ވިދާޅުވި އެވެ. އަދި ވިދާޅުވީ، މިހާރު މަޑުމިކުރަނީ އެގައުމުގެ ބަންޑާރަ ނައިބްގެ ލިޔުމަކަށް ކަމަށެވެ.\n“އިރާދަ ކުރެއްވިއްޔާ ވަރަށް އަވަހަށް (ލުތުފީ) ގެނެވޭނެ. އަޅުގަނޑު ބޭނުމެއް ނުވި އެތަނުގައި (ލަންކާގައި) އޮންނަ ޑިއު ޕްރޮސެސް ފުރިހަމަނުކޮށް ގެންނާކަށް. އިއްޔެއާ ހަމައަށް ވެސް ބަންޑާރަ ނައިބުގެ އޮފީހަކުންނެއް އެ ލިޔުމެއް ނުލިބޭ. އިއްޔެ ވާހަކަ ދެއްކިއިރު ވެސް ސީއައިޑީން ވަކިގޮތެއް ނުނިންމަނީސް ތިމަންނަމެންނަށް ލިޔުމެއް ދެވޭކަށް ނެތްވާހަކަ ބުނެފަ އޮތީ،” ލުތުފީ ގެނައުމާ ގުޅޭގޮތުން ރައީސް ވިދާޅުވި އެވެ.\nމިއަދުގެ ނޫސްވެރިންގެ ބައްދަލުވުމުގައި ލުތުފީ އަނބުރާ ރާއްޖެ ގެނައުމަށް ސަރުކާރުން 2.7 މިލިއަން ރުފިޔާ ދައްކަން ޖެހޭނެ ކަމަށް އިދިކޮޅުން ދެއްކި ވާހަކަ ރައީސް ވަނީ ދޮގު ކުރައްވައިފަ އެވެ.\nއެމަނިކުފާނު ވިދާޅުވީ، ލުތުފީ އަނބުރާ ރާއްޖެ ގެނައުމަށް ސަރުކާރުން ހަރަދު ކުރަން ޖެހޭނީ ވިސާއަށް ދައްކަންޖެހޭ 3000 ޑޮލަރު (46260 ރުފިޔާ)ގެ އިތުރުން އޭނާގެ ޓިކެޓަށް ހަރަދުވާ ފައިސާ އެކަނި ކަމަށެވެ.\n“ލުތުފީ ގެންނަން 2.7 މިލިއަން ޚަރަދު ކުރާކަށް ނުޖެހޭ. އެކަމަކު ލުތުފީ ލަންކާގައި ހުރީ ވިސާ ނެތި. އޯވަސްޓޭގައި. އެހެންވީމަ ވިސާ އަށް ދައްކަން ޖެހޭ 3000 ކޮންވެސް ޑޮލަރެއް އެބަ އުޅޭ. އެ ދައްކަން އެބަ ޖެހޭ. އަނެއްކާ ލުތުފީ މާލެ ގެންނަން ޓިކެޓު ވެސް ގަންނަން އެބަ ޖެހޭ. އެ ޚަރަދު ވެސް ސަރުކާރުން ކުރަން ޖެހޭނީ،” ރައީސް ވިދާޅުވި އެވެ.\nރައީސް ސޯލިހު ވިދާޅުވީ، ދައުލަތުން މި ހަރަދުތައް ކުރި ނަމަވެސް ވިސާ ނެތި ގަވާއިދާ ޚިލާފަށް ލަންކާގައި އުޅުމުން ދައްކަން ޖެހޭ ޖޫރިމަނާ ސަރުކާރުން ދައްކަން ނުޖެހޭނެ ކަމަށާއި އެ ފައިސާ ދައްކަން ޖެހޭނީ ލުތުފީ ކަމަށެވެ.\nއަދި ވިދާޅުވީ، ދިވެހިން ބޭނުންވަނީ ލުތުފީ ގެނައުމަށް ދައްކަން ޖެހޭ އެއްޗެއް ދައްކައިގެން ނަމަވެސް ލުތުފީ ރާއްޖެ ގެނެސް ޖަލަށް ލުން ކަމަށެވެ.


Sheikh Hussain Rasheed ge aburah huthuruvaa gothah Ibrahim Mohamed dhekkevi vaahaka kuhverikoffi - AO News\nޝެއިޚް ޙުސެއިން ރަޝީދުގެ އަބުރަށް ހުތުރުވާގޮތަށް އިބްރާހިމް މުޙައްމަދު ދެއްކެވި ވާހަކަ ކުށްވެރިކޮށްފި\nޝެއިޚް ޙުސެއިން ރަޝީދު\nޖަމްޢިއްޔަތުލް ޢުލަމާގެ ރައީސް ޝައިޚު ޙުސައިން ރަޝީދު އަޙްމަދުގެ ކަރާމާތަށް އަރައި އަބުރަށް ހުތުރު ވާގޮތަށް މއ. ބާބުލްއަވާލީ އިބްރާހިމް މުޙައްމަދު ދެއްކެވި ވާހަކަ އެޖަމްޢިއްޔާ އިން ކުށްވެރިކޮށްފިއެވެ.\nޣައިރު މުސްލިމުން ކްރިސްމަސް ދުވަސް ފާހަގަ ކުރަމުންދާއިރު މުސްލިމުންނަށް އެބައިމީހުންގެ ރައްޓެހިންނާއި ރަޙްމަތްތެރިންނަށް އެކުވެރިކަމުގެ ގުޅުން ބަދަހި ކުރުމުގެ ގޮތުން ތަހްނިޔާ ފޮނުވުމަކީ އެކަމަށް އިންސާނިއްޔަތު ގޮވާލާ ކަމެއް ކަމަށް ޝެއިޚް ޙުސެންރަޝީދު ވިދާޅުވި ވިދާޅުވުމާއި ގުޅުވައިގެން އިބްރާހީމް މުޙައްމަދު ހޯމް މިނިސްޓްރީއަށް އެޑްރެސް ކުރައްވައި3ޖަނަވަރީ 2021 ގައި ފޮނުއްވާފައިވާ ސިޓީއަކީ ޙަޤީޤަތް އޮޅުވާލެއްވުމާއެކު ޒާތީގޮތުން ޝައިޚު ޙުސައިން ރަޝީދާ ޖައްސާލައްވާފައިވާ ކަން ހަމަވާ ސިޓީއެއް ކަމަށް އެޖަމްޢިއްޔާއިން މިއަދު ނެރުނު ނޫސް ބަޔާނުގައި ފާހަގަ ކޮށްފައިވެއެވެ.\nއެބަޔާނުގައިވާ ގޮތުން ޝައިޚު ޙުސައިން ރަޝީދުވެސް އަދި އެހެން ބޭފުޅަކުވެސް މުސްލިމުން ކްރިސްމަސް ފާހަގަކުރުމަކީ ހުއްދަކަމެކޭ ވިދާޅު ނުވާ ކަމަށާއި އެބޭފުޅުން ވިދާޅުވެފައި ވަނީ މުސްލިމުންގެ އުފަލާއި ހިތާމައިގައި އެބައިމީހުންގެ ޣައިރު މުސްލިމު އެކުވެރިން ބައިވެރިވުމުގެ ގޮތުން ތަހްނިޔާއާއި ތަޢުޒިޔާ ފޮނުވާ ފަދައިން މުސްލިމުންނާ ދެކޮޅުވެރިނުވާ އެބައިމީހުންނަށް ގޯނާ ނުކުރާ ޣައިރު މުސްލިމުންގެ އުފާތަކާއި ހިތާމާގައިވެސް ބައިވެރިވުމުގެ ގޮތުން ތަހްނިޔާ ފޮނުވުމާއި ތަޢުޒިޔާ ފޮނުވުމަކީ އިންސާނިއްޔަތުގެ އުޞޫލުންވެސް ގޮވާލާ ކަމެއްކަމަށާއި އަދި އެކަމަކީ އިސްލާމް ދީންވެސް މަނާކުރާ ކަމެއް ކަމުގައި ނުދެކޭ، ހުއްދަވެގެންވާ ކަމެއް ކަމުގައެވެ.\nރާއްޖޭގައި ދީނީ ހޭލުންތެރިކަން އިތުރު ކޮށް އިސްލާމް ދީނަށް މީހުން އަހުލުވެރިކުރުމަށް ގިނަ ކަންތައްތަކެއް ހިންގަވާ ޖަމްޢިއްޔަތުލް ޢުލަމާ ގެ ބަޔާނުގައި ބައިބައިވުން އުފެދެނީ ކޮން ބަޔަކު ކޮން ކަމެއް ކޮށްގެންތޯ އާއި ވަކި ބަޔަކު ކުރާކަންތައް އެއްބައިވަންތަ ޤާނޫނަށް ނުފެތި، ތިމާމެންގެ ބަހާ ޚިލާފުވާ ކޮންމެ ބަހަކީ ބައިބައި ކުރަނިވި ކަމަކަށް ވުމަކީ ކޮން އުޞޫލަކުން އަންގައިދޭ ކަމެއްކަމަށް ހާމަކޮށް ސުވާލު އުފައްދާފައިވެއެވެ.\nޝެއިޚް ޙުސެއިން ރަޝީދު ވިދާޅުވި އެއްޗެއް ވިދާޅުވެފައި ވަނީ ޤުރުއާނާއި ޙަދީޘުގެ އަލީގައި އޭނާ ބަރޯސާ ކުރައްވާ ދަންނަބޭކަލުންގެ ރައުޔަށް ބުރަވެ ހުންނަވައިގެންކަމަށާއި ރާއްޖޭގައިވެސް މިބަސްފުޅަށް ތާއީދު ކުރައްވާ ކިތަންމެ ޢިލްމުވެރިންނެއް އެބަތިބި ކަމަށާއި އަދި މިނޫނަސް އިސްލާމީ ދުނިޔޭގެ ފުންނާބުއުސް އެތަކެއް މުފްތީންނާއި ޢިލްމުވެރިންވެސް މިފަދައިން ފަތުވާ ދެއްވާފައިވާކަން ބަޔާނުގައި ފާހަގަ ކޮށްފައިވެއެވެ.\nރާއްޖޭގެ ދީނީ ޢިލްމު ވެރިންނަށް ޢިޝާރާތްކުރައްވާ ދީނީ ޢިލްމުވެރިން ވާންޖެހޭނީ މައު ބަގީޗާއެއް ބަލަހައްޓާ ބާޣުބާނެއް ފަދަ ބަޔަކަށް ކަމަށް އޭގައިވެއެވެ. އޭނާގެފަރާތުން ބަގީޗާއަށް ޒިޔާރަތް ކުރާމީހުންގެ ލޮލަށް ފިނިކަން ލިބޭނެކަމަށާއި ހަދިޔާއަކަށް ލިބޭނީ މީރުވަސްދޭ މާމެލާމެލީގެ އިތުރަށް ކަންފަތަށް ވާޞިލުވާނީ ބުލްބުލްތަކާއި ގުރާތައް އުދުހެމުން އިއްވަމުންދާ ނަލަނަލަ ރީތި އަޑުތަކެއް ކަމަށް މިސާލު ޖައްސަވަމުން ދީނީ ޢިލްމުވެރިން، ޢިލްމުވެރިންގެ ގޮތުގައި ތިބޭއިރު އެއުރެންގެ ފަރާތުން ޤައުމަށާއި ރައްޔިތުންނަށް ލިބެންޖެހޭނީ ޞުލްޙައާއި ހިތްހަމަޖެހުންކަމަށާއި ފިތުނައާއި ފަސާދައިން އެއްކިބާކުރުވަނިވި ތުހުފާއެއް ކަމަށް ބަޔާން ކޮށްފައިވެއެވެ.\nޝެއިޚް އިބްރާހިމް ރުޝްދީ ސޮއި ކުރައްވާ ނެރެފައިވާ އެ ބަޔާނުގައި އެކުވެރިކަން ދެމެހެއްޓުމާއި ސުލްޙަ މަސަލަސްކަން ޤާއިމް ކުރުމަށް އިސްލާމް ދީން ބާރު އަޅުއްވާ މިންވަރު ގެ މައްޗަށް އަލިއަޅުއްވާފައިވެއެވެ.\nޝެއިޚް ހުސެއިން ރަޝީދަކީ އަދާލަތު ޕާޓީގެ އެންމެ ފުރަތަމަ ރައީސްއެވެ. އެމަނިކުފާނު ވަނީ ކުރީގެ ރައީސް މުހައްމަދު ނަޝީދު ސަރުކާރުގައި އިސްލާމިކް މިނިސްޓްރީގެ ސްޓޭޓް މިނިސްޓަރުކަން ވެސް ކުރައްވާފައެވެ. ޙުސެން ރަޝީދު މިހާރު ފުރުއްވަމުން ގެންދަވަނީ ސައުދި ޢަރަބިއްޔާ ގެ ޖިއްދާގައި ހުންނަ ދިވެހި އެމްބަސީގައި ޚާރިޖީ ވުޒާރާގެ ކައުންސިލް ޖެނެރަލް ކަމުގެ މަގާމެވެ.\nއަދާލަތު ޕާޓީޝެއިޚް ޙުސެއިން ރަޝީދުޖަމްޢިއްޔަތުލް ޢުލަމާ\nއަދާލަތު ޕާޓީއަކީ ކުޑަ އަގެއްގައި ދީން ވިއްކާލި ބައެއް\nއަދާލަތު ޕާޓީގެ އިލްމުވެރިންގެ މަޖިލީހުން އަލީ ޒައިދު އިސްތިއުފާ ދެއްވައިފި\nއަދާލަތުން އެމްޑީޕީގެ ކެނޑިޑޭޓަށް ތާއީދު ކުރަން ނިންމައިފި\nކޮމަންޑޫ ދާއިރާގެ ބައި އިލެކްޝަނުގައި އަދާލަތުން ތާއިދުކުރާ ކެންޑިޑޭޓެެއް، މިއަދު ނިންމާނެ


Vaahaka: Ibrahim ge huvafen (part-4) - vNews.mv\nވާހަކަ: އިބުރާހިމްގެ ހުވަފެން (ޕާޓް-4)\nއަޙްމަދު ޝިޔާމް 14 January 2021, 15:22\n(8 ޖެނުއަރީ 2021 އާ ގުޅޭ)\nފިއްލަދޫ މީހުންނަކީ ފޯމާލި ކުޅިވަރަށް މުޅި ތިލަދުންމަތީގައިވެސް މަޝްހޫރު ބަޔެކެވެ. ފަނުން ހަދާ ފޯމާލި އެމީހުން ތައްޔާރު ކުރަނީ ވަރަށް ނަލަ ކޮށެވެ. އެއީ ބޮޑުބެރުޖެހުމާ، ފަރިއްސާއި ރައިވަރު ކިޔުމަށްވެސް ކުޅަދާނަ ބަޔެކެވެ. މުޅި ތިލަދުންމައްޗަށް ބަލައިލިކަމުގައި ވިޔަސް އެރަށުގެ ބައެއް މީހުންނަކީ އިސްކޮޅާ ރޫފަ ހުރި ބިޔާދަރު ބަޔެކެވެ. ރަށް ބޮޑުކަމުން މީހުން ނޫޅޭ ސަރަހައްދު ވަރަށް ބޮޑެވެ. ކާށީގެ ގޮތުން ތިޔާގި ރަށެކެވެ. ރަށުގެ ގޮއި އޮންނަނީ ވަރުވާއަށް ލިޔެދީފައެވެ.\nކައިވެނީގެ ކެއްކުމުގެ މަސައްކަތް ހެނދުނުން ފެށިގެން ފިއްލަދޫގައި ފޯރިއާއެކު ކުރިޔަށް ދެއެވެ. އިހަވަންދޫ މީހުން އައުމުން އިތުރަށް ފޯރި ހިފައިލައިފިއެވެ. މިހާރު ކެއްކުމުގެ މުގުލުގައި ހުރީ ހަލީމައެވެ. ތައްޔާރު ކުރެވެނީ ދިވެހިން ކައްކާ މީރު ކެއުންތަކެވެ. ކަނޑުކުކުޅާ، މުސައްމާ ރިހައެވެ. މަސްބަތާ މުގުރިހައެވެ. ދިވެހި ގޮތަށް ރޯސްކޮށްފައިވާ ކުކުޅެވެ. ރޫސިހާބަތާ ކަލިޔާބިރިންޖީއެވެ. ފެންފޮޅިއާއި ބަރަބޮލުގެ ހިކިރިހައެވެ. ފިޔާސަޓަންޏާއި ތޮރާސަޓަންޏާއި ހުތްއަނބުސަޓަންޏެވެ. މުގުބޮނޑިބަތާ، ބަނބުކޭލުބޮނޑިބަތެވެ. ދެން ހުންނާނީ ދުރާލާ ތައްޔާރު ކުރި ކަނަމަދު މެޓާގަނޑުތަކާ އޮޅުންސުވާލީގެ ވައްތަރުތަކެވެ. ތަރަފަނައެވެ. ބުއިމަކަށް ތައްޔާރު ކުރަނީ ކުރުނބާފަންޏެވެ.\nކައިވެނީގެ ހަފުލާ އޮތީ ރޭގަނޑު އިޝާ ނަމާދަށް ފަހުއެވެ. މިރަސްމިއްޔާތަށް ޚާއްސަ ހަރުގެއެއް ހަދާފައި ހުއްޓެވެ. މި ހަރުގެ ހަދާފައި ހުރީ ވަރަށް މޮޅަށެވެ. ދަގަނޑުހޮޅިޖަހައި އެހޮޅިތަކުގައި ކުލަކުލައިގެ ކަރުދާސް އޮޅައިފައި ހުއްޓެވެ. ހިޔާކޮށްފައި ވަނީ ސަތަރިންނެވެ. ދިވެހިރުކުގެ ބޮންތި ފަނުން ވަރަށް ނަލަކޮށް ތަފާތު އެއްޗެހި ހަދައި އެލުވާފައި ހުއްޓެވެ. ބިތްތަކުގައިވެސް ފަނުން ތަފާތު ގޮތްގޮތަށް އެއްޗެހިހަދައި ހަރުކޮށްފައި ވެއެވެ. ހަރުގޭގެ ކޮޅުބިތުގައި އަތުކުރެހުމުން ކައިވެނިވާ ދެމީހުންގެ ވަރަށް ނަލަ ފޮޓޯއެއް ބަހައްޓާފައި ހުއްޓެވެ. އެ ފޮޓޯއަކީ މުހައްމަދު ރަޝީދުގެ ބޭބެ ޢަލީ ރަޝީދު ކުރަހައިދިން ފޮޓޯ އެކެވެ. މުޅިހަރުގެއަށް ކުލަބޮކިލާ ޒީނަތްތެރި ކޮށްފައި ވެއެވެ. ހަރުގޭގެ ވަށައިގެން އެކި ދިމަދިމާގައި ހުރި ގަސްތައް ވަނީ ފެހިކުލައިން ދިއްލައި ލާފައެވެ. މިޖާފަތައް ދައުވަތު ދެވުނު މީހުންގެ ހެދުމުގެ ކުލައަކީ ހުދު ކުލައެވެ. ހަރުގެއަށް ވަންނަން އަންނަ މަގުވެސް އޮތީ ދޮންވެލިލައި ދެ ފަރާތުގައި ފާނޫޒު ބައްތި ބޭނުން ކޮށްގެން ދިއްލައި ލާފައެވެ. ކައިވެނިވާ ދެމީހުން ގެއިން ފެށިގެން ހަރުގެއަށް ގެނެވުނީ ވަރަށް އިއްޒަތުގައި ބެރުޖަހައި ނަށަމުންނެވެ. މި ކައިވެނި ބަތަށް މުޅިރަށުގެ އެންމެނަށް ދައުވަތު ދެވިފައި ވެއެވެ. މިއީ ރާއްޖޭގެ ރަށްރަށުގައި ފުދުން ތެރިކަންހުރި މީހުން ދައުވަތު ދޭގޮތެވެ.\nހަރުގެއަށް ވަންނަތަނުގެ ކަނާތް ފަރާތުގައި ވަރަށް ރީއްޗަށް ގަތައިލާފައި ހުރި ރޯނުފުރި އުދޯންޔެއް ހުއްޓެވެ. މި އުނދޯލީގައި ވަރަށް ރީތި ކުނަލެއް އަޅައިފައި އޮތެވެ. ބިތްދޮށުގައި ކަންނޭލެކެވެ. ދެ އަރިމަތީގައި ދެ ބާލީހެވެ. މިއީ ކައިވެނިވި ދެމީހުން އިށީނުމަށް ޓަކައި ތައްޔާރު ކުރެވުނު އުނދޯއްޔެކެވެ. ހަރުގޭގެ ވާތްފަރާތުގައި ފަރިހި ކިޔާ ޓީމުގެ މެންބަރުންނެވެ. އެއީ ދޮށީ ޢުމުރުގެ މީހުންނެވެ. އެކަމަށް މުޅި އަތޮޅަށްވެސް މަޝްހޫރު ތިންފުޅި ގުރޫޕެވެ. މިރޭ ފަރިހި ކިޔަން ނިންމީ ހަލީމާގެ ކައިވެނީގައިވެސް ފަރިހި ކިޔުން އޮތްކަމުގެ މައުލޫމާތު މުހަންމަދު ރަޝީދަށް ލިބިފައި ވާތީއެވެ. އެކަން އެންމެނަށް ހައިރާން ކުރާފަދަ ކަމަކަށް ހެދުމަށެވެ. ވަކިން ޚާއްސަކޮށް އޭނާގެ ލޯބިވާ މަންމައަށް އިތުރު އުފަލަކަށް ވާނެކަމަށް ހީކުރެވޭތީއެވެ. ހަލީމައަކީ ޅައިރު ވަރަށް ރީތިކޮށް ފަރިއްސާއި ރައިވަރު ކިޔައި އުޅުނު މީހެކެވެ. މިހާރުވެސް ޚާއްސަ މުނާސަބަތުތަކުގައި ވަރަށް މަދުން ފަރިހިކިޔައި އުޅެއެވެ. ރެކޯޑުކޮށްފައި ހުންނަ ފަރިހި މިހާރުވެސް ހަލީމަ ގެންގުޅެއެވެ. ހަސަންފުޅު ނިޔާވި ފަހުން އެކަނި ވެރިކަން ފިލުވުމަށް ތަންކޮޅެއް ގިނައިން ފަރިހި އަޑުއަހާކަން މުހަންމަދު ރަޝީދަށް ވަނީ ފާހަގަކުރެވިފައެވެ.\nކައިވެނި ކުރެވޭ ދެމީހުންވެސް މިރޭ އަޅައިގެން ހުރި ހެދުމަކީ މީގެ ސާޅީސްފަސް އަހަރު ކުރިން ހަލީމައާއި ހަސަންފުޅު ލީ ހެދުމެވެ. މުހަންމަދު ރަޝީދު ލައިގެންހުރީ ބޮޑު ގިރުވާނުއެޅި އަތްދިގު ހުދު ބުސް ގަމީހެކެވެ. އަދި ގޮޅިޖެހި ހުދު މުންޑެކެވެ. ބޮލުގައި ވަރަށް ރީތި ރަތްކުލައިގެ ތުރުކީ ތާކިހަލެކެވެ. ސަލްމާ ލައިގެން ހުރީ ލޭ ރަތްކުލައިގެ ލިބާ ހެކެވެ. ކަޅު ކަނޑިއްކެކެވެ. ބޮލުގައި އެއްއަރި މައްޗަށް ހުޅިޖަހައި ރުމާފަޅިއަޅާފައި ވާއިރު ފިޔާތޮށި ފިނިފެން މަލެއްވެސް ޖަހައިލާފައި ހުއްޓެވެ. ކަރުގައި ރަން ފައްޓަރު ބައެކެވެ. އެ ހެދުން މިއަދާ ހަމައަށް ހަލީމާ އޮތީ ރައްކާ ކޮށްފައެވެ. އެ ހެދުން އެ ދެ ކުދިންނަށް ވަރަށް ހެޔޮވަރެވެ. ހަގީގަތުގައިވެސް ހަލީމާގެ ދަރިފުޅު މުހައްމަދު ރަޝީދު ހަސަންފުޅާ ވަރަށް ވައްތަރެވެ. މިރޭ އަދި ވަކިން މާބޮޑަށްވެސް ވައްތަރު ހެން ހަލީމާއަށް ހީވެއެވެ. މި ހެދުމަކީ ހަލީމާމެންގެ ކައިވެނީގައި އެޅި ހެދުންކަން އެނގެނީ ހަލީމާ ފިޔަވައި ސަލްމާގެ މަންމައަށެވެ.\nކައިވެނީގެ ހަފުލާގައި އެންމެ މީހުން ގިނަވި ވަގުތު މުހައްމަދު ރަޝީދު އެ ހެދުމުގެ ސިއްރު ހާމަކޮށް އިއުލާނު ކޮށްލައިފިއެވެ. އަދި އެގޮތަށް އެކަން ކުރި ސަބަބުވެސް ވަރަށް އަސަރާއެކު ކިޔައި ދިނެވެ. އެއީ އޭނާގެ ބައްޕަގެ ހަނދާނުގައި ކުރި ކަމެއް ކަމަށާއި އޭނާގެ މަންމަދެކެ ވާލޯބީގެ އަގު ވަޒަންކުރާތީ ކަމަށެވެ. އަދި މިހަފުލާގައި ފަރިހި ކިޔާގޮތަށް ހަމަޖެއްސީވެސް މަންމައަށް ފަރިހި ރީތިވުމާ މަންމަގެ ކައިވެނީގައި ވެސް ފަރިހި ކިޔާފައިވާތީ އެކަމުގެ ހަނދާނެއްގެ ގޮތުގައިކަމަށް ވެސް ބުންޏެވެ. މިވާހަކަތައް އޭނާ ކިޔައިދިނީ މަންމަގެ އަތުގައި ހިފަހައްޓައިލައިގެން ހުރެއެވެ. ކައިރީގައި މުހަންމަދު ރަޝީދުގެ އެއްބަނޑު އެއްބަފާ ދެބޭބެއާއި ދައްތައާއި ކޮއްކޮވެސް ހުއްޓެވެ. މިވާހަކަތަކުން ހަލީމައަށް ބުނެދޭން ނޭނގޭ އަސަރުތަކެއް ކުރުވިއެވެ. ގިސްލެވި ރޯން ފެށުނެވެ. ދަރިފުޅު ގައިގައި އޮޅުލައި ގަނެވުނެވެ. އެވަގުތު މުހަންމަދު ރަޝީދު ވަރަށް އަސަރާއެކު ބުންޏެވެ.\n"މިއީ ނަމޫނާ މަންމައެއް އަހަރެންގެ މަންމައަށް ޓަކައި އަހަރެން ފަޚުރުވެރި ވަން"\nހަފުލާގައި ތިބި އެންމެން ހޫނު އަތްތަލަބަޑި އެއްދިނެވެ. މިމަންޒަރު ބަލަން މިހަފުލާގައި އިބުރާހިމުވެސް ހުއްޓެވެ. އޭނާ އަތްޖަހަން ފެށި ގޮތަށް ހުއްޓައެއް ނުލައެވެ. މީހަކު އޭނާގެ ކޮނޑުގައި ހިފައި ތަޅުވައިލާފައި އަދިވެސް ހުއްޓައިލާކަށް ނުވޭހޭ ބުނީމާ ސިއްސައިގެން ގޮސް އަތްޖެހުން ހުއްޓައިލައިފިއެވެ.\nއިބުރާހިމަށް މިރޭ ހަލީމަ ފެންނަނީ ޕަރީއެއްހެނެވެ. ކައިރިއަށް ދާހިތްވެސް ވެއެވެ. ނަމަވެސް މީހުން ގިނަވުމާ ހަލީމަ ނުރުހިދާނެހެން ހީވާލެއް ބޮޑުކަމުން ގާތަށް ދާކަށެއް ނުކެރުނެވެ. ދުރުގައި ހިންދިރުވައިލަދިރުވައިލަ ހުރީއެވެ.\nހަލީމައަށް ވެސް އެއްފަހަރު އިބުރާހިމު ފެނުނެވެ. ކުޑަކޮށް ހިތް ތެޅިލިއެވެ. އިބުރާހިމު އޭނާގެ ގާތަށް އަތުވެދާނެ ކަމުގެ ބިރަށް އަވަހަށް ފުރަގަސް ދީ އެހެން މީހަކާ ވާހަކަދައްކަން ފެށީއެވެ.\nހަފުލާގެ ފަހުގަޑީގައި އޮތީ ދެފަރާތުގެ އާއިލާ މީހުން ކެއުމާ ފޮޓޯ ނެގުމެވެ. ހުރިހާ ކަމެއް ނިމުނުތަނާހެން ކުއްލިއަކަށް މުޅި ރަށުން ކަރަންޓް ކެނޑިއްޖެއެވެ. ހަރުގެ ތެރޭގައި ތިބި މީހުންވެސް ބޭރަށް ނުކުމެވޭތޯ މަސައްކަތް ފަށައި ފިއެވެ. ދިއްލުމުގެ އަލިކަމަކަށް މިހާރު ފެންނަން ހުރީ ހަރުގެއަށް ވަންނަން އަންނަ މަގުގައި ހުރި ފާނޫޒުތަކެވެ. އޭގެ އަލިކަންވެސް ތެޔޮ ހުސްވަމުން ދާތީ ހުރީ ފަނޑުވާން ފަށައިފައެވެ. މިރެއަކީ މުހައްރަމް މަހުގެ 15 ވިލޭރޭކަމަށް ވިއަސް އުޑުމަތި ބަނަވަމުން ދާތީ ބިމަށް ފޯރަނީ މިލަހަނދުވަރެކެވެ. (ނުނިމޭ)\nއެޑިޓަރުގެ ނޯޓު: މިވާހަކައިގެ5ވަނަ ބައި ޝާއިއު ކުރެވޭނީ ދެން އަންނަ ބުރާސްފަތި ދުވަހުއެވެ.\nސާޅީސްފަސް އަހަރު ފަހުން...... ކަލޯގެޔާ!! އަސަރު ގަދަ ލޯތްބެއްތީ\nހަމަ މިހާޒަމާންވަންދެން ލޯބި ދެމިހުރޭބާ. އިބުރާހިމް މިހާޒަމާނަށްފަހު ކާމިޔާބު ކޮށްފިނަމަ ސަޅިވާނެ\nއިބުރާހިމްގެ ޒަމާންވީ ލޯބި ލިބެނީބާ. އެހާދުވަހުގެ އިންތިޒާރެއް ހާސިލްވަންޏާ ވަރަށް އަސަރު ހުންނާނެ


ތަހުގީގުގައި ޔާމީނާ ސުވާލުކުރި ކުށާ މެދު ބޮޑު ޚިޔާލު ތަފާތުވުމަކަށް! – ދިވެހި ނޫސް\nHome ⁄ ހަބަރު ⁄ ތަހުގީގުގައި ޔާމީނާ ސުވާލުކުރި ކުށާ މެދު ބޮޑު ޚިޔާލު ތަފާތުވުމަކަށް!\nތަހުގީގުގައި ޔާމީނާ ސުވާލުކުރި ކުށާ މެދު ބޮޑު ޚިޔާލު ތަފާތުވުމަކަށް!\nމަނީ ލޯންޑްރިންގެ ކުށުގައި ޔާމީން ފަސް އަހަރަށް ޖަލަށްލުމަށާއި ފަސް މިލިއަން ޑޮލަރުން އެ މަނިކުފާނު ޖޫރިމަނާ ކުރަން ކްރިމިނަލް ކޯޓުން ކުރި ހުކުމް އިސްތިއުނާފް ކުރަން ޔާމީންގެ ފަރާތްޕުޅުން ވަނީ ހައި ކޯޓަށް ހުށަހަޅުއްވައިފަ އެވެ. އެ މައްސަލައިގައި ޔާމީނަށް ދައުވާކުރީ ތަހުގީގުގައި ސުވާލު ނުކުރާ ކުށަކަށް ކަމަށް ބުނެ، އެ މަނިކުފާނުގެ ފަރާތްޕުޅުން އެކަން ހައި ކޯޓުގައި ކުރިން އޮތީ ފާހަގަކޮށްފަ އެވެ.\nއެ މައްސަލައިގައި މިއަދު ބޭއްވި އަޑުއެހުމުގައި ދައުލަތުން ބުނީ ތަހުގީގުގައި ޔާމީނަށް ދިން ގާނޫނީ އިންޒާރުގައި މަނީ ލޯންޑްރިންގެ ކުށް ހިމަނާފައިވާ ކަމަށެވެ. އެކަން ލިޔުންތަކުން ވެސް އެނގޭނެ ކަމަށާއި އަދި އެ މައްސަލަ ޔާމީންގެ ވަކީލުން ފާހަގަކުރީ ދަށު ކޯޓުގެ އެންމެ ފަހު އަޑުއެހުމުގައި ކަމަށް ވެސް ދައުލަތުން ބުންޏެވެ.\nތަހުގީގުގައި ޔާމީނާ ސުވާލުކުރި ވަގުތު ނަގާފައިވާ ވީޑިއޯ ވެސް ދައުލަތުގެ އެދުމުގެ މަތިން ހައި ކޯޓުގައި މިއަދު ދެއްކި އެވެ. އެ ވީޑިއޯގައި، ޔާމީނާ ސުވާލު ކުރަނީ އެސްއޯއެފުން ޖަމާކުރި ފައިސާ ލޯންޑާ ކުރެއްވި ކަމަށް ތުހުމަތު ކުރެވޭ މައްސަލައިގައި ދައުލަތުގެ އިދާރާތަކަށް ދޮގު މައުލޫމާތު ދިނުމުގެ ތުހުމަތުގައި ކަމަށް ބުނާ އަޑު އިވެ އެވެ.\nރައްދުގައި ޔާމީންގެ ވަކީލުންގެ ޓީމުން ބުނީ މަނީ ލޯންޑްރިންގެ ކުށް ގާނޫނީ އިންޒާރުގައި ހިމަނާފައި އޮތަަސް، ޔާމީނަށް ދައުވާކުރި މައްސަލައާ ގުޅޭގޮތުން ތަހުގީގުގައި ސުވާލު ނުކުރާ ކަމަށެވެ. އަދި ތަހުގީގުގައި ސުވާލުކުރީ ދައުލަތުގެ އިދާރާތަކަށް ދޮގު މައުލޫމާތު ދިނުމުގެ ތުހުމަތުގައި ކަމަށާއި ދައުލަތުން އެކަން އޮޅުވައިލަން މިހާރު މަސައްކަތް ކުރާ ކަމަށް ވެސް އެ މަނިކުފާނުގެ ވަކީލުން ބުންޏެވެ.\n“ގާނޫނު ތަސްދީގުކުރީ ޔާމީން، އެއީ ކުށެއް ކަން އެނގޭނެ”\nދައުލަތުން ބުނީ ޔާމީންގެ އަމަލަކީ މަނީ ލޯންޑްރިންގެ ގާނޫނުގެ ދަށުން މަނީ ލޯންޑްރިންގެ އަމަލަށް ފެތޭ ކުށެއް ކަމަށާއި އެ ކުށުގެ ހުރިހާ އުންސުރެއް ފުރިހަމަވާ ކަމަށެވެ. އަދި ޔާމީންގެ އެކައުންޓަށް ޖަމާވި ފައިސާ އަކީ މަނީ ލޯންޑްރިންގެ ގާނޫނުގައި ބުނާ ފަދައިން ކުށް ކޮށްގެން ހޯދި ފައިސާއެއް ކަމަށް އެކަށީގެންވާ ގޮތެއްގައި ޝައްކު ކުރެވޭ ހާލަތެއް އެ މައްސަލާގައި އޮތް ކަމަށް ބުންޏެވެ. އެ ގާނޫނަކީ ޔާމީން ވެރިކަމުގައި އެމަނިކުފާނު އަމިއްލަފުޅަށް ތަސްދީގު ކުރެއްވި ގާނޫނެއް ކަމަށް ވާތީ، އެ ކުށް އެނގިވަޑައިނުގަންނަވާނެ ކަމަށް ނުބެލެވޭނެ ކަމަށް ވެސް ދައުލަތުން ބުންޏެވެ.\nއެސްއޯއެފުން ޔާމީންގެ އެކައުންޓަށް ފައިސާ ޖަމާކުރިއިރު، އެމަނިކުފާނު ހުންނެވީ ރައީސްގެ މަގާމުގައި ކަމަށް ވެފައި، ރައީސުން އެއްވެސް ވިޔަފާރިއެއްގައި ބައިވެރިވުން ގާނޫނީ ގޮތުން މަނާ ކަން ފާހަގަކޮށް، ދައުލަތުން ބުނީ އެ މަގާމުގައި ހުރި ބޭފުޅެއްގެ އެކައުންޓަށް ވިޔަފާރި ކުންފުންޏަކުން ފައިސާ ޖަމާކޮށްފި ނަމަ އެއީ އެއާ މެދު ޝައްކު ކުރެވޭނެ ހާލަތެއް ކަމަށެވެ. އަދި އެސްއޯއެފް އަކީ މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ޚިޔާނާތުގެ ފައިސާ ދައުރުކުރި ކަމަށް ތުހުމަތު ކުރެވޭ ކުންފުނި ކަމަށް ވާތީ އެ ކުންފުނިން ފައިސާއެއް ޖަމާ ކުރުމުން އޭގެ ހަގީގަތް ބަލަންޖެހޭ ކަމަށް ވެސް ދައުލަތުން ބުންޏެވެ.\nއެ ފައިސާއަކީ ސިޔާސީ ކަންކަމުގައި ބޭނުން ކުރަން ބަހައްޓާފައި ހުރި ފައިސާތަކެއް ކަމަށް ޔާމީންގެ ފަރާތްޕުޅުން ބުނެފައިވާ ބުނުމަށް ރައްދު ދީ، ދައުލަތުން ބުނީ އިންތިޚާބުތަކާ ބެހޭ އާންމު ގާނޫނު އޮތްގޮތުން އިންތިޚާބުތަކަށް ވެސް ޚަރަދު ކުރެވޭނީ ވަކި މިންވަރެއް ކަމަށެވެ. އެ ގާނޫނު އޮތްގޮތުން 2018 ވަނަ އަހަރުގެ ރިިޔާސީ އިންތިޚާބުގައި ޚަރަދުކުރަން ހުއްދަ ވާނީ 10 މިލިއަން ރުފިޔާ ކަމަށާއި އެކަމަކު ޔާމީންގެ އެކައުންޓަށް ޖަމާވީ އެއަށް ވުރެ އިތުރު އަދަދެއް ކަމަށް ވެސް ދައުލަތުން ބުންޏެވެ.\nމީގެ އިތުރުން އެއީ ސިޔާސީ ކަންކަމަށް ލިބުނު ފައިސާއެއް ނަމަ، އެ ފައިސާ ބޭނުން ނުކުރެއްވޭނެ ގޮތަކަށް ޖެނެރަލް އިންވެސްޓްމަންޓް އެކައުންޓެއްގައި އިންވެސްޓް ކުރި ސަބަބާ މެދު ސުވާލު އުފެދޭ ކަމަށް ވެސް ދައުލަތުން ބުންޏެވެ. އަދި އެއީ ކުރީގެ ނައިބު ރައީސް އަހުމަދު އަދީބު ދިން ފައިސާ ކަމަށް ބެލިޔަސް، އެ މުއާމަލާތް ހިނގިއިރު އޭނާ ހުންނެވީ ނައިބު ރައީސްގެ މަގާމުގައި ކަމަށާއި އެހެންވެ އޭރު އޭނާއަކީ ވެސް ވިޔަފާރި ކުރުން ހުއްދަ ފަރާތެއް ނޫން ކަމަށް ދައުލަތުން ބުންޏެވެ.\n“އަދީބާއި ޒިޔަތަށް ލުޔެއް ނުދެން”\nއެ މައްސަލާގަައި ދައުލަތުގެ ހެކިންގެ ގޮތުގައި ހެކިބަސް ދިން އަދީބާއި އެމްއެމްޕީއާރުސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތުގެ ހެކިބަސް ބަލައިނުގަނެވޭނެ ކަމަށް ބުނެފައިވާ ބުނުމަށް ރައްދު ދީ ދައުލަތުން ބުނިގޮތުގައި އެ ދެ މީހުންގެ ހެކިބަސް ބަލައިގަތުމުގައި ހުރަހެއް ނެތެވެ. އަދި އެ މީހުންގެ ހެކިބަހަށް ބާރު ލިބޭ އިތުރު ހެކި ވެސް ދައުލަތުން ހުށަހަޅާފައިވާ ކަމަށް ވެސް ދައުލަތުން ބުންޏެވެ.\nއަދީބާއި ޒިޔަތު ގޭ ބަންދުގައި ބައިތިއްބާފައި ތިބުމުން، ވަކި ގޮތަކަށް ހެކިބަސް ދިނުމުން މަންފާއެއް ލިބުނު ފުރުސަތު އެ މީހުންނަށް އޮތް ކަމަށް ބުނެފައި ވިޔަސް، ދައުލަތުން ބުނިގޮތުގައި އެ ދެ މީހުން ގޭ ބަންދުގައި ބޭތިއްބީ އެ މީހުންގެ ބަލި ހާލަތަށް ރިއާޔަތްކޮށް ކަރެކްޝަނަލް ސާވިސް އިންނެވެ. އަދި އެމްއެމްޕީއާރުސީގެ ޚިޔާނާތާ ގުޅިގެން އެ ދެ މީހުންނަށް މިހާރު ވެސް ދައުވާ ކޮށްފައިވާ ކަމަށް ދައުލަތުން ބުންޏެވެ.\nމީގެ އިތުރުން އެ މައްސަލާގެ ޝަރީއަތް ދަށު ކޯޓުން ކުރިއަށް ގެންދިޔައީ އެކަށީގެންވާ ވަގުތާއި ވަސީލަތްތައް ޔާމީނަށް ލިބިވަޑައިގަންނަވާ ގޮތަށް ކަމަށް ވެސް ދައުލަތުން ބުންޏެވެ. އަދި ޔާމީންގެ ފަރާތްޕުޅުން ހައި ކޯޓުގައި ފާހަގަކުރި ބައެއް ކަންކަމަކީ ދަށު ކޯޓުގައި ފާހަގަ ނުކުރާ ކަންކަން ކަމަށްވާތީ އެ ކަންކަމަށް ޖަވާބުދޭން ނުޖެހޭނެ ކަމަށް ދައުލަތުން ބުންޏެވެ. ސަބަބަކީ ކޯޓުތަކުގެ ގާނޫނު އޮތްގޮތުން އިސްތިއުނާފް މަރުހަލާގައި ބަލާނީ ދަށު ކޯޓަށް ހުށަހެޅުނު ކަންކަމަށް އެކަނި ކަމަށްވާތީ ދައުލަތުން ބުންޏެވެ.\nމިއަދުގެ އަޑުއެހުން ނިންމާލީ ދައުލަތުގެ ޖަވާބާ ގުޅިގެން ވާހަކަ ދެއްކުމަށް ޔާމީންގެ ވަކީލުންނަށް ދެން އޮންނަ އަޑުއެހުމެއްގައި ފުރުސަތު ދެއްވާނެ ކަން އިއުލާން ކުރެއްވުމަށް ފަހު އެވެ.\nއެ މައްސަލާގެ އިތުރު އަޑުއެހުމެއް މިމަހުގެ 21 ވަނަ ދުވަހުު ބާއްވާނެ ކަން ފަނޑިޔާރުންގެ ބެެންޗުން އިއުލާން ކުރެއްވި އެވެ.\nއެ މައްސަލަ ބައްލަވަނީ ފަނޑިޔާރު ހުސައިން މަޒީދާއި ފަނޑިޔާރު މުހައްމަދު ނިޔާޒްގެ އިތުރުން ފަނޑިޔާރު ހުސައިން ޝަހީދެވެ. އެ ބެންޗުގެ ރިޔާސަތު ބަލަހައްޓަވަނީ ފަނޑިޔާރު މަޒީދެވެ.\nދިވެހި ފިލްމު އިންޑަސްޓްރީ ނިއުމާގެ “ކަޅަކި”ގެ ޓިޒާއެއް!\nޖެންޑަރ މިނިސްޓްރީގެ ނައިބަކަށް ބޭފުޅަކު އައްޔަންކުރައްވައިފި


Kureege dharanithah neiy nama, mihaaru ge dharani ulheynee 1 billion gai | Mihaaru\nމިއަދުގެ ރަސްމިއްޔާތުގައި ރައީސް ޔާމީން ވާހަކަފުޅު ދައްކަވަނީ-- މިހާރު ފޮޓޯ: ހުސެން ވަހީދު\nކުރީގެ ދަރަނިތައް ނެތް ނަމަ، މިހާރުގެ ދަރަނި އުޅޭނީ އެއް ބިލިޔަންގައި\n03 ޑިސެމްބަރ 2017 - 15:24 95 comments\nކުރީގެ ރައީސް މުހައްމަދު ނަޝީދުގެ ސަރުކާރުގެ ދަރަނި މި ސަރުކާރަށް ދައްކަން ނުޖެހުން ނަމަ، ސަރުކާރުގެ ދަރަނި މިހާރު އުޅޭނީ 1 ބިލިޔަން ރުފިޔާގައި ކަމަށް ރައީސް އަބްދުﷲ ޔާމީން މިއަދު ވިދާޅުވެއްޖެ އެވެ.\nޕީޕީއެމަށް އަލަށް ގުޅުނު 2،600އަށް ވުރެ ގިނަ މީހުންގެ ފޯމު ހަވާލުކުރުމަށް ދަރުބާރުގޭގައި ބޭއްވި ރަސްމިއްޔާތެއްގައި ރައީސް ވަނީ، އަންނަ އަހަރުގެ ބަޖެޓާއެކީ ދައުލަތް އިތުރަށް ދަރަނިވެރިވާނެ ކަމަށް އިދިކޮޅު ފަރާތްތަކުން ބުނާ ވާހަކަތަކަށް ވަރަށް ތަފްސީލުކޮށް ރައްދު ދެއްވާފަ އެވެ.\nރައީސް ޔާމީން ވިދާޅުވީ ނަޝީދުގެ ވެރިކަން ނިމުނު އިރު ދައުލަތުގެ ޖުމުލަ ދަރަނި 29 ބިލިޔަން ރުފިޔާއަށް އަރާ ކަމަށެވެ. އަދި މި ސަރުކާރުގެ ދަރަންޏަކީ 14 ބިލިޔަން ރުފިޔާ ކަމަށާއި އެ ދަރަނި އަދާކުރުމުގެ ގާބިލިއްޔަތުކަން ސަރުކާރުގައި ހުރި ކަމަށް ވިދާޅުވި އެވެ.\nއަދި ނަޝީދުގެ ސަރުކާރުން ވާރުތަކުރި 13 ބިލިޔަން ރުފިޔާ އަދާކޮށްފައިވާނެ ކަމަށާއި އެ ފައިސާ ދައްކަން ނުޖެހުނު ނަމަ، މި ސަރުކާރުގެ ދަރަނި އަރާނީ އެއް ބިލިޔަން ރުފިޔާއަށް ކަމަށް އެ މަނިކުފާނު ވިދާޅުވި އެވެ.\nޕީޕީއެމް އާއި އަލަށް ގުޅުނު މެމްބަރުންގެ ފޯމުތައް ހަވާލުކުރުމަށް އެޕާޓީން ދަރުބާރުގޭގައި ބޭއްވި ހަފްލާގައި ރައީސް ޔާމީން ބައެއް ފޯމު ތަކާއި ހަވާލުވެވަޑައިގަންނަވަނީ.---ފޮޓޯ: ހުސެއިން ވަހީދު/މިހާރު\nރައީސް ވިދާޅުވީ އެއާޕޯޓު ހިންގުމަށް ޖީއެމްއާރު ކުންފުންޏާއެކު ނަޝީދުގެ ސަރުކާރުން ވެފައިވާ އެގްރީމެންޓުގެ ބަދަލެއްގެ ގޮތުން 300 މިލިޔަން ޑޮލަރު (ފަސް ބިލިޔަން ރުފިިޔާ) ދައްކަން ނުޖެހުނުނަމަ، އަރަނީގެ ގޮތުގައި ހަތަރު ބިލިޔަން ހުންނާނެ ކަމަށެވެ.\nދައުލަތް ދަރަނިވެފައިވަނީ ވެސް ކުރީ ސަރުކާރުގެ ނުކުޅެދުންތެރިކަމުން ކަމަށާއި ކުރީގެ ދަރަނިތަކަށް ޝިފާ ހޯދައިދިނީ ވެސް މި ސަރުކާރުން ކަމަށް އެ މަނިކުފާނު ވިދާޅުވި އެވެ.\n"މި ސަރުކާރުން އުފެއްދި ދަރަންޏަކީ 14 ބިލިޔަން ރުފިޔާ. މި 14 ބިލިޔަންގެ ދަރަނި އަދާ ކުރުމުގެ ކެޕޭސިޓީ ސަރުކާރުގައި އެބަހުރި. ކުރީ ސަރުކާރުތަކުގެ ދަރަނި ފިލުވުމުގެ ކެޕޭސިޓީ އެބަހުރި. ކުރީ ސަރުކާރުން ނުކޮށް ދޫކޮށްލާފައިވާ ހުރިހާ ކަންކަމެއް ކުރުމުގެ ކެޕޭސިޓީ ވެސް އެބަހުރި،" އިދިކޮޅު ފަރާތްތަކަށް ގޮން ޖައްސަވަމުން ރައީސް ވިދާޅުވި އެވެ.\nޕީޕީއެމާ އަލަށް ގުޅުނު މީހުންގެ ފޯމް ހަވާލުކުރުން\nއެ މަނިކުފާނު ވިދާޅުވީ ދަރަނީގެ ހިސާބު އަހަރަކަށް ޖެހޭ ވަރަށް ބަލާއިރު، 14 ބިލިޔަން ރުފިޔާގެ ދަރަނި އަހަރަކަށް ޖެހެނީ "ތިނެއް ޕޮއިންޓް ކޮންމެވެސް އެއްޗެއް" ކަމަށެވެ. އެކަމަކު ނަޝީދުގެ ސަރުކާރުގެ ތިން އަހަރުގެ ތެރޭގައި 25 ބިލިޔަން ރުފިޔާގެ ދަރަންޏެއް އޮތް އިރު އަހަރަކަށް "އަށެއް ޕޮއިންޓް ކޮންމެވެސް އެއްޗެއް" ދަރަނީގެ ގޮތުގައި ޖެހޭ ކަމަށް ރައީސްް ވިދާޅުވި އެވެ.\nއެހެންވެ މި ސަރުކާރަށް ވުރެ، ރައީސް ނަޝީދުގެ ސަރުކާރުގެ ދަރަނި 200 ޕަސެންޓް ބޮޑު ކަމަށާއި ދަަރަނި ބަޖެޓެއް އޮތް ކަމަށް ބުނެ، ވާހަކަ ދެއްކުން އެންމެ އައުލާކަން ބޮޑީ އިދިކޮޅު ފަރާތްތަކުން ކަން މި ހިސާބުތަކުން އެނގޭ ކަމަށް ވިދާޅުވި އެވެ.\nރައީސް ވިދާޅުވީ "މިވެނި ކަމެއް ކޮށްފި ނަމަ އެ ވެނިކަމެއް ވާނެ" ކަމުގެ ވިސްނުމަކީ ދިރުން ނެތް ވިސްނުމެއް ކަމަށެވެ. އަދި އެ ފަދަ ގޮތްގޮތަށް ވިސްނާނީ ސިކުނޑި ނެތް މައްޔިތުން ކަމަށާއި ރާއްޖޭގެ ރައްޔިތުން އެ އަށް ވުރެ ތަނަވަސްކަން ހައްގުވާ ކަމަށާއި އަދިވެސް މި ސަރަހައްދުގައި އޮތް މުއްސަނދި ގައުމަކަށް ރާއްޖެ ހެދިދާނެ ކަމަށް ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު ދައުލަތުގެ ބަޖެޓް ޕީޕީއެމް ރައީސް އަބްދުﷲ ޔާމީން ދައުލަތުގެ ބަޖެޓް 2018\nނިހާން ތިނަދޫ މީހުންނަށް:ރައީސްގެ ގާތްކަން ކޮބާ؟


ރައީސް ހއ އަތޮޅަށް ވަޑައިގަންނަވަނީ — Ihavandhoo.com\nރައީސް ހއ އަތޮޅަށް ވަޑައިގަންނަވަނީ\n28 ފެބުރުއަރީ 20162މުހައްމަދު އަކްރަމް\nރައީސުލް ޖުމްހޫރިއްޔާ އަބުދުﷲ ޔާމީން އަބުދުލް ޤައްޔޫމް ހއ އަތޮޅުގެ2ރަށަކަށް މިހަފުތާތެރޭ ވަޑައިގަންނަވާ ގޮތަށް ހަމަޖެހިއްޖެއެވެ. އެގޮތުން ރައީސްގެ މިދަތުރުފުޅުގައި ވަޑައިގަތުމަށް ހަމަޖެހިފައިވަނީ ހއ އުތީމާއި ވަށަފަރަށެވެ.\nއުތީމާއި ވަށަފަރަށް ރައީސްކުރެއްވުމަށް ހަމަޖެހިފައިވާ ދަތުރުފުޅުގައި އެދެރަށުގެ ބަނދަރު ރަސްމީކޮށް ހުޅުވައިދެއްވުމަށް ހަމަޖެހިފައިވެއެވެ. އެދެރަށުގެ ބަނދަރުގެ މަޝްރޫއު ފަށާފައިވަނީ 2013 ވަނައަހަރު ރައީސް ވަހީދުގެ ވެރިކަމުގައެވެ.\nމައުލޫމާތު ލިބިފައިވާ ގޮތުގައި ރައީސް ހއ އަތޮޅަށް ކުރެއްވުމަށް ހަމަޖެހިފައިވާ ދަތުރުފުޅުގައި ކުރިން ކެލާ، ދިއްދޫ އަދި ބާރަށަށްވެސް ވަޑައިގެންނެވުމަށް ހަމަޖެހިފައި އޮތެވެ. ރައީސްގެ ދަތުރުތަކުގައި ސެކިއުރިޓީ ބެލެހެއްޓުމުގައި ބައިވެރިވާ އޮފިޝަލަކު މައުލޫމާތު ދިންގޮތުގައި އެރައްތަކަށް ރައީސް ދަތުރު ނުކުރައްވާން ހަމަޖެއްސެވީ މިމަހު ކުރެއްވި ދަތުރުފުޅުތަކުގައި ދިމާވި ކަންކަމަށްރިޔާޔަތް ކޮށެވެ.\n↵ ހއ ބާރަށް, ހއ. ކެލާ, ހއ. ދިއްދޫ, ހއ. ވަށަފަރު, ހއ. އުތީމް\nރިޕޯޓް ނުފޮނުވާ ކައުންސިލްތަކުގެ ތެރޭގައި އިހަވަންދޫ ކައުންސިލް\nހއ އަތޮޅުން އިހަވަންދޫ ކައުންސިލް ފުލުން ދެވަނާގައި\n– 28 ފެބުރުއަރީ 201601\nއިހަވަންދޫ އަށް ނާރާނެކަން ޔަޤީން\n– 28 ފެބުރުއަރީ 2016 1 1\nއައްޔޫބީ ދައުލަތުގެ ފެށުން - 10 އޮގަސްޓު 2020


Dhuniyeyge enme bodu concert Fortnite game gai baavaifi\nދުނިޔޭގަ ބޭއްވި އެންމެ ބޮޑު ކޮންސެޓް ފޯޓްނައިޓް ގޭމްގައި ބާއްވައިފި\nގޭމްކުޅުމަށް ލޯބިކުރާ ޒުވާނުންގެ މެދު މަޤްބޫލުކަން ހާޟިލްކޮށްފައިވާ "ފޯޓްނައިޓް" އިން ފާއިތުވި ހަފްތާ ބަންދު ތެރޭ ވަނީ ދުނިޔޭގެ ރެކޯޑެއް މުގުރާލާފައެވެ. 10 މިލިއަން ކުޅުންތެރިންނާއެކު މަޝްހޫރު ޒުވާން ޑީޖޭ "މާރޝްމެލޯ" ވަނީ ފޯރޓްނައިޓް ގޭމް ތެރެއިން މިޔުޒިކް ޝޯ އެއް ބާއްވާފަައެވެ.\nގޭމުގެ ކުޅުންތެރިން ޝޯގެ ސަރަހައްދުގައި އެކި ހަރަކާތްތައް މެދުވެރިކޮށް މާރޝްމެލޯއަށް ތަރުހީބު ދޭން ގިނަ ވަގުތުތަކެއް ހޭދަކުރިއިރު، މީހުން މި ޝޯ ސިފަކޮށްފައިވަނީ ގޭމް ކުޅުންތެރިންނަށް ޙާއްސަ "ސުޕާރބޯލް" ޝޯ އެއްގެ ގޮތުގައެވެ.\nފޯޓްނައިޓް ގެ "ޕްލެސަންޓް ޕާކް" ސަރަހައްދުގައި މާރޝްމެލޯ ކުރިއަށް ގެންދިޔަ ހުށެހެއެޅުމަކީ އެކަމަކަށް ފޯޓްނައިޓްގެ ކުޅުންތެރިން ހަފްތާއެއް ވަންފެން އިންތިޒާރުކުރި ޙާއްސަ ޝޯއެކެވެ. ގިނަ ކުޅުންތެރިން ތިބީ މާރޝްމެލޯ ރަމްޒުކޮށްދޭ ގޮތަކަށް އެމީހުންގެ ގޭމް އަވްތާރު ބަދަލުކޮށް، އުފާފާޅުކުރުމުގައި މަޝްއޫލުވެފައެވެ. ފޯޓްނައިޓްއަކީ ގިނަ ބައެއްގެ ސަމާލުކަން ހާސިލްކޮށްފައިވާ އޮންލައިން ގޭމެކެވެ.\nފޯޓްނައިޓްގައި ކުރިއަށް ގެންދިޔަ މި މިޔުޒިކް ޝޯ އަކީ ގޭމުގެ އިތުރުން މާރޝްމެލޯއަށް ފާޑުކިޔާފަރާތްތައް އަނގަބަންދުކޮށްލާ ފެންވަރުގެ ކާމިޔާބީއެކެވެ. 10 މިލިއަން ކުޅުންތެރިން އެކި ގޮތްގޮތަށް ފޯޓްނައިޓް ގެ ސާރވާރ ތަކުން އެއްތަންކޮށް، މިޔުޒިކީ ފަންނާނެއްގެ އަމިއްލަ އުފެއްދުންތަކެއް އެއަށް އިތުރުކޮށްލުމަކީ އާދައިގެ މަސައްކަތެއް ނޫނެވެ.\nފޯޓްނައިޓްެގެ މި އިވެންޓް ކާމިޔާބުކަމާއެކު ނިމިގެންދިޔުމުން މި ދާއިރާގެ މާހިރުން ދަނީ މިކަމުގައި ޙަރަކާތްތެރިވި ހުނަރުވެރިންނަށް ތަޢުރީފްކުރަމުންނެވެ. އަދި މި އާދަޔާ ޚިލާފު އިވެންޓުގެ ޚަބަރު މީސް މީޑިއާގައި ދަނީ ހަލުވިކަމާއެކު ފެތުރެމުންނެވެ.


ޙަޤީޤީ ހާދިސާ: ކުށެއްނެތި އަނބިމީހާ އެއްލާލުމަށްފަހު ކުރި3ކައިވެނިވެސްވީ ވިހަގަދަ ހަރުފައަކަށް!\nއާރޓިކަލްކިޔުމަށް ހޭދަވާނެކަމަށް ބެލެވެނީ :3މިނެޓް, 53 ސިކުންތު\nއަޅުގަނޑަކީވެސް ހަމަ ވަރަށް ޒުވާން ޢުމުރުގައި ކައިވެނިކުރި އަންހެނަކީމެވެ. ކައިވެނިކުރިއިރު އަޅުގަނޑުގެ ޢުމަރަކީ 22 އަހަރެވެ.\nދިހަ އަހަރު ފާއިތުވެގެން ދިއައީ މައްސަލައަކަށްވާ ޒާތުގެ އެއްވެސް މައްސަލައެއް ނުޖެހި ވަރަށް އުފަލުގައެވެ. ޚިޔާލު ތަފާތުވިނަމަވެސް ދެބަސްވި ދުވަހެއް ހަނދާނެއް ނެތެވެ. އެއީ ދެބަސްނުވާތީއެވެ.\nކައިވެންޏަށް7އަހަރުވީއިރު4ދަރިން ވަނީ ލިބިފައެވެ. ކުދިންގެ ކަންކަންވެސް ބަލަހައްޓަމުން އައީ ދެމަފިރިން ވެގެން ވަރަށް ގުޅިގެންނެވެ. ވަރަށް އެކުވެރިކަމާއިއެކުގައެވެ.4ކުދިން ހޯދުނީވެސް މިފަދަ ބަދަހި ގުޅުމެއް އޮތުމުންނެވެ.\nއެންމެ ހަގު ދަރިފުޅަށް3އަހަރުފުރި ފަސްވަނަ އަހަރަށް ފެށުނުތަނާ ފިރިމީހާއަށް ބަދަލުތަކެއް އަންނަން ފެށިއެވެ. މަޑުމަޑުން ބަދަލުވަމުން ގޮސް އަޅުގަނޑަށް ހަމައެއްވެސް ކަމެއް ރަނގަޅަށް ނުކުރެވޭ ޙާލަތަށް ދިއައެވެ. އެއްވެސް ކަމަކަށް ނުވާ ޒާތުގެ ކަންކަމުގައިވެސް ބޮޑެތި މައްސަލަތައް އުފެދެން ފެށިއެވެ. ޝަކުވާތައް އިންތިހާއަށް ގިނަވިއެވެ.\nއެހިސާބުން އަޅުގަނޑު ބުނީމެވެ. "ހީވަނީ ދެން އަހަރެންނަށް ރަނގަޅަށް ހަމަ އެއްވެސް ކަމެއް ނުކުރެވޭނެހެންނެވެ. ވީމާ ޒުވާބުކޮށް ދެމީހުންނަކީ ދުޝްމިނުންނަށް ބަދަލުވުމުގެ ކުރިން އަހަރެން ދޫކޮށްލާށެވެ! އަހަރެން މާލެ ގެނައީ ރަށުގައި އިންދައެވެ. އަހަރެން އަނބުރައި ރަށަށް ފޮނުވައިދޭށެވެ! މައިންބަފައިންނާއި ޙަވާލުކޮށްލައިދޭށެވެ! ދަރިންގެ ޚަރަދު ހޯދަންވެސް ޝަކުވާއެއް ނުކުރާނަމެވެ."\nއެއިގެ2މަހެއްހައި ދުވަސްފަހުން ސްކޫލް ބޮޑު ބަންދެއްގައި އަހަރެމެން ފަސްމައިން ރަށަށް ފޮނުވިއެވެ. ރަށަށް ދިއަތަނާ ވަރިވެސްކުރިއެވެ. އެކަމަކާ ކަންބޮޑެއް ނުވަމެވެ. އަހަރެންނަށް ކުރެވޭ ކޮންމެ ކަމަކީ ކުށަކަށްވެ ރަނގަޅަށް އެއްވެސް ކަމެއް ނުކުރެވޭ ޙާލަތަށް ދިއުމުން މިދުވަސް އަންނާނެކަން އެނގުނެވެ. އެހެންވެ އެވަގުތަށް އަޅުގަނޑު ހުރީ ނަފްސް ތައްޔާރުކޮށްގެންނެވެ.\nފިރިމީހާއަށް ހެޔޮ ވިސްނުން ލިބުން އެދި އަހަރެއްހައި ދުވަހު އިންތިޒާރުކުރުމަށްފަހު ރަށުގެ މަސްވެރިއަކާއި ކައިވެނިކުރީމެވެ. އޭނާގެ2ދަރިންނާއިއެކު6ދަރިން ބަލަންފެށީމެވެ. އޭނާގެ ދަރިންނަށްވެސް މައަކަށް އަހަރެންވުމުން، މައެއްގެ ވާޖިބު އަދާކުރަންފެށުމުން އޭނާވެސްވީ އަހަރެންގެ ދަރިންނަށް ދޮންބައްޕައަކަށް ނޫނެވެ. ހަމަ ބައްޕައަކަށެވެ.\nދެވަނަ ކައިވެންޏަށް 12 އަހަރުގައި ފުރަތަމަ ފިރިމީހާ ފުރަތަމަ ފަހަރަށް އަހަރެންނަށް ފޯނުކުރިއެވެ. އަދި އޭނާއަށް ކަންތައްތައް ކުރެވުނު ގޮތާއިމެދު ވަރަށް ހިތާމަކުރާމަކުރާކަމަށްބުނެ އަލުން ދެމީހުން ގުޅުމަށް އެދުނެވެ. އަހަރެންނާއިމެދު އެގޮތަށް ކަންތައް ކުރެވުނީ ކޮންމެގޮތަކުންނަމަވެސް އަހަރެންގެ ކުށް ދައްކައި ދޫކޮށްލަން ބޭނުންވުމުން ކަމަށްވެސް ބުންޏެވެ. އެކުގައި މަސައްކަތްކުރާ އެހެން އަންހެނަކު ދެކެ މާބޮޑަށް ލޯބިވެވުނީކަމަށްވެސް ބުންޏެވެ. އަދި ޢޭނާގެ ކިބައިން ލިބުނު އަނިޔާތަކާއި ހިތްދަތިކަމާއި ހުރެ އޭނާދޫކޮށްލައި ދެންކުރި ކައިވެނީގައިވެސް އަދި ދެން ކުރި ކައިވެނީގައިވެސް ތަޖުރިބާކުރަން ޖެހުނު ހިތްދަތިކަން ކިޔައިދިނެވެ.\nއަހަރެން ބުނީމެވެ. އަހަރެންގެ ހިތަކު އެއްވެސް ބުރަކަމެއް ނެތެވެ. އަހަރެންނަށް ކުރި ހުރިހާ ކަމަކަށް މާފުކޮށްފީމެވެ. ހިތްހެޔޮކޮށްފީމެވެ. ނަމަވެސް އަހަރެންގެ4ދަރިންގެ ބުރަ އުފުލައި އެކުދިން ތަރުބިއްޔަތުކުރި މީހާގެ މޫނުގައި ކޮޅުފައިޖެހުމަކީ ކުރާނެ ކަމެއް ނޫނެވެ! އެއްވެސް މީހެއްގެ ހިތުގައި ޖައްސާފައި އަނެކާއަށް އުފާވެރިކަމެއް ނުލިބޭނެއެވެ! އަދިވެސް އަހަރެން އެންމެ ލޯބިވަނީ ތިބާދެކެއެވެ. ނަމަވެސް މިހާރު އެއީ މާޒީއެވެ. މުސްތަޤްބަލު އޮތީ ފިރިމީހާ އާއިއެކުގައެވެ. އިން ޝާ ﷲ\nކިޔުންތެރިންނޭވެ! ފިރިމީހާ ނަމަވެސް އަނބިމީހާ ނަމަވެސް އެގޮތަށް ކުށްދައްކަން ފަށައިފިނަމަ އަބަދު ކުށްވެރިވެގެން ހުންނަން އެކުގައި އުޅުމުގެ އެއްވެސް ބޭނުމެއް ނެތެވެ! ތިމާހުރީ ތެދުވެރި ގޮތުގައި ނަމަ މާތް ﷲ އަށް ވަކީލްކޮށްފައި ދެވަނަ މަގެއް އިޚްތިޔާރުކުރާށެވެ! މާބޮޑު ރަޙްމަތް ލައްވަވާނެތެވެ! އިން ޝާ ﷲ\nއަނބިމީހާގެ އެއްވެސް ކުށެއްނެތި ކުށްވެރިކޮށް އެއްލައިލާ ފިރިންނަށް ބުނެލަން އޮތީ އަހަރެންގެ ފިރިމީހާގެ ޙަޔާތުން ޢިބްރަތް ޙާޞިލުކުރުމަށެވެ! ލޯބިވާ އަނބިމީހާ ބާކީކޮށްލުމަށްފަހު ކުރާ ކައިވެނި ވާނީ ހަމަ ވިހަގަދަ ހަރުފައަކަށެވެ! ވިހަލާނެއެވެ! އަޅާވޭން ހަމަ ވަރަށް ގަދަވާނެއެވެ!\nއަހަރެންގެ މިވާހަކަކޮޅަކީ މިފަދަ ޙާލުގައި ޖެހޭ އަންހެނުންނަށް ހިތްވެރެކެވެ! މިގޮތަށް އަމަލުކުރާ ފިރިންނަށް އިންޒާރެކެވެ!\n- ސީމާ / މިއަދުނޫހުގެ ކިޔުންތެރިއެއް


Agu Bodu Koh Taxi Dhathuru Kohdhinumaky Huhdhavegen Vaane Kameh Noon - Sheik Zaid - Vaguthu\nއަގު ބޮޑުކޮށް ޓެކްސީ ދަތުރު ކޮށްދިނުމަކީ ހުއްދަވާނެކަމެއް ނޫން - ޝެއިޚް ޢަލީ ޒައިދު\nއަގު ބޮޑުކޮށް ޓެކްސީ ދަތުރު ކޮށްދިނުމަކީ ހުއްދަވާނެކަމެއް ނޫން ކަމުގައި ރާއްޖޭގެ މަޝްހޫރި ދީނީ އިލްމުވެރިޔާ ޝެއިޚް ޢަލީ ޒައިދު ވިދާޅުވެއްޖެއެވެ.\nޝެއިޚް މިހެން ވިދާޅުވެފައި ވަނީ މިއަދު ކުރެއްވި ޓްވީޓެއްގައެވެ. މި ޓްވިޓްގައި ޝެއިޚް ވިދާޅުވެފައިވަނީ ސަރުކާރުން ޓެކްސީ އަށް ވަކި އަގެއް ކަނޑައެޅުމުން، އަމިއްލައަށް އަގު ހައްދަވައި އެއަށްވުރެ ބޮޑުކޮށް ޓެކްސީ ދަތުރު ކޮށްދިނުމަކީ ހުއްދަވާނެކަމެއް ނޫން ކަމަށެވެ.\n" މިހާރު މާލެއިން މާލެއަށް ޓެކްސީ ދަތުރުތައް ވަރަށް ނުލިބޭ އެހެން ނަމަވެސް ހުޅުމާލެއަށާއި ހުޅުލެއަށް ޓެކްސީ ދަތުރުތައް ލިބޭ " ޝެއިޚް ވަނީ ވިދާޅުވެފައެވެ.\nTaxi ah vaki ageh sarukaarun kandaelheema, amilla ah agu hahdhavai, eah vure agu bodukoh dhathuru kohdhinumakee huhdha vaane kameh noon. Mihaar Male in Male ah car dathuru v nulibey! Namaves hulhumale ah, hulhuleah dhathuru libey. MieKhidhumatheh kan denegen khidhumai dehvavaa.\n— Ali Zaid (@alizaid1000) August 6, 2019\nޓެކްސީ ދަތުރުތަކަކީ ޚިދުމަތެއްކަން ދެނެގެން ޚިދުމަތް ދެއްވުމަށްވެސް ޝެއިޚް ވަނީ ވިދާޅުވެފައެވެ.\nޓްރާންސްޕޯޓް މިނިސްޓްރީން ކަނޑައަޅާފައިވާ އަގުތަކަށް އަމަލު ކުރަން ފަށާނީ މާދަމާ އެވެ. އަގުތަކާ ދެކޮޅު ހެދުމުގެ ގޮތުން ގިނަ ސެންޓަރުތަކުން މާދަމާ ދަތުރުތައް ނުުކުރުމަށް ވަނީ ނިންމާފައެވެ.\nއޮގަސްޓް 6, 2019 17:32\nމިއީ ރޯދަމަހުގައި މިރުސް އަގުބޮޑު ކުރާހެން ޓެކްސީގެ އަގުވެސް ބޮޑުކޮއްލުން. ރާއްޖެއަކީ މިސަރަހައްދުގައިވެސް ޓެކްސީގެ އަގު އެންމެ ބޮޑުގައުމު. މާލޭގެ އެއްކޮޅުން އަނެއްކޮޅަށް ދާން ނަގާނެ ބޭރުގައުމަކުން އެއް ސްޓޭޓޫން އަނެއް ސްޓޭޓަށްދާ އަގު. އެއްވެސް ހައްގަކާނުލާ އެއްޗެހި އަގުބޮޑުކުރާ ފަރާތްތަކަށް ހަލާކުހުރި! ?\nއޮގަސްޓް 6, 2019 17:49\nއޮގަސްޓް 6, 2019 17:59\nޙަމައެކަނި ހުއްދަނުވަނީ އަގުބޮޑުކޮއް ޓެކްސީ ކުރުންތޯ މިސަރުކާރު އޯކޭ ދޯ ރައްޔިތުމީހާ ފެލާލިޔަސް ހަމަ ސާބަސް ސޭހައް ތީވާސޭހެއް\nއޮގަސްޓް 6, 2019 19:44\nރަސޫލާގެ ޙަދީޘް ފުޅެއްގައި އޮވެ އަހަރުމެން ނަށް އޮޅުވާލާ މީހުންނަކީ އަހަރުމެންތެރެއިން ވާ ބައެއް ނޫނޭ . އެހެން ކަމުން. މި އޮޅުވާލުމުގައި ބައިވެރިވާ ޓެކްސީ ޑްރައިވަރުން ނަކީ ރަސޫލާގެ ސުއްނަތަށް އިންކާރު ކުރާ ބައެއް ކަމުގައި ބެލެވިދާނެ. ވެރިކަމުގެ ފަރާތުން ވަކި ގޮތެއް ކަމެއްގައި ޢާއްމު ކުރުމުން އެ ނޫން ގޮތްތޮތަށް ޢަމަލު ކުރުމަކީ އޮޅުވާލުމާ ނުކިއަމަންތެރި ވުން .. قال رسول الله صلي الله عليه وسلم من غشنا فليس منا (متفق عليه)\nއޮގަސްޓް 6, 2019 21:39\nالشيخ علي زيد ރަނގަޅު އެހެންނަމަވެސް ދަންނަވާލަން އޮތީ ދީނީ ޖާހިލެއް ގެ ގޮތުން މަސައްކަތް ކޮށް މިސަރުކާގެނައުމަށް ފަހު މި ކުރަނީ ހުސް ހުއްދަ ކަންތައްތޯ\nއޮގަސްޓް 6, 2019 23:18\nޝެއިޚޫ ދަލީލު ދައްކަވާ. ޝެއިޚުގެ ޓްވީޓުން ދޭހަވަނީ ސަރުކާރުން މަނާކޮށްފި ކަމެއް ކުރުން ދީނުގައި ހުއްދަނޫންކަމަށް. ޝެއިޚަކީވެސް އެއްގަމު އުޅަދު ދުއްވުމުގެ ލައިސެންސް ހޯއްދަވައިގެން އެއްގަމު އުޅަދު ދުއްވަވާ ބޭފުޅަކަށް\nވީއިރު ސަރުކާރުން ހަމަޖައްސާފަ އޮންނަނީ މަގުގެ ވާއަތްފަރާތުން ދުއްވަންކަން އެގިވަޑައިގަންނަވާނެެެއެވެ. އެހެނެއްކަމަކު މަޖީދީމަގުގެ އެއްފަޅީގައި ދެކާރު އެކަތިއަނެކައްޗާ މޫނުދިމާވާގޮތަށް ޕާކްކޮށްފާ އޮންނައިރު އެތަނުން އެއްކާރު އެތަނުގައި ޕާކްކޮށްފައި އެއޮންނަނީ ސަރުކާރުން ކަޑައަޅައިފާވާ ދުއްވުން ހުއްދަނޫން ފަޅިން ދުއްވާފަ އައިސްކަން ހަމަކޮންމެމީހަކަށްވެސް އެގޭނެއެވެ. މިކަމަކީ މާކުރިން ފެށިގެން ހިގަމުންއައި އަދިމިހާރުވެސް ހިގާކަމަކަށްވީއިރު މިނުބައި ކަމުންމީސްތަކުން ސަލާމަތްކުރުމަށް ޝެއިޚް ބަހެއްވިދާޅުނުވެ ލަސްކުރެއްވީ ކީއްވެބާއޭ ހިތަށް އަރައެވެ.\nމީއެއްކަލަ ހުރިހާކަމެއް ދަންނަ ކަލޭގެ... ހުރިހާކަމަކާނުބެހި ހުރެބަލަ މާއިނގިގެން\nއޮގަސްޓް 7, 2019 02:45\nކެރޭ ކުއްޖަކު އަހާލަބަލަ ޒައިދު ކައިރީ ޓެކްސް ނެގުން އިސްލާމްދީނުގައި ހުއްދަތޯ....ޒިނޭ ކުރުމާއި ޓެކްސް ނެގުމާއި ފާފާގެ ބޮޑު ކުޑަ މިނުގަ ހުރި ތަފާތަކި ކޮބާތޯ....\nސައްހަ ސަނަދުން ދަލީލާއެކު ޖަވާބަށް އެދުން ބުއްދިވެރިވާނެ....


ޖެނުއަރީމަހު ނެރޭނެކަމަށް ކުރިން ހީކުރި ސެމްސަންގް ގެލެކްސީ އެސް9ނުކުންނާނީ ފެބްރުއަރީގައި ކަމަށް ބައެއް ނޫސްތަކުން ޚަބަރު ފަތުރަމުން އެބަ ދެ އެވެ. އެސް9ނުކުންނަ އިރު ކުދިކުދިި ބަދަލުތަކާ އެކު އެސް9ޕްލަސް ވެސް ނުކުންނާނެ ކަމަށް ޚަބަރު ލިބެ އެވެ.\nއެޕަލްއިން ސެމްސަންގަށް 20 ބިލިއަން ޑޮލަރު\nސެމްސަންގްއިން 50 މިލިއަން "އޯލެޑް ޕެނަލް" އެޕަލް އަށް މި އަހަރު ވިއްކާނެ ކަމަށް ވަނީ އަންދާޒާކުރެވިފަ އެވެ. އެއީ އައިފޯން 10 އަށް ބޭނުންވާ ޑިސްޕްލޭ އެވެ. ބުނެވޭ ގޮތުގައި، ގެލަކްސީ އެސް8 އަށް ބޭނުންވާ ބައިތަކުން ލިބޭ ފައިދާ އަށް ވުރެ ބޮޑު އާމްދަނީއެއް، އެޕަލް އަށް އޯލެޑް ޕެނަލް ވިއްކައިގެން ސެމްސަންގް އަށް ލިބެ އެވެ. އެ ގޮތުން،...\nސެމްސަންގުން އަތްތިލަ ސްކޭންކުރަނީ\nލޮލުގެ ކަޅި އަށް ވުރެ ސްމާޓްފޯން ދެކެ އަހަރެމެން ލޯބިވެ އެވެ. އެ އެއްޗެއް ހިމާޔަތްކުރުމަށްޓަކައި، އިނގިލީގެ ނިޝާން އަދި ލޮލުގެ ކަޅި ވެސް މި އުޅެނީ ފޯނުތަކުގައި ރައްކާކޮށްގެންނެވެ. ނުވީތަނަކަށް މިހާރު މުޅި މޫނު ވެސް ފޮރުވަން ޖެހިފައި ވަނީ ފޯނުތަކުގަ އެވެ.\nއޯލެޑް ޑިސްޕްލޭ އުފައްދަން އެޕަލް ޗައިނާ އަށް\nއައިފޯނު އުފެއްދުމުގައި އެޕަލް އުފުލަން ޖެހޭ އެންމެ ބޮޑު ތަކުލީފަކީ، ފޯނަށް ބޭނުންވާ ބައިތައް އުފައްދަން މީހުންނަށް ކަމުކިޔަން ޖެހުމެވެ. މިއީ އެޕަލް އެއްގޮތަކަށް ވެސް ކުރަން ބޭނުންވާ ކަމެއް ނޫނެވެ. ނަމަވެސް އެޕަލްގެ ޑިވައިސްތަކަށް ބޭނުންވާ ހާޑްވެއާ އަމިއްލަ އަށް އުފެދެން ނެތުމުން އެހެން ގޮތެއް އަދި ނެތެވެ.\nގެއްލޭ އެއްޗެހި ދެން ހޯދައިދޭނީ ސެމްސަންގުން\nގެއްލޭ އެއްޗެހި މޯބައިލް ނެޓްވޯކްގެ ތެރެއިން ހޯދޭނެ ގޮތެއް ސެމްސަންގުން ދެނެގެންފި އެވެ.\nNovember 09, 2017 2\nގެލަކްސީ ނޯޓް9އުފެއްދުމުގެ މަސައްކަތުގައި\nސެމްސަންގް ގެލަކްސީ ނޯޓް9އުފެއްދުމަށްޓަކައި ވާންޖެހޭ ތައްޔާރީތައް ވަމުން އަންނަ ކަމަށް ބުނާތީ އިވިއްޖެ އެވެ. ސެމްސަންގް ތެރޭގައި ދެކެވޭ ވާހަކަތައް ދެނެތިބި މީހުން ބުނާ ގޮތުގަައި، އަސްލާ އެއްގޮތް ނޯޓް 9ގެ މޮޑެލްތަކެއް، އަންނަ އަހަރު ފުރަތަމަ ކޮޅުގައި ޓެސްޓްކުރަން ފަށާނެ އެވެ.\nއައިފޯން 10 އިން ސެމްސަންގަށް ބޮޑު ފައިދާއެއް\nއައިފޯން 10 އަށް އޯލެޑްް ޑިސްޕްލޭ އުފައްދައި ދެނީ ސެމްސަންގުންނެވެ. އެކަން މިހާރު އެންމެންނަށް ވެސް އެނގެ އެވެ. އެއިން ޑިސްޕްލޭއެއް އެޕަލް ގަންނަނީ 70 ޑޮލަރަށް ވުރެ މަދު ނޫން އަދަދަކަށް ކަމަށް ބެލެވެ އެވެ. ސެމްސަންގުން އައިފޯން 10 އަށް އުފައްދައިދޭ އެހެން ބައިތަކާ އެކު، ކޮންމެ އައިފޯން 10 އަކުން ސެމްސަންގަށް 110 ޑޮލަރަށް ވުރެ މަދު ނޫން...\n"ގިއާ ފިޓް2ޕްރޮ" އަށް އެޕަލްގެ ރުހުމެއް ނެތް\n"ސެމްސަންގް ގިއާ ފިޓް2ޕްރޮ" އަކީ "ފިޓްނެސް ޓްރެކާ"އެކެވެ. މިއީ، ސެމްސަންގުން ބުނި ގޮތުގައި، އައިފޯން އަދި އެންޑްރޮއިޑް ފޯނުތަކާ ވެސް ގުޅުވާލެވޭ އާލާތެކެވެ. އެކަމަކު އައިފޯނުގައި މަސައްކަތްކުރާނެ ކަމަށް ބަލައި، މި ޑިވައިސް ގަތުން އަދި ބުއްދިވެރި ނޫނެވެ. މަސްރަހު ދިރާސާކުރާ މީހުން ދޭ ނަސޭހަތަކީ ވެސް މި އެވެ.\nއައިފޯން 10: "އެޕަލް އޭ11 ބަޔޮނިކް" ޗިޕް\n"އެޕަލް އޭ11 ބަޔޮނިކް" ޗިޕް އަށް ވުރެ ބާރުގަދަ މޮބައިލް ޗިޕެއް މާކެޓްގައި މި ވަގުތު ނެތް ކަމަށް ވެ އެވެ. މާނަ އަކީ، އައިފޯން 8، އައިފޯން 8 ޕްލަސް އަދި އައިފޯން 10 އަށް ވުރެ ސްޕީޑް ބާރު އެހެން ފޯނެއް ސްމާޓްފޯނު މާކެޓްގައި މި ވަގުތު ނެތުމެވެ. މިއިން ކޮންމެ ފޯނެއްގައި ވެސް އެޕަލް އޭ11 ބަޔޮނިކް ޗިޕް އިނދެ އެވެ.\nވާވޭގެ އަމާޒަކީ އެއްވަނަ ދަރަޖަ އެވެ. ސްމާޓްފޯން މާކެޓްގައި، އެއްވަނަ ކުންފުންޏަކީ އެއީ ކަމަށް ވުމަށް ވާވޭ އެދެ އެވެ. އެ އުންމީދުގައި އެ މީހުން މަސައްކަތްކުރަނީ 2021 އަކީ ސުންގަޑި ކަމަށް ބަލައިގެންނެވެ.


Mi Season Ge Champions League Gadha 16 In Feshigen VAR Beynun Kuranee - Vaguthu\nމި ސީޒަންގެ ޗެމްޕިއަންސް ލީގު ގަދަ 16އިން ފެށިގެން ވީއޭއާރް ބޭނުން ކުރަނީ\nމި ސީޒަންގެ ޔޫރޮޕާ ލީގާއި ޔޫއެފާ ޗެމްޕިއަންސް ލީގުގެ ގަދަ 16އިން ފެށިގެން ވީޑިއޯ އެސިސްޓެންޓް ރެފްރީ (ވީއޭއާރް) ބޭނުން ކުރުމަށް ޔޫއެފާއިން ނިންމައިފިއެވެ.\nޔޫއެފާއިން ކުރިން ނިންމާފައި އޮތީ އަންނަ ސީޒަނުން ފެށިގެން ޔޫރޮޕްގެ މުބާރާތްތަކުގައި ވީއޭއާރް ބޭނުން ކުރުމަށެވެ. އެހެން ނަމަވެސް، މިއަދު އެ އިދާރާއިން ބުނެފައި ވަނީ މި ސީޒަންގެ ޗެމްޕިއަންސް ލީގާއި ޔޫރޮޕާ ލީގުގެ ގަދަ 16އިން ފެށިގެން ވީއޭއާރް ބޭނުން ކުރާނެ ކަމަށެވެ.\nއަންނަ އަހަރުގެ ނޭޝަންސް ލީގާއި ޔޫރޯ 21 އަހަރުން ދަށުގެ މުބާރާތުގައިވެސް ވީއޭއާރް ބޭނުން ކުރުމަށް ޔޫއެފާއިން ނިންމާފައިވާ އިރު، ޕްރިމިއާ ލީގުގައިވެސް 2019 ވަނަ އަހަރު ސީޒަނުން ފެށިގެން ވީއޭއާރް ބޭނުން ކުރާނެއެވެ.\n" ވީއޭއާރް ބޭނުންކުރަން އަހަރެމެން ތައްޔާރު. ކުރިއަށް އޮތް ތަނުގައި ރެފްރީންގެ ނިންމުންތައް ވަރަށް ބޮޑަށް ފަސޭހަވެގެން ދާނެ ކަމަށް މި ބަލަނީ،" ޗެމްޕިއަންސް ލީގުގައި ވީއޭއާރް ބޭނުން ކުރުމާ ގުޅޭ ގޮތުން ޔޫއެފާ ރައީސް އެލެކްސެންޑްރާ ކެފަރިން ބުންޏެވެ.\nމިއަހަރު ނޮކްއައުޓް ސްޓޭޖުން ފެށިގެން ވީއޭއާރް ބޭނުން ކުރި ނަމަވެސް، އަންނަ އަހަރުން ފެށިގެން ޕްލޭ އޯފް ބުރާ ހިސާބުން ޔޫރަޕްގެ މުބާރާތްތަކުގައި ވީއޭއާރް ބޭނުން ކުރާނެއެވެ. އޭގެ އިތުރުން ޔޫއެފާއިން ބުނެފައި ވަނީ 2020 ވަނަ އަހަރުގެ ޔޫރޯގައި ވީއޭއާރް ބޭނުން ކުރުމަށް ވިސްނާ ކަމަށާއި، އެކަމަށް އަދި ފައިނަލް ގޮތެއް ނުނިންމާ ކަމަށެވެ.\nމި އަހަރު ރަޝިއާގައި ބޭއްވި ވޯލްޑް ކަޕްގައިވެސް ކާމިޔާބުކަމާއެކު ވީއޭއާރް ބޭނުން ކޮށްފައިވާ އިރު، ވޯލްޑް ކަޕްގައި ވީއޭއާރް ބޭނުން ކުރުމުން އެކަމަށް ގިނަ ބަޔަކު ތާއީދުވެސް ކޮށްފައިވެއެވެ.


BREAKING NEWS: Shareeyai Kuriyah Gendhany Vaccine Jahaa Usoolun - Uhthama Fandiyaaru - Vaguthu\nޝަރީއަތް ކުރިއަށް ގެންދަނީ ވެކްސިން ޖަހާ އުސޫލުން - އުއްތަމަ ފަނޑިޔާރު\nއުއްތަމަ ފަނޑިޔާރު އަބްދުﷲ ސައީދު ޝަރީއަތަށްފަހު ލޯންޗަށް އަރުވަނީ - ވަގުތު އިމޭޖްސް: އަމީން ފަހުމީ\nއެމަނިކުފާނުގެ ޝަރީއަތް ކުރިއަށް ގެންދަނީ ވެކްސިންދޭ ދުވަހު ވެކްސިން ޖަހާ އުސޫލުން ކަމަށް އުއްތަމަ ފަނޑިޔާރު އަބްދުﷲ ސައީދު ވިދާޅުވެއްޖެއެވެ.\nއުއްތަމަ ފަނޑިޔާރު މިގޮތަށް ވިދާޅުވީ މިއަދު ކްރިމިނަލް ކޯޓުގައި ކުރިއަށް ގެންދިޔަ "އަދުލު އިންސާފު ގާއިމު ކުރުމަށް ހުރަސް އެޅުމުގެ" ދައުވާގެ އަޑުއެހުމުގައެވެ.\nމި ދައުވާ އެމަނިކުފާނާއި ކުރީގެ ރައީސް މައުމޫން އަބްދުލް ގައްޔޫމާއި ސުޕްރީމް ކޯޓުގެ ފަނޑިޔާރު އަލީ ހަމީދުގެ މައްޗަށް ކޮށްފައި ވަނީ އެކެއް ފެބްރުއަރީގެ ހުކުމާއި ގުޅިގެން ތުހުމަތު ކުރެވޭ މައްސަލަތަކެއްގައި އެބޭފުޅުންގެ ފޯނުގައި ހެކިތަކެއް ވާ ކަމަށް ބެލެވިފައި ވަނިކޮށް އެ ފޯނުތައް ތަހުގީގަށް ހަވާލު ކުރުމަށް ދެކޮޅު ހެދުމުންނެވެ. އުއްތަމަ ފަނޑިޔާރު ވަނީ އެ ދައުވާއަށް މިއަދު އިންކާރު ކޮށްފައެވެ.\nބަންދުގައި ބަހައްޓައިގެން ޝަރީއަތް ބާރު ދުވެލީގައި ކުރިއަށް ގެންދާތީ އެކަމަކީ "ވެކްސިން ދުވަހުގައި ވެކްސިން ދޭ ގޮތައް" ކުރިއަށް ގެންދާ ކަމެއް ކަމަށް ވިދާޅުވުމުގެ އިތުރުން އުއްތަމަ ފަނޑިޔާރު ވިދާޅުވީ މައްސަލަތައް ކުރިއަށް ގެންދާއިރު ގިނަ އަދަދެއްގެ ދުސްތޫރީ މައްސަލަތައް ފާހަގަ ކުރެވޭ ކަމަށެވެ. އަދި ވަކީލުންނާއި ބައްދަލުކޮށް މަޝްވަރާ ކުރުމަށް ވެސް ފުރުސަތު ނުލިބޭ ކަމަށް ވިދާޅުވިއެވެ.\nމީގެ އިތުރުން އެމަނިކުފާނު ބަހައްޓާފައި ހުންނަނީ ސޮލިޓަރީގައި ކަމަށްވެސް ފާހަގަ ކުރެއްވިއެވެ. އަދި ފަނޑިޔާރަކު އެގޮތަށް ބަންދުގައި ބެހެއްޓުމަކީ ގާނޫނު ހުއްދަ ކުރާ ކަމެއް ނޫން ކަމަށް ވިދާޅުވިއެވެ.\nޖަލު ބަންދުގައި ބަހައްޓައިގެން ކޮންމެ ދުވަހަކު ޝަރީއަތުގެ އަޑުއެހުންތައް ކުރިއަށް ގެންދާއިރު ފަނޑިޔާރުުންގެ ސިއްހީ މައްސަލަތަކަށް ސަމާލުވުމަށް ވެސް އުއްތަމަ ފަނޑިޔާރު އެދިލެއްވިއެވެ. އެގޮތުން ފަނޑިޔާރު އަލީ ހަމީދުގެ ސިއްހީ ހާލަތު ހުރިގޮތުން ކޮންމެ ރެއަކު 21:00 ގައި އޮކްސިޖަން ގުޅައިގެން ނިދަން ޖެހޭކަންވެސް ފާހަގަ ކުރެއްވިއެވެ. އަދި ހުދު އެމަނިކުފާނަކީ ވެސް އެކި ސިއްހީ މައްސަލަތަކަށް ބޭސް ނަގަމުން އަންނަ ފަރާތެއްކަން ފާހަގަ ކުރެއްވިއެވެ.\nއުއްތަމަ ފަނޑިޔާރާއި ދެކޮޅަށް އިއްވާފައިވާ ދައުވާ ސާފުވޭތޯ ސުވާލު ކުރުމުން ތަކުރާރުކޮށް ވަނީ ސާފު ނުވާ ކަމަށް ވިދާޅުވެފައެވެ. އަދި ދައުވާގައި އިބާރާތްކޮށްފައި ހުރިގޮތުންނާއި ދައުވާގެ ސީއާގައި ތަފްސީލު ނެތުމުން އެކަމާއި ބެހޭގޮތުން އެމަނިކުފާނުގެ ވަކީލުން މިއަދުގެ އަޑުއެހުމުގައި ބަހުސް ކުރެއްވިއެވެ.\nއަދި ފޯނުގައި ހެކިތަކެއް ހުރިކަމަށް ބެލެވޭތީ ދައުވާ ކޮށްފައިވާއިރު އެމަނިކުފާނު ފޯނު ގެންގުޅެއްވި ކަމެއްވެސް ބައްލަވާފައި ނުވާ ކަމަށް ވިދާޅުވިއެވެ. އަދި ފޯނެއް ގެންގުޅުއްވި ކަން ބެލިތޯ އެމަނިކުފާނު ސުވާލު އުފެއްދެވިއެވެ.\nމީގެ އިތުރުން އެމަނިިކުފާނުގެ މައްޗަށް ދައުވާ ކުރާއިރު ކުރިމަތިވެފައިވަނީ މާ ބޮޑެތި މައްސަލަތަކެއް ކަމަށް ދޭހަވާ ގޮތައް ވާހަކަފުޅު ދެއްކެވިއެވެ. އެގޮތުން މިއަދު ގާނޫނު އަސާސީ "ފުނޑާލައި މުގުރާލައި" އޭގެ ބާރު ކަނޑުވާލާފައިވާ ކަމަށް ވިދާޅުވިއެވެ. އަދި އަދުލު އިންސާފުގެ ބާރުވެސް ކަނޑުވާލާފައިވާ ކަމަށް ވިދާޅުވިއެވެ.\nމިއަދުގެ އިބްތިދާއީ އަޑުއެހުން ވަނީ ފަސް ގަޑިއިރަށް ދެމިގެން ގޮސްފައެވެ.\nއޭޕްރީލް 24, 2018 20:00\nހެހެހެ މިހާރު އަދިކިރިޔާ ތިކަން އިހްސާސްވީދޯ! 30 މިލިޔަންގެ ބާރުގައި ހާދަ ކަންތައްތަކެއް ހިންގައިލައިފިޔޭދޯ؟ ހުރިހާ ކޯޓްތަކުގެ އައްޕަ ކަމުގައި ހެދިގެން އެމީހުން ކުރާ ހުކުމްތައް ބާތިލް ކުރަމުން ދަނިކޮށް ތިއޮތީ މަޅިފަތީގައި ޖެހި ގޮވާފަ!\nއޭޕްރީލް 24, 2018 20:11\nއުއްތަމަ ފަނޑިޔާރަށް ވެކްސިން ނުލިބޭ ކަންނޭގެ ކުޑައިރު\nލަދު ކޮބާ ބަލަ މިހާތަނަށް ތިމާގެ ވެރިކަމުގަ ރައްޔަތުން ކުރި ތަހައްމަލު ތިކުރަނީ. ޢެއްޗެއް ވިސްނޭނެ މިހާރު\nއޭޕްރީލް 24, 2018 20:19\nއަދި ލަދުކުޑަކަމުން އެބަ އަނގަ އަރުވަޔޭދޯ. ޖަލަށްދާން ތައްޔާރުވޭ....!\nއޭޕްރީލް 24, 2018 20:21\nބަސްނާހާތީ ދޯ ވެކްސިން ދޭން ޖެހުނީ. ޢިއްޒަތުގަ އުޅުނު އިރު ނުޖެހުނޭނުން ވެކްސިން ޖަހާކަށް. ދެން ހިއްވަރުކޮށްލާ.\nއޭޕްރީލް 24, 2018 20:26\nނަސީބެއްނު ގަޑިހަމަކޮއްފަ ވެކްސިން ޖަހާކަންވެސް.މަނިކުފާނު އެގޮނޑީގަ އިންނަވައިގެން ފެބުރުއަރީ01 ވަނަދުވަހު ވެކްސިން ޖެއްސެވީ ހުރިހާ ވެކްސިން އެއްފަހާރާ ވިއްޔާ،އަސްލު މިހާރު ތިވާގޮތަކީ އެދުވަހު މަނިކުފާނު ޖެއްސެވި ވެކްސިންގެ ސައިޑްއިފެކްޓް ތި ފެންނަނީ.\nއޭޕްރީލް 24, 2018 20:32\nމަނިކުފާނު މިއޮތް ހުރިހާ ދުވަހު ވެކްސިން ޖެހި ތަން ފެނިވަޑައި ނުގެންފައި މިއަދު ކޮންވެކްސިނެއްގެ ވާހަކަތޯ ތިދައްކަވަނީ. އެއިރު ވެކްސިން ރަނގަޅު މިއަދު ވެކްސިން ކަމަކުނުދޭ.\nއޭޕްރީލް 24, 2018 20:36\nނާއިންސާފުން ހުކުމް ކުރި ކޮންމެ ފަނޑިޔާރެއް އޭގެ ހިތިރަހަ މިދުނިޔޭގައި ދެކޭނެ. މިއީ އެކަމަކު ކުޑަކުޑަ މިސާލެއް.\nތިހެން ކިތައްމީހުންނަށް ޢަބްދުﷲ ސައީދު ވެކްސިން ޖެހެއްސެވިން ތޯ؟\nއެހެންވިއްޔާ ކަލޭގެ ސަލާމަތަށްޓަކައި ހާދަ ރަގަޅަކަށޭ ޝަރީޢަތް އެދަނީ. ވެކްސިނަކީ ދިފާޢީ ބާރުގަދަކޮށް ސަލާމަތްވުމަށް ޖަހާ އެއްޗެއް. އެކަމާ އުފާކޮށް ކުޑަކޮށް ތެޅިއަރުވާ ބަލަ......... ކަލޭގެ އަޢުވާނުން ފަދައިން.\nއޭޕްރީލް 24, 2018 21:12\nފަނޑިޔާރަކު އެގޮތަށް ބަންދުގައި ބެހެއްޓުމަކީ ގާނޫނު ހުއްދަ ކުރާ ކަމެއް ނޫން ކަމަށް ވިދާޅުވިއީރު ކޮބައިތޯ ރިސްވަތުގެ ކަޅުފައިސާއިން ކުރަން އުޅުނު ނުބައި ޢަމަލު .. ފަނޑިޔާރަކަސް ކަށިޔާރަކަސް ޤާނޫނުގެ ކުރިމަތީގައި ހުރިހާ މީހުން ވާނީ އެއްވަރު 30 މިލިއަންގެ ރުފިޔާގެ ބާރު ހުރިހިސާބުން ހުރިހާކަމެއް ނުނިންމޭނެ ނަސްރުދެއްވާނީ ހައްޤަށް އެމީހަކު ކުޅަޢަމަލެއްގެ ސަޒާ އެމީހަކު މިދުނިޔޭގައި އަދި އާޙިރަތުގައިވެސް ދެކޭނެކަން ކަށަވަރު. ވައްސަލާމް..\nއޭޕްރީލް 25, 2018 08:41\nކަލޭ ކުއްލިއަކަށް ބިޔަ މާސިންގާ އަމުރެއް ނެރުނީ ކިހިނެތް؟ ކަމެއް ކުރަންއުޅޭކަން ވެސް އެންމެ ކުޑަމިނުން ނާންގާ ރޭގަނޑު ފުރަމެންދަމު..، ވަގުން ވައްކަން ކުރާހެން، ލަދުހަޔާތްކޮބާ،\nބަލަ މީ ކަލޭމެން އެކަނި ޤައުމެއްތަ ހޭބަލިވަނީ.......\nމިކަހަލަ މީހުންނާހެދި ނުކިޔާން ހުންނަ އެއްޗެހިވެސް އެބަކިޔޭ


ޅޮހީ ސްކޫލްގައި ތީމެޓިކު އެންޑު ޕުރޮޖެކްޓް ބޭސްޑު ލާނިންގ ފެށުން\nނޫނު ޑެއިލީ 19 މާރޗް 20190ކޮމެންޓް ރިޕޯޓް،\nމުޅި ކިޔަވައިދިނުމުގައި ދަރިވަރުންގެ ހިއްސާބޮޑުކޮށް ބައިވެރިކުރުވާ ދަރިވަރުންނަށް ހަގީގީ ދިރިއުޅުމާ ފިލާވަޅާ ގުޅުވައިގެން އެކަންތައް ތަޖުރިބާ ކުރުވާ ހޯދުންތައްހޯދުވާ ކުއްޖާއަށް ގޮންޖެހުންތަކާ ކުރިމަތިކުރުވާ އެގޮންޖެހުންތަކުން ހައްލު ހޯދާނެގޮތް މިހާރަށް ވުރެ ބޮޑަށް އެގިގެންދާނެއެވެ. ކުއްޖާގެ ގައިގައިގާ ހުށައެޅުމާއި އުފެއްދުންތެރިކަމާ އާކަންތައް ތަޖުރިބާކުރުމުގެ ރޫހު އާލާކުރެވިގެންދާނެއެވެ. ހަގީގަތުގައި މީ ކުދިންގެ ބައިވެރިވުމާއި އަދި ކުދިންނަށް ސުވާލުކުރުމުގެ ފުރުސަތު އެންމެ ބޮޑަށް ތަނަވަސްވެގެންދާނެ އެއްގޮތެވެ. ކުރުގޮތަކަށް ބުނާކަމުގައި ވާނަމަ މީ އަމަލީ ތަޖުރިބާތަކުން ދަސްކުރުމަށް ކޮށާދެވޭ މަގެކެވެ.\nމިހިނގާ 21 ވަނަ ގަރުނަށް ލޯހުޅުވިފައިވާ ކުދިން އެއްގޮތަކަށްވެސް ފޮތުގައި އޮންނަ ކުޑަމިންވަރުން އަދި މުދައްރިސް ކިޔާލަދޭ ކުޑަކުޑަ މައުލޫމާތު ކޮޅަކުން ފުއްދާލައިގެން ތިބޭކަށް ބޭނުމެއްނުވެއެވެ. އެކުދިންބޭނުންވަނީ އެކުދިންގެ އަމިއްލަ އުފެއްދުންތަކެވެ. އަމިއްލަ ތަޖުރިބާތަކެވެ. މައްސަލަތައް އަމިއްލަޔަށް ހައްލުކުރުމަށެވެ. އާފުރުސަތުތަކެވެ. ވީމާ ތައުލީމީ ނިޒާމް މިގޮތަށް ބައްޓަންވާންޖެހެއެވެ. ކިޔަވައިދިނުމަށް ބަދަލްތަކެއް ގެންނަންޖެހެއެވެ. އަބަދު އެއްގޮތަކަށް ކުދިންކުލާސް ރޫމުތެރޭގައި ބައިތިއްބައިގެން ކިޔައިވައިދިނުމުގެ އެހީ އެއްގެ ގޮތުގައި ބޯޑާ ޗޯކު ބޭނުންކޮށްގެން ކިޔަވއިދިނުމުގެ އުސޫލު ބަދަލްކުރަންޖެއެވެ. ކުއްޖާ ކުލާސްރޫމުގެ ހަތަރުފާރުގެ ބޭރަށް ނެރެންޖެހެއެވެ. ކުލާސްރޫމުގައިވެސް ބިނާކުރަނިވި ކަންތައްތަކެއް ކުއްޖާލައްވާ ކުރުވަންއެބަޖެހެއެވެ.\nވީމާ ޅޮހީ ސުކޫލު މި މިސްރާބުޖެހީ މި ބަދަލަށެވެ. މިސުކޫލަކީ އަބަދުވެސް ކުދިންނަށް އެންމެފައިދާ ބޮޑީ ކޮންގޮތެއްތޯ ބަލާ އެގޮތަކަށް ކިޔަވައިދިނުމަށް އިސްކަންދޭ ސުކޫލެކެވެ. މިގޮތުން ސުކޫލުގެ މެނޭޖުމަންޓުން އަބަދުވެސް ވިސްނަނީ ކިޔަވައިދޭ އެއްޗެއް ކުދިންނަށް އެންމެ ފައިދާވާނެ ގޮތަކަށް ކިވައިދޭނެ ގޮތެއް ހޯދުމެވެ. އަދި މިކަމައްޓަކާ ތަފާތު ރައްރަށުގެ ކިޔަވައިދިނުންބަލާ ދިރާސާކުރުންތައް އބަދުވެސް ކުރިޔަށް ގެންދެވެއެވެ.\nމިބަދަލަކީވެސްމިގޮތުން ގެނެވުނުބަދަލެކެވެ. ހަމަ މިގޮތަށް މިކަން އެންމެ ރަގަޅަށް ކުރަމުންދާ ރަށަކަށް ސުކޫލުގެ އިސްވެރިންނާ ޓީޗަރުން ޒިޔާރަތް ކުރުމަށްފަހު ގެނެވުނު ވަރަށް މުހިއްމު ބަދަލެކެވެ. އަދި ޓީޗަރުން ވަރަށް ރަގަޅަށް ތައްޔާރުވެ މީގެ ސަބަބުން ކުދިންނަށް ވާނެ ފައިދާތައް އެގިތިބެ ގެނެވުނު ބަދަލެކެވެ. ބެލެނިވެރިންނަށް ފުރިހަމަ މައުލޫމާތުދެވި މުޅިސުކޫލުވެސް މިފަދަ ބަދަލަކަށް ބޭނުންވެފައިވާ ބަދަލެކެވެ.\nމި އެޕުރޯޗުގައި ކިވައިމިދެވެނީ 8 ތީމަކަށެވެ. ކޮންމެ ތީމެއްގައި3ހަފުތާ ހޭދަވާއިރު ހުރިހާ ޓީޗަރުންވެސް ކިޔަވއިދޭ މާއްދާ ގުޅުވިފައި ހުންނާނީ އެއްތީމަކަށެވެ. މީގެ ސަބަބުން ކުދިންގެ ވިސްނުން އެއްދާއިރާއަކަށް އަމާޒުވެފައި ހުރުމުން ކުދިންނަށް އެގޭމިންވަރު ބޮޑުވެގެންދެއެވެ. އަދި އެދަސްވާ އެއްޗެއް ޕުރޮޖެކުޓުމަސައްކަތްތަކެއްގެ ގޮތުގައި ފެންނަންހުރުމުން އަމިއްލަނަފުސަށް އޮންނައިތުބާރު ބޮޑުވެ ކުއްޖާ އެކަމަށް ފަޚުރުވެރިވެއެވެ. ތިމަންނަޔަށް އެބަ އެއްޗެއް ދަސްވާކަމުގެ އިހުސާސްކުރެވެއެވެ. ފީލްޑުޓުރިޕުތަކުންނާ ތަފާތު މީހުންނާ އިންޓަވިއު ކުރުމަށް ލިބޭ ފުރުސަތުތަކުން ކުއްޖާއަށް މުޖުތަމައުގައި ހުރިމައްސަލަތަކާ ހައްލުކުރަން ކުރަންޖެހޭ ކަންތައްތަކާ އަދި މީހުންނާ މުއާމަލާތު ކުރުމުގެ ހުނަރު ތަރައްގީކުރެވެއެވެ. ވީމާ މި އެޕުރޯޗުގެ ދަށުން ނިކުންނަ ކުއްޖާގެ ފަރާތުން އާއިލާޔާގައުމު ބިނާ ކުރުމުގެ ފުރިހަމަ ޤާބިލްކަން ހުންނާނެއެވެ މިކަމުގެ ސަބަބުން ބެލެނިވެރިންނާ ޓިޗަރުންގެ މެދުގައި އޮންނަގުޅުން ވަރުގަދަވެގެންދާނެއެވެ.


Arabi gaumu thakun Erdogan ah thaureef kuranee\nސައޫދީ ވަލީއަހުދު މުހައްމަދު ބިން ސަލްމާން (ކ) އަދި ތުރުކީގެ ރައީސް އުރުދުޣާން\nއަރަބި އެކުވެރި ގައުމުތަކާއެކު ގުޅުން ބަދަހި ކުރައްވާނެ ކަމަށް ވިދާޅުވެ ތުރުކީގެ ރައީސް ރަޖަބް ތައްޔިބު އުރުދުޣާން އެކަން އަމަލުފުޅުން ދައްކަމުން ގެންދަވާތީ ގަލްފް އަރަބި ގައުމުތަކުން އުރުދުޣާންއަށް ހެޔޮބަސް ބުނަން ފަށައިފި އެވެ.\nއުރުދުޣާން ވިދާޅުވި ގޮތުގައި ސަރަހައްދީ ގުޅުން ބަދަހިކުރުމާއި އަދި ޚާއްސަކޮށް އަރަބި އެކުވެރިންނާ ގާތް ގުޅުމެއް ދެމެހެއްޓުމަށް މިހާތަނަށް މާބޮޑު ސާމާލުކަމެއް ދެއްވިފައި ނެތަސް، އެވަގުތު މިހާރު ޖެހިއްޖެ އެވެ.\nއޭނާ އަދި ވިދާޅުވި އިސްލާމީ އުޚުވަތްތެރިކަމަކީ ވަކިން ގަދަ ބާރެއް ކަމަށާއި ސިޔާސީ އަދި އިގުތިސޯދީ ބާރެއް އަރަބި އެކުވެރިންގެ މެދުގައި ވެސް އޮންނަން ވާނެ ކަމަށެވެ.\nއުރުދުޣާން ސައޫދީއަށާއި ޔުނައިޓެޑް އަރަބް އެމިރޭޓްސްއަށް ވަޑައިގަތުން މިސާލަކަށް ހައްދަވައި ޔޫއޭއީ އޮފިޝަލުން ވަނީ ވާހަކަ ދައްކަވާފަ އެވެ. ވިދާޅުވީ އުރުދުޣާން އަކީ ނަމޫނާ ލީޑަރެއް ކަމަށެވެ.\nއެމިރޭޓްސްގެ ކުރީގެ ސްޓޭޓް މިނިސްޓަރެއް ކަަމަށްވާ އަންވަރު ގަރުގާޝް ވިދާޅުވީ އުރުދުޣާން ނަމޫނާ ދައްކަވައިފި ކަމަށާއި ދެން އޮތީ އިތުބާޜު ދެމެހެއްޓުމެވެ. އޭނާ އަދި ވިދާޅުވީ ގައުމުތަކުގެ މެދުގައި އިތުބާރު ދެމެހެއްޓިގެން ނޫން ގޮތަކަށް ދުރުރާސްތާ ޕްލޭންތަކެއް ނުހެދޭނެ ކަމަށެވެ.\nއަނވަރު ވިދާޅުވި ގޮތުގައި އަރަބި އިސްލާމީ ގައުމުތައް އެކަތިގަނޑަކަށް ވާން ޖެހިއްޖެ އެވެ. ބަޔަކު ބުނާހާ ގޮތެއް ހަދައިގެން އެކުވެރިކަމުގެ ރޫހު ގެއްލިގެންދާ ކަމަށް ވެސް އޭނާ ވިދާޅުވި އެވެ.\nއުރުދުޣާން ވިދާޅުވީ މެދުއިރުމައްޗަކީ އާއިލާ ކަމަށާއި ދުނިޔޭގައި ދެންތިބި ގައުމުތަކަކީ ގާތް އެކުވެރިން ކަމަށެވެ. އެނާ އަދި ވިދާޅުވީ އެންމެ އައުލާކަން ބޮޑުވެގެންވަނީ އަރަބި ގައުމުތަކާއެކު ވަރުގަދަ ގުޅުމެއް ދެމެހެއްޓުން ކަމަށެވެ.\nސައުދީ އަަރަބިއްޔާ ޔުނައިޓެޑް އަރަބް އެމިރޭޓްސް މެދު އިރުމަތި + ތުރުކީ ރަޖިބް ތައްޔިބު އެރުދުޣާން މުހައްމަދު ބިން ސަލްމާން\nސައުދީގެ ވަލީއަހުދު މުހައްމަދު ތުރުކީއަށް